Majilis inthikhaabah focal point un hoadhan iulaan koffi | Mihaaru\nރިޔާސީ އިންތިޚާބުގައި އޮފިޝަލުން ވޯޓު ގުނަނީ: މަޖިލިސް އިންތިޚާބަށް ފޯކަލް ޕޮއިންޓުން ހޯދަން ވަނީ އިއުލާން ކޮށްފައި --ފޮޓޯ/މިހާރު\nމަޖިލިސް އިންތިޚާބަށް ފޯކަލް ޕޮއިންޓުން ހޯދަން އިއުލާންކޮށްފި\n25 ޑިސެމްބަރ 2018 - 11:582comments\nއިލެކްޝަންސް ކޮމިޝަނުން ވަނީ 199 ފޯކަލް ޕޮއިންޓުން ހޯދަން އިއުލާނުކޮށްފަ އެވެ. އެއީ ރަށު ފޯކަލް ޕޮއިންޓުންގެ ގޮތުގައި 179 މީހަކާއި އަތޮޅު ފޯކަލް ޕޮއިންޓުންގެ ގޮތުގައި 18 މީހެއްގެ އިތުރުން އައްޑޫ ސިޓީ އާއި ފުވައްމުލައް ސިޓީއަށް ދެ ފޯކަލް ޕޮއިންޓުންނެވެ. އެ މަގާމުތަކަށް ކުރިމަތިލުމުގެ ފުރުސަތު އަންނަ ޖެނުއަރީ މަހުގެ ތިން ވަނަ ދުވަހުގެ ނިޔަލަށް އޮންނާނެ ކަމަށް އެ އިއުލާނުގައިވެ އެވެ.\nފޯކަލް ޕޮއިންޓަކަށް އައްޔަންކުރާނީ އަތޮޅު ކައުންސިލް ނުވަތަ ރަށު ކައުންސިލް ނުވަތަ ސިޓީ ކައުންސިލް އިދާރާއެއްގައި އިސްކޮށް މަސައްކަތްކުރާ މީހުންނެވެ. އަދި އެއްވެސް ޕާޓީއަކަށް ނިސްބަތް ނުވުމާއި އެއްވެސް ކެންޑިޑޭޓެއްގެ ކެމްޕެއިންގައި ހަރަކާތްތެރި ނުވުމާއި ކެންޑިޑޭޓެއްގެ އާއިލީ މެމްބަރަކަށް ނުވުމާއި އިންތިޚާބީ އޭޖެންޓަކަށް ނުވުމަކީ ވެސް އެ މަގާމުގެ ޝަރުތެކެވެ.\nފޯކަލް ޕޮއިންޓުންނަކީ އިންތިޚާބާ ގުޅިގެން އިލެކްޝަންސް ކޮމިޝަނާއި ކައުންސިލް އިދާރާތަކާ ދެމެދު ހިންގާ މުއާމަލާތްތަކުގައި މެދުވެރިއެއްގެ ރޯލް އަދާކުރާ އަދި ރަށުގައި ނުވަތަ އަތޮޅުގައި އިންތިޚާބާ ބެހޭ މަސައްކަތްތައް ކޮމިޝަންގެ ލަފައާ އެކު ރާވައި ހިންގާ މީހުންނެވެ.\nފޯކަލް ޕޮއިންޓުން ވަޒީފާއަށް ނިކުންނަ ކޮންމެ ދުވަހަކަށް މުސާރައިގެ ގޮތުގައި 200ރ. އަދި ކަނޑައެޅިފައިވާ އުސޫލުން ފޯން އެލަވަންސްގެ ގޮތުގައި މަހަކު 150ރ. ދޭނެ އެވެ.\nމަޖިލިސް އިންތިޚާބު ބާއްވަން ހަމަޖައްސާފައިވަނީ އަންނަ އަހަރުގެ އޭޕްރީލް މަހު އެވެ. އެ އިންތިޚާބަށް ކުރިމަތިލުމުގެ ފުރުސަތު އަންނަ ޖެނުއަރީ މަހު ފަހުކޮޅު ހުޅުވާލާނެ ކަމަށް އިލެކްޝަންސް ކޮމިޝަނުން ކުރިން ވަނީ ބުނެފަ އެވެ.\nއިތުރު ލިޔުންތައް ރައްޔިތުންގެ މަޖިލިސް ލޯކަލް އިންތިހާބު އިލެކްޝަންސް ކޮމިޝަން ރައްޔިތުންގެ މަޖިލީހުގެ އިންތިޚާބު 2019


Hafthaa aku5flight aa eku Gulf Air ge dhathuruthah raajje ah fashaifi\n08:53am | Thursday, 09 July 2020\nހަފްތާ އަކު ފަސް ފްލައިޓާ އެކު ގަލްފް އެއާގެ ދަތުރުތައް ރާއްޖެ އަށް ފަށައިފި\nއޮކްޓޫބަރ 27, 2019\nހަފްތާ އަކު ފަސް ފްލައިޓާ އެކު ގަލްފް އެއާގެ ދަތުރުތައް މިއަދު ރާއްޖެ އަށް ފަށައިފި އެވެ.\nމިއަދު ހެނދުނު ވެލާނާ އިންޓަނޭޝަނަލް އެއާޕޯޓުގައި ޖެއްސި ގަލްފް އެއާގެ ފުރަތަމަ ފްލައިޓަށް މަރުހަބާ ކިއުމުގެ ގޮތުން އެއާޕޯޓުގައި ވަނީ ރަސްމިއްޔާތެއް ބާއްވާފަ އެވެ. މި ރަސްމިއްޔާތުގެ ގަލްފް އެއާގެ ފްލައިޓް ކުރޫންނަށް، މޯލްޑިވްސް އެއާޕޯޓްސް ކޮމްޕެނީ ލިމިޓެޑް (އެމްއޭސީއެލް) ގެ އިސްވެރިން ވަނީ މަރުހަބާ ވިދާޅުވެފަ އެވެ.\nބަހްރެއިންގެ ގައުމީ އެއާލައިނުން ހަފްތާ އަކު ފަސް ދަތުރު ސީދާ ރާއްޖެ އަށް ކުރާނެ އެވެ.\nބަހްރެއިން އިންޓަނޭޝަލް އެއާޕޯޓުން، އެ ގައުމުގެ ގަޑިން ރޭގަނޑު 11:20 ގައި ނައްޓާލާ ފްލައިޓް، ވެލާނާ އިންޓަނޭޝަނަލް އެއާޕޯޓުގައި ރާއްޖެ ގަޑިން ހެނދުނު 6:25 ގައި ޖެއްސުމަށް ފަހު، ރާއްޖެ ގަޑިން 7:25 ގައި ކޮލަމްބޯ އަށް ދަތުރުކުރާނެ އެވެ. އެނބުރި ބަހްރެއިނަށް ދާ ފްލައިޓް ލަންކާ ގަޑިން ހަވީރު 4:55 ގައި ކޮލަމްބޯ އިން ނައްޓާލުމަށް ފަހު ރާއްޖޭގައި ޖައްސާނީ ރާއްޖެ ގަޑިން ހަވީރު 5:55 ގަ އެވެ. ރާއްޖެ އިން ފުރާ ފަސިންޖަރުން އަރުވައިގެން، ރާއްޖެ ގަޑިން އިރުއޮއްސި 6:55 ގައި ނައްޓާލާ ފްލައިޓް ބަހްރައިނުގައި ޖައްސާނީ އެ ގައުމުގެ ގަޑިން ރޭގަނޑު 10:05 ގަ އެވެ.\nމި ދަތުރުތަކުގައި ބޭނުންކުރާނީ، ގަލްފް އެއާ އިން މުޅިން އަލަށް ގެނައި އެއާބަސް އޭ320 ނިއޯ މަރުކާގެ ބޯޓެކެވެ. ދެ ހާސް ތޭވީސް ވަނަ އަހަރުގެ ކުރިން ގަލްފް އެއާ އިން ގެނައުމަށް ހަމަޖެހިފައިވާ އެއާބަސް އޭ320 ނިއޯ މަރުކާގެ 12 ބޯޓުގެ ތެރޭގައި ހިމެނޭ ތިން ވަނަ ބޯޓު އެ އެއާލައިނުގެ ފްލީޓާ ގުޅިފައި ވަނީ މިދިޔަ ޖޫން މަހު އެވެ.\nބަހްރެއިންގެ ގައުމީ އެއާލައިންގެ ދަތުރުތައް މި އަހަރުގެ ތެރޭގައި ރާއްޖެ އަށް ފެށުމަށް ނިންމާފައިވާކަން މިދިޔަ ޖޫން މަހު ރާއްޖޭގައި ބޭއްވި މޯލްޑިވްސް ޕާޓްނަޝިޕް ފޯރަމްގައި ވަނީ އިއުލާނުކޮށްފަ އެވެ. އެކަން އިއުލާނު ކުރެއްވީ، ރާއްޖެ އަށް ކަނޑައަޅާފައި ހުންނަވާ ބަހްރެއިންގެ ސަފީރު އަބްދުއްރަހުމާން މުހައްމަދު އަލް ގައުދު އެވެ.\nމީގެ އިތުރުން، ގަލްފް އެއާގެ ދަތުރުތައް ރާއްޖެ އަށް ފެށުމާ ގުޅޭ ރަސްމީ މަޝްވަރާތައް ކުރިއަށް ދާ ކަމަށް އެމްއޭސީއެލް އިން 2017 ގައި ބުނެފައިވެ އެވެ.\nމީގެ 69 އަހަރު ކުރިން 1950 ގައި އުފެއްދި ގަލްފް އެއާ އަކީ މެދުއިރުމަތީގެ މައި އެއާލައިންތަކުގެ ތެރޭގައި ހިމެނޭ އެއާލައިން އެކެވެ. ދުނިޔޭގެ 28 ގައުމެއްގެ 50 މަންޒިލަކަށް އުދުހޭ ގަލްފް އެއާ އިން 36 މަތިންދާބޯޓް އޮޕަރޭޓް ކުރެ އެވެ. އޭގެ ތެރޭގައި އެންމެ ފަހުގެ ބޯއިން 787 ޑްރީމްލައިނާ އާއި އެއާބަސް އޭ320 ނިއޯ ހިމެނެ އެވެ.\nމެދުއިރުމަތީގެ ގައުމުތަކުން ރާއްޖެ އަންނަ ޓޫރިސްޓުންގެ އަދަދު އަންނަނީ އިތުރުވަމުންނެވެ. އެގޮތުން، މިދިޔަ އަހަރު 53،000 ޓޫރިސްޓުން މެދުއިރުމަތިން ރާއްޖެ އައިސްފައިވާއިރު، މި އަހަރުގެ އޮގަސްޓް މަހުގެ ނިޔަލަށް މެދުއިރުމަތީގެ ގައުމުތަކުން 42,774 ޓޫރިސްޓުން ރާއްޖެ ޒިޔާރަތްކޮށްފައިވެ އެވެ. އެއީ މިދިޔަ އަހަރުގެ އެ މުއްދަތާ އަޅާބަލާއިރު 14.9 ޕަސެންޓް އިތުރު އަދަދެކެވެ.\nބަހްރެއިންގެ ގައުމީ އެއާލައިނުން މި އަހަރު ރާއްޖެ އަށް ދަތުރުކުރަން ފަށަނީ\nގަލްފް އެއާގެ ރާއްޖެ ދަތުރު ފަށަނީ އޮކްޓޯބަރު 26 ގައި، ހަފްތާ އަކު5ފްލައިޓް


ނިޔާފުޅާއި މިންވަރުފުޅު | ހިތުގެ | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ހިތުގެ ނިޔާފުޅާއި މިންވަރުފުޅު\n05 ފެބްރުއަރީ 2009\nއާޔަތުގެ ތަފްސީރީމާނަ: ކާރިސާތަކާއި ހަނަފަސްކަންފަދަ ބިމަށް ޖެހޭ މުޞީބާތެއް، އަދި ބަލިމަޑުކަމާއި ބަނޑުހައިހޫނުކަން ފަދަ ނަފްސުތަކަށް ޖެހޭ މުޞީބާތެއް ވިޔަސް، ޚަލްޤުތަކުން އުފެއްދެވުމުގެ ކުރިން ލައުޙުލް މަޙްފޫޡްގައި އެ ކަން ލިޔުއްވާފައިވާ ހާލު މެނުވީ، އެ މުޞީބާތް އައިސް ނުޖެހެއެވެ.'' (އަލްޙަދީދް: 22)\nމި ހިސާބުން ޤަލަމުގެ ދެލިހިކިއްޖެއެވެ. ފަތްތައް ލެއްޕިއްޖެއެވެ. ވާނެ ހުރިހާ ކަމެއް ކަނޑައެޅިއްޖެއެވެ.\nއާޔަތުގެ ތަފްސީރީމާނަ: ''އެ ފިނޑި މުނާފިޤުންނަށް ކަލޭގެފާނު ވިދާޅުވާށެވެ: ﷲ އަޅަމެންނަށްޓަކައި ކަނޑައަޅުއްވައި ލައުޙުލް މަޙްފޫޡްގައި ލިޔުއްވާފައިވާ ކަމެއް މެނުވީ، އަޅަމެންނަކަށް ނުޖެހޭނެއެވެ.'' (އައްތައުބާ: 51)\nކަލެއަށް ދިމާވިކަމަކީ، ދިމާނުވެ ނުދާނެ ކަމެކެވެ. ކަލެއަށް ދިމާނުވި ކަމަކީ، އެއީ ކަލެއާ ދިމާވާން އޮތް ކަމެއް ނޫނެވެ.\nމި ޢަޤީދާ ހިތުގައި ބިންވަޅުނަގާ، ޟަމީރުގައި އަށަގަންނަވާ ސާބިތުކޮށްފިނަމަ، ކަލެއާ ކުރިމަތިވާ ބަލާވެރިކަން ނިޢްމަތަކަށް ބަދަލުވެދާނެއެވެ. ދަތިއުނދަގޫތަށް އިނާމަކަށް ވެދާނެއެވެ. ދިމާވާ ކޮންމެ ކަމަކީ ވެސް ރީތި ހަދިޔާއަކަށް ނުވަތަ ކަރުގައި އަޅާލެވޭ މެޑައްޔަކަށް ވެދާނެއެވެ. ޙަދީޘްފުޅެއްގައި އޮންނަނީ، ﷲ އަޅަކަށް ރަނގަޅު ގޮތެއް އިރާދަކުރައްވައިފިނަމަ، ދަތި އުނދަގޫތަކުން އޭނާ އިމްތިޙާން ކުރައްވާކަމަށެވެ.\nނިޔާފުޅާއި މިންވަރުފުޅަށް އީމާންވާށެވެ. އޭރުން ތިމާ ބަލިވެދާނެތީ، ދަރި މަރުވެދާނެތީ، ފައިސާގެ ގެއްލުމެއްވެދާނެތީ، ގޭގައި އަލިފާންރޯވެދާނެތީ، މިއިން އެއްވެސް ކަމަކާމެދު ކަލޭ ހާސްވެ ފިކުރުބޮޑުވާކަށް ނުޖެހެނޭއެވެ. އެހެނީ ކަލޭ ހައްދަވާ ގެންގުޅުއްވާ ރަސްކަލާނގެވަނީ ކަލެއާމެދު އޮތް، އެކަލާނގެ މިންވަރުފުޅު ކަނޑައަޅުއްވާފައެވެ. ނިޔާފުޅު ނިންމަވާފައެވެ.\nވީމާ ދެރަ ނުބައި ގޮތެއް ދިމާވިޔަސް، އެކަމާ ހިތާމަނުކުރާށެވެ. އެއީ ކަލެއަށްޓަކާ ހޮވިފައިވާ އިޚްތިޔާރުކަމަށް ބަލާށެވެ. އިޚްތިޔާރުކުރައްވަނީ ﷲ އެވެ. ދެން އެ ދިމާވި ނުބައި ގޮތުގެ ބަދަލެއްގެ ގޮތުން ކަލެއަށް ވަނީ އެތަކެއް ޘަވާބެއް ލިބިފައެވެ. ފާފަތަކެއްގެ ކައްފާރާ ދެވިފައެވެ.\nމުޞީބާތަށް ކެތްތެރިވެ، ނިޢްމަތްތައް ދެއްވި އަދި އެ އަނބުރާ ގެންދެވި ރަސްކަލާނގެ މިންވަރުފުޅާއި ނިޔާފުޅަށް ރުހިގެން ތިބޭ މީހުންނަށް އުފާވެރިކަން ހުއްޓެވެ.\nއާޔަތުގެ ތަފްސީރީމާނަ: ''އެކަލާނގެ ކުރައްވާ ކަމަކާމެދު، އެކަލާނގެއާ ސުވާލެއް ނުކުރެވޭނެއެވެ. ނަމަވެސް ޚަލްޤުތަކުން ކުރާކަންތަކާމެދު، އެއުރެންނާ ﷲ ސުވާލުކުރައްވާނެއެވެ.'' (އަލްއަންބިޔާއު: 23)\nމިންވަރުފުޅާއި ނިޔާފުޅަށް އީމާންވެ ރުހެންދެން، ކަލޭގެ ސިކުނޑިއަށް ހަމަޖެހުމެއް ނުލިބޭނެއެވެ. ނަފްސުގެ ގަޑުބަޑުކަމަށް ހިމޭންކަމެއް ނާންނާނެއެވެ. ހިތުގެ ވަސްވާސްތަކެއް ނުދާނެއެވެ. ކަލެއަށް ދިމާވާން އޮތް ކަމެއް ލިޔެވި ދެލި ހިކިއްޖެއެވެ. ވީމާ ހިތާމައިގެ ކަނޑުގައި އަމިއްލައަށް ޣަރަޤުނުވާށެވެ. ވެއްޓިވެއްޓި އޮތް ފާރެއް ވެއްޓުނަނުދީ ހިފެހެއްޓިދާނެ ކަމަށް ހީނުކުރާށެވެ. އޮހޭ ފެން އަނބުރާ މައްޗަށް ފޮނުވިދާނެ ކަމަށް ނުހިތާށެވެ. ވައިޖެހުން ހުއްޓުވިދާނެކަމަށް އުއްމީދުނުކުރާށެވެ. ބިއްލޫރިއަކީ ނުތެޅޭ އެއްޗަކަށް ހެދިދާނެކަމަށް ނެދޭށެވެ. މިހިރަ މިހިރަ ކަންތަކަކީ އަހަރެންނަށް އަދި ކަލެއަށް ވެސް ކުރެވޭނެ ކަންތަކެއް ނޫނެވެ. އަހަރެމެން ބޭނުންވިޔަސް ނުވިޔަސް މިންވަރުކުރައްވާފައިވާ ކަމެއް ވާނެއެވެ. ނިޔާފުޅު ތަންފީޒުކުރެވޭނެއެވެ. ލައުޙުގައި ލިޔުއްވާފައިވާ ކޮންމެ ކަމެއް ވާނެއެވެ.\n''ފަހެ ކަލޭމެންކުރެ، ރިސާލަތު ތެދުކޮށް އީމާންވާން ބޭނުން މީހަކު އީމާންވާށެވެ. އޭގެ ހެޔޮކަން ހުރީ ހަމަ އޭނާއަށެވެ. އަދި ކަލޭމެންކުރެ ރިސާލަތު ދޮގުކޮށް ކާފިރުވާން ބޭނުން މީހަކު އެކަން ކުރާށެވެ. އެކަމުން އަމިއްލަ ނަފްސަށް މެނުވީ އަނިޔާއެއް ނުވެވެއެވެ'' (އަލްކަހްފު: 29)\nހިތްހަމަނުޖެހެމާއި ރުޅިވެރިކަމާއި ރޮއެހޭރުމުގެ ލަޝްކަރެއް އައިސް ކަލޭ ވަށާލުމުގެ ކުރިން، މިންވަރުފުޅަށް އަމާންދޭށެވެ. ހިތާމައިގެ ސައިލެއް ކުރިމަތިވުމުގެ ކުރިން، ނިޔާފުޅަށް ކިޔަމަންވެ އިޢްތިރާފުވާށެވެ.\nވީމާ ކަލޭކުރަންޖެހޭ ކަމެއް ކޮށް، އަޅަންޖެހޭ ފިޔަވަޅެއް އަޅައި، ހިފަންޖެހޭ ސަބަބުތަކެއްގައި ހިފުމަށްފަހު، ސަލާމަތްވާން އުޅުނު ކަންތައް އައިސް ކުރިމަތިވިޔަސް ހިތާމަނުކުރާށެވެ. އެހެނީ އެއީ ހަމަ ކޮންމެހެން ވާން އޮތް ގޮތެވެ. ވީމާ އެކަން ވާނެއެވެ. "މިވެނި އެވެނި ކަމެއް ކުރިނަމަ މިހެން ނުވެ އެވެނި ގޮތެއް ވީހޭ" މިހެން ނުބުނާށެވެ. އެކަމަކު "މިއީ ﷲ ގެ މިންވަރުފުޅޭ، އެކަލާނގެ އިރާދަކުރެއްވި ގޮތެއް ވާނެއޭ" މިހެން ބުނާށެވެ.


MDP Ge Varu Gadha Activist Eh Party Dhookoh PPM Ah! - Vaguthu\nރިޔާޒް، ޕީޕީއެމްއާ ގުޅުމަށް ފަހު ފޯމް، އަބްދުއްރަހީމްއާ ހަވާލު ކުރައްވަނީ. --- ވަގުތު އިމޭޖަސް: އިބްރާހިމް ޝާބިލް\nއެމްޑީޕީގެ މަޝްހޫރު އިސް އެކްޓިވިސްޓަކު އެ ޕާޓީ ދޫކޮށް އިދިކޮޅު ޕީޕީއެމް އަށް ސޮއިކޮށްފިއެވެ.\nހުޅުމާލޭގެ މަޝްހޫރު ވިޔަފާރިވެރިޔާ މުހައްމަދު ރިޔާޒް (ރިޔާއްޓެ) ޕީޕީއެމަށް ސޮއި ކުރީ އެ ޕާޓީއާ އަލަށް ގުޅުނު ބައެއް މީހުންގެ ފޯމުތައް ހާވާލު ކުރުމަށް ރޭ ޕާޓީ އޮފީހުގައި ބޭއްވި ހާއްސަ ޖަލްސާގައެވެ.\nއެމްޑީޕީގައި 14 އަހަރު ވަންދެން މަސައްކަތް ކުރި ރިޔާޒް ވަނީ ނިމިދިޔަ ލޯކަލް ކައުންސިލް އިންތިހާބުގައި ހުޅުމާލެ ދާއިރާގެ އެމްޑީޕީގެ ޕްރައިމަރީގައި ވާދަކޮށްފައެވެ. އެކަމަކު، އެ ޕްރައިމަރީގައި ރިޔާޒް އަށް ވަނީ ނާކާމިޔާބީއާ ކުރިމަތިލާން ޖެހިފައެވެ.\nއޭގެ ފަހުން، ރިޔާޒް ތާއީދު ކުރީ ޕީޕީއެމްގެ ޓިކެޓުގައި ހުޅުމާލެ ދާއިރާގެ ކައުންސިލަރު ކަމަށް ކުރިމަތިލެއްވި އިބްރާހިމް ޝުޖާއުއަށެވެ. ޝުޖާއު އަށް އެ ކައުންސިލް ގޮނޑި ކާމިޔާބުކޮށް ދިނުމުގައި ރިޔާޒް ވަނީ ބުރަ މަސައްކަތްތަކެއްކޮށްފައެވެ.\n14 އަހަރު އުޅުނު ޕާޓީ ދޫކޮށް މިދަނީ ގައުމުގެ ކުރިމަގު ބަނަވެއް ރައްޔިތުން މާޔޫސް ވުމުން. މުސްތަޤްބަލް އޮތް ޕާޓީއަށް@ProgressPartyMV pic.twitter.com/2w7q7R57bJ\n— Riyattey (@riyyatey) July 29, 2021\nރިޔާޒް ކުރި ޓުވީޓެއްގައި ބުނީ 14 އަހަރު ވަންދެން އުޅުނު ޕާޓީ ދޫކޮށް ދާން ޖެހުނީ ގައުމުގެ ކުރިމަގު ބަނަވެ، ރައްޔިތުން މާޔޫސްވުމުން ކަމަށެވެ. އަދި މުސްތަގުބަލް އޮތް ޕާޓީއަކީ އިދިކޮޅު ޕީޕީއެމް ކަމަށް ވެސް ރިޔާޒް ބުންޏެވެ.\nއުޅުނު ޕާޓީ ދޫކޮށް @ProgressPartyMV އަށް ވަޑައިގެންނެވީތީ އުފާކޮށް މަރުޚަބާ ދަންނަވަން.އެކުވެރި @riyyatey #ހުޅުމާލެ❤ pic.twitter.com/tWdemELikz\n— Ibrahim Shujau (@IbrahimShujaau) July 29, 2021\nރިޔާޒް ޕީޕީއެމާ ގުޅުމުން އޭނާ އަށް މަރުހަބާކީ އެކަކަކީ ޝުޖާއުއެވެ. ޝުޖާއު ކުރެއްވި ޓުވީޓެއްގައި ވިދާޅުވީ އެމްޑީޕީ ދޫކޮށް ޕީޕީއެމާ ގުޅިވަޑައިގަތުމާ ގުޅިގެން އެކަމާ އުފާކޮށް ޝުކުރު ދަންނަވާ ކަމަށެވެ. އަދި ގައުމުގެ މިނިވަންކަމާއި އިސްތިގުލާލް ގެއްލޭ ފަދަ އެއްވެސް ކަމެއް ކުރީގެ ރައީސް އަބްދުﷲ ޔާމީން ނުކުރައްވާނެ ކަމަށާއި ރިޔާޒް މާޔޫސްވާ ފަދަ ކަމެއް ނުކުރާނެ ކަމުގެ ޔަގީންކަން އެބައޮތް ކަމަށް ޝުޖާއު ވިދާޅުވިއެވެ.\nރިޔާޒްގެ އިތުރުން، ޕީޕީއެމާ ގިނަ ބަޔަކު ރޭ އަލަށް ގުޅިފައިވެއެވެ.\nއަންނިގެމީހުން ރަނގަޅީ ޕީޕީއެމްއާ ގުޅުނިއްޔާ\nޖުލައި 30, 2021 15:20\nއަލްހަމްދުލި ﷲ. މިފެންނަނީ ނަޝީދުގެ ހަގީގަތް ވިސްނި އޭނާ ކިބައިން މީހުން ދުރު ވަމުން ދާތަން\nޖުލައި 30, 2021 15:33\nމަރްޙަބާ މަރްޙަބާ ސާބަހޭ ދޮންކަލޯ.\nތިޔައީ ޤައުމީ ލޯތްބަކީ.\nރަނގަޅު ގޮތް އެނގުނީމަ، ތެދުމަގު ފެނުނީމާ ރަނގަޅު ގޮތަކީ އެމަގަށް ތަބާވުން.\nރަނގަޅު ބަޔަކު އިސްލާމް ދީނަށް ފުރައްސާރަ ކުރާނެތަ.\nނަބިއްޔާއަށް ފުރައްސާރަ ކުރާނެތަ.\nއަދި އެއްވެސް އިރަކު ބަނގުރާ ބޯނެތަ.\nދިވެހިންގެ މިނިވަންކަން ގެއްލޭ ހިސާބަށް އަޅުވެތި ވާން ޖެހޭތަ\nޖުލައި 30, 2021 16:03\nއޭނަ ވަރުގަދަވާގޮތެއް ނޭގުނު..ދުވަހަކު ޕާޓީއެއްގެ މުޒާހަރާއަކުން ނުދެކެން..ހުޅުމާލެއަށް ބަދަލުވިފަހުން މާލޭގަ އުޅޭއިރު ހަރުގެއަށޤ ފާޚާނާކޮށްލަން ގޮސްގޮސް ވަރުގަދަ މީހަކަށް ވަންޔާ އޭނައަކީ ވަރަށް ވަރުގަދަ މީހެއް.\nޖުލައި 30, 2021 16:46\nތިޔަ ވާނީ އަލީވަހީދު ގޮތަށް ދުރާލާ ރޭވިގެން ފޮނުވުނު ކަތުރު ފައްޏަކަށް. ސަމާލު ވެ ތިބޭތި\nޖުލައި 30, 2021 17:39\nޖުލައި 30, 2021 18:36\nއޭނަ އަކީ މި ޕާޓީ ގެ ދުއްތުރާލެއް! މިހާރު ބަރާ ބަރު\nޖުލައި 30, 2021 19:15\nތީ އަނެއްކާ އަންނި އަޅުވާ ފަންޏެއް ނޫންބާ ޕާޓީ ހަލާކު ކުރަން. ބްރޯ އަކީވެސް އޭނާ އެޅުވި ފަންޏެކޭ ބުނި އަދި އަލް ހާން ޖުމް ހޫރީ ޕާރޓީއަށް ދިޔައީވެސް އަންނި ފޮނުވައިގެނޭވެސް އަންނި ބުނި ދޮއްތަ\nޖުލައި 30, 2021 20:21\nތިއުޅެނީ މިދިޔަ އިންތިހާބުގަ މެޑަމް ފާތުން ބުއި ބޮނޑި އަލުން ބޯން. އެފަހަރުވެސް ޕީޕީއެމްގެ ބައެއް ކެމްޕޭން މަސައްކަތްތަކާއި، ޕީޕީއެމްގެ ސާވާރއާއި ކޮމްޕިއުޓަރތަކަށް އެކްސަސްވެވޭ ލެވެލްއަށް އެމްޑީޕީ އެކްޓިވިސްޓުން ގެނައުމުގެ ސަބަބުން މުޅިތަން އޮތީ އެމްޑީޕީއަށް ފެންނަން ހާމައަށް. އެތެރޭގައި ހިނގާ ހުރިހާ ކަމެއް ވަގުތުން ވަގުތަށް އެނގެމުން ދޭ.\nޖާހިލުން ގައުމު ހިންގުމުގައި\nޖުލައި 30, 2021 20:22\nތިއީ އެއްވެސް ގޮތެއް ފޮތެއް ހުންނަ ސޮރެއް ނޫން. އަލިފުބާ ކިރިޔާ ކިޔަން އިނގޭކަން އޭނައަށް.\nނަޝީދު ފަންޏެއް ފޮނުވާލީ ދޯ. އަދީބު 2؟\nޖުލައި 30, 2021 21:17\nއަޑިނޭގޭ މިނިވަންފިކުރުގެ މީހުން ތިހެން ދަޅަ ދައްކާނެ. ޕޕއމ ގެ ސީކްރެޓްސް/ސްޓްރެޓެޖީސް ތި އަލށް ޖޮއިންކުރާ ފަނިފަކްސާ ތަކށް ނުދޭތި. ޥ ވިސްނައިގެން ހުށިޔާރުވތިބޭތި ތިމީހުންގެ ހިތެއްނޭގޭނެ. އިސްލާމްދީނަށް އުޅެންބޭނުންނުވާ މަނާކަންތައް/ފާފަވރިވާކަންތައްތައްކުރާހިއްވާ ވެރންގެ ޕާޓީގަ އުމުރުހުސްކޮއްފަ އަންނައިރު ކިހާނުރައްކާ.ދީނށް ލޯބިކުރާ މީސްތަކުންގެ ދުވސްނުދުއްވާލއިފިއްުޔާ ރަގަޅު. ޔާ ﷲ އިބަރަސްކަލާނގެ ނުރުއްސަވާ ވެރންތައް ދުރުކޮއްދެއްވާދޭވެ ތާއަބދަށް މި ދިވެހި ދީބުން.ސަލްމާންރުޝްދީމެންކަހަލަ މީހުންނަށް ބިރެއްކަމުގަ މިބިން ލައްވާދޭވެ.\nޖުލައި 30, 2021 21:45\nއުޅުމެއް އަޚުލާގެއް އިލްމެއް ހުރިމީހެއް ނޫން، މީނަގެނަމުގަ ބަޔަކު ކުރާ ވިޔަފާރި ތަކެއް\nއޮގަސްޓް 2, 2021 00:28\nތިދިޔައީ އަނެއްކާ އަނެއް ވަގު.. ތިޕާޓީގަ އުޅެންވާނީ ވަގުންނާ ކޮރަޕްޝަން ހިންގާ މީހުން. މީނައަކީވެސް ފިހާރައިގަ ހުރެގެން ތިހުރިހާ ޖަރީމާއެއް ހިންގާ ވަގެެއް..\nއޮގަސްޓް 4, 2021 18:59\nރިޔައްޓޭއަކީ އަޅުގަނޑު ވަރަށް ކުރިން ސްކޫލް ދައުރުއްސުރެ ދަންނަ މީހެއް. އަޅުގަނޑާއި ރިޔައްޓޭ އެންމެ ފުރަތަމަ ދިމާވީ ޖަމާލުއްދީން ގުރޭޑް 4ގެ އެއްކުލާހަކުން. އަޅުގަނޑަށް ފާހަގަވެފައި އޮންނަނީ ރިޔައްޓޭއަކީ ކުލާހުގައި ކުރާ ހުރިހާ ކަމެއްގައި އެއްވެސް ފަސްޖެހުމެއް ނެތި ބައިވެރިވާ ކުއްޖެގެ ގޮތުގައި. ޙާއްސަކޮށް އަދަބީ މުބާރާތްތަކުގައި ފާގަހަ ކުރެވޭ. އޭގެ ފަހުން ދެން ދެމީހުން ދިމާވީ މަޖީދިއްޔާ ސްކޫލް ގްރޭޑް 9ގެ އެއްކުލާހަކުން. އޭރުވެސް ރިޔައްޓޭ ފާގަ ކުރެވިފައިވަނީ ވަރަށްވެސް މަސައްކަތްތެރި ހުނަރުވެރި ކުއްޖެއްގެ ގޮތުގައި. އަދި އޭނަ ވަނީ މަޖީދިއްޔާ ސްކޫލް ޕްރިފެކްޓެއްގެ ގޮތުގައިވެސް އުޅެފައި. ސްކޫލް ދައުރައްފަހު ވަރަށް ޒަމާން ނުފެނި ހުރެފައި އަޅުގަނޑު މެލޭޝިޔާއަށް ދިޔައިރު މެލޭޝިޔާގެ ޝެގީ ކޮލެޖުން ރިޔައްޓޭ އާއި ދިމާވި އިރު އޭނަ ދަނީ ބިޒްނަސްއިން ޑްގްރީ ހާޞިލް ކުރަމުން. މެލޭޝިޔާގައި އުޅުން އިރުވެސް ރިޔައްޓޭއަކީ އަމިއްލަ މަސައްކަތުން ކިޔަވަމުން ދިޔަ ކުއްޖެކަން އަޅުގަނޑަށް ވަނީ އެނގިފައި. އެކޮޅުގަ ހުރެގެން އިލެކްޓްރޯނިކް ސާމާނު ގަނެގެން މާލެ ފޮނުވައިގެން ވިއްކައިގެން އާމްދަނީ ހޯދަމުން ދިޔަ ބުރަ މަސައްކަތާއެކު ހިއްވަރާއެކު މަސައްކަތް ކުރާ ހީވާގި ކުއްޖެ. ދީނީކަންކަންވެސް ބަރާބަރަށް ކުރާ ނަމާދު ވަގުތުން ވަގުތަށް ކުރާ ކުއްޖެ. މިހާރުވެސް އަމިއްލަ މަސައްކަތުން ހުޅުމާލޭގައި ވިޔަފާރި ކުރަމުން ގެންދާކަންވެސް އަޅުގަނޑަށްވަނީ އެނގިފައި. ނަމަވެސް މިވަގުތު އަޅުގަނޑު ކިޔަވަން ބޭރުގައި ހުރުމުން ރިޔައްޓޭ އާއި ބައްދަލު ކޮއްލުމުގެ ފުރުސަތު ނުލިބުނަސް މާލެ ދެވޭހާ އަވަހަށް ބައްދަލުވާނެކަމަށް އުއްމީދު ކުރަން. ހުރިހާވެސް ދުޢާއަކީ އޭނަގެ މަސައްކަތުގައި މާތްﷲ ބަރަކާލެއްވުން ފުރިހަމަ ސިއްޙަތެއް މިންވަރު ކުރެވުން. އެކުވެރި އަނަސް.. ސްކޫލްގެ ވަނަމުން ނަމަ މާސޫ... ހެހެހެހެހެ\nއޮގަސްޓް 6, 2021 09:48\nފިސާރި ބޮދު ލާރިގަޑެއް ދީގެން ނޫންގޮތަކަށް ތިކަމެއް ނުކުރެވޭނެ. ވަގަށް ނެގިހާ ލާރި އެބަހުރިވިއްޔާ. އަނެއްކާ ހުޅުމާލޭގަ ވިޔަފާރިވެސް ރަގަޅުވާނެހާ ގޮތަކަށް ވިޔަފާރިވެރިން އުޅޭނެ.


Thajuribaakaaru midfielder Niya Green Street ah\nތަޖުރިބާކާރު މިޑްފީލްޑާ ނިޔާ ގްރީން ސްޓްރީޓަށް\nނިޔާ ނިއު ރޭޑިއަންޓަށް ކުޅުނުއިރު ބޯޅަ ހިފައިގެންދާން މަސައްކަތް ކުރަނީ، ކުރިއަށް ސީޒަނަށް އޭނާ ފެންނާނީ ގްރީން އިން --- ފައިލް ފޮޓޯ\nތަޖުރިބާކާރު މިޑްފީލްޑާ އަހްމަދު ނިޔާޒު (ނިޔާ)، ކުރިއަށް އޮތް ސިޒަންގައި ގްރީން ސްޓްރީޓަށް ކުޅެން އެ ޓީމުގެ ކޮންޓްރެކްޓްގައި ސޮއި ކޮށްފި އެވެ.\nމިދިޔަ ސީޒަންގައި، ނިޔާ ކުޅުނީ، ވިކްޓަރީ އާއި ގދ. ތިނަދޫ ޓީމަށެވެ. ވިކްޓަރީއިން ސީޒަން ފަށައި، އެ ޓީމަށް ދިވެހި ޕްރިމިއާ ލީގުން ޖާގަ ނުލިބުމުން، ދިވެހި ޕްރިމިއާ ލީގަށް އޭނާ ބަދަލުވީ ތިނަދޫ ޓީމަށެވެ. އެ ޓީމުގެ މެދުތެރޭގައި މޮޅު ކުޅުމެއް ދެއްކި އެވެ.\nމި އަހަރު ގްރީންއަށް ސޮއި ކުރުމާއެކު، މިއީ އޭނާގެ ފުޓްބޯޅަ ކެރިއާގެ 16 ވަނަ ސީޒަނެވެ. އިންޓަ ސުކޫލް ފުޓްބޯޅަ މުބާރާތުގައި، މަޖީދިއްޔާ ސްކޫލު ޓީމުން އޭނާ ވިދާލި އެވެ. ސުކޫލް ނިމުނުތަނުން، ނިއު ލެގޫންސްއިން އޭނާގެ ސޮއި ހޯދި އެވެ. އޭނާގެ ކުލަބު ކެރިއާ ފެށީ 1999 ވަނަ އަހަރު އެ ޓީމުންނެވެ.\nނިޔާ (ވ) ގްރީންއަށް ސޮއި ކުރުމަށް ފަހު އޭނާގެ ކޮންޓްރެކްޓް ކުލަބުގެ އޮފިޝަލަކާ ހަވާލު ކުރަނީ --- ފޮޓޯ: ގްރީން\nއޭރު އޮންނަ ގޮތުން، ގްރޭޑް 10 ނިންމުމަށްފަހު، އަސްކަރިއްޔާގައި ބޮންޑެއް އޮވެއެވެ. އެހެންވެ، 2000 ވަނަ އަހަރު، އެންއެސްއެސް [މިހާރުގެ އެމްއެންޑީއެފް] ގެ ވަޒީފާ އަށް ނިޔާ ވަނެވެ. ތިން އަހަރުގެ ބޮންޑު ފުރިހަމަ ކުރުމަށްފަހު، އަލުން އޭނާ ފުޓްބޯޅައިގެ ތެރެއަށް އައެވެ. ދެހާސް ތިން ވަނަ އަހަރު ވެލެންސިއާ އިން އަލުން ފުޓްބޯޅައިގެ ތެރެއަށް އައިސް، މިދިޔަ އަހަރުގެ ނިޔަލަށް މެދުކެނޑުމެއް ނެތި 14 އަހަރު ފުޓްބޯޅަ ކުޅުނެވެ.\nފުރަތަމަ ޑިވިޝަންގައި ކުޅެމުންދާ ކުޅުންތެރިންގެ ތެރެއިން އެންމެ ތަޖުރިބާ ކާރު އެއް ކުޅުންތެރިޔަކަށް ވާނީ، ނިޔާ އެވެ. އޭނާގެ ކެރިއަރުގައި އެންމެ ބޮޑަށް ފާހަގަވީ، ނިއު ރޭޑިއަންޓްގައެވެ.\nކުރިއަށް ސީޒަނަށް ތައްޔާރުވުމަށް، ގްރީންއިން ވަނީ މަސައްކަތް ފަށާފައެވެ. މި ސީޒަންގައި އެ ޓީމުގެ ކޯޗެއްގެ ގޮތުގައި މަސައްކަތް ކުރަނީ، އަލީ ސުޒޭން އެވެ.\nކުރިން އީގަލްސްއަށް ކުޅުނު، ހަސަން އަބްދުﷲ (އުޗީ) ވެސް ވަނީ، މި ސީޒަންގައި ގްރީން އަށް ސޮއި ކޮށްފަ އެވެ.\nވެލެންސިއާ އެނބުރި ފުރަތަމަ ޑިވިޝަނަށް\nއެއްވަނަ ޑިވިޝަނަށް ސަސްޕަޓީސް ކޮލިފައިވެއްޖެ


ހަތަރުއަނގޮޅީގަ ތިބި ޒުވާނުން، ހިންދޫ ދީން ދޫކޮށް އިސްލާމްވި އަމީރު ޝަރުމާގެ ވާހަކަތައް އަޑުއަހައިލާށެވެ!\nވަށައިގެން އަނބުރަމުން ގެންދާ އުޑިތަކުގެ ސަބަބުން ﷲ ތަޢާލާ ވޮޑިގެންވާ ކަމާއިމެދު ޝައްކުކޮށް ހަތަރު އަނގޮޅީގައި ތިބި ޒުވާނުން ހިންދޫ ދީން ދޫކޮށް އިސްލާމްވި ޒުވާން އަމީރު ޝަރުމާގެ ވާހަކަތައް އަޑުއަހައިލާށެވެ! އޭނާގެ ޢާއިލާއަކީ ފުރިހަމައަށް ހިންދޫ ދީނަށް އަމަލުކުރަމުން އައި ޢާއިލާއެކެވެ. ނަމަވެސް ޙަޤީޤަތް އެނގުމުން އޭނާގެ ވިސްނުން ބަދަލުކޮށް ޙައްޤު ދީން އިޚްތިޔާރު ކުރި ގޮތާއި ސަބަބުތައް އޭނާގެ އަޑުން އަޑުއަހައިލާށެވެ.\nއޭނާ ބުނެފައިވަނީ ﷲ ތައާލާގެ އެއްކައުވަންތަކަން ޤަބޫލުނުކުރެވެނީ އެމީހެއްގެ ޖާހިލުކަން ބޮޑުވުމުން ކަމަށެވެ. އެކަމަށް އަމީރު ޝަރުމާ ހެކި ދެއްކީ ކީރިތި ޤްރުއާނުންނެވެ. އަލަށް އިސްލާމްވި ނަމަވެސް ކީރިތި ޤްރުއާން އޭނާ ދިރާސާކޮށްފައިވާ މިންވަރު މިކަމުންވެސް އެނގިގެންދެއެވެ.\n"ނުވަތަ ފުން ކަނޑެއްގައިވާ އަނދިރިތަކެއްފަދައެވެ. އެ ކަނޑުގައި ފެތުރިފައިވަނީ، މަތިމައްޗަށް ހުންނަ ރާޅުތަކެވެ. އޭގެމަތިން ވިލާތައްވެއެވެ. މަތިމައްޗަށްހުރި އަނދިރިތަކެކެވެ. އެމީހާގެ އަތް ނެރުނަސް، އެ ފެންނާންވެސް ގާތްނުވެއެވެ. ފަހެ، އެމީހަކަށް ﷲ އަލިކަމެއްލައްވާފައި ނުވާމީހާ (ދަންނާށެވެ!) ފަހެ، އެމީހާއަށް އެއްވެސް އަލިކަމެއް ނުވެއެވެ." (އައްނޫރު: 40)\nއަމީރު އެންމެ ބޮޑަށް ކަންބޮޑުވަނީ ނަމާދުގައި ޚުޝާޢަތްތެރިވާން ޖެހޭ މިންވަރަށް ޚުޝޫޢަތްތެރި ނުވެވޭތީއެވެ. އޭނާއަށް ޢަރަބި ބަސް ނުއެނގޭތީ ނަމާދުގައި ކިޔާތަކެތީގެ "ފޮނިމީރުކަން" އޭނާއަށް ނުލިބޭތީއެވެ.\nއަމީރުގެ ވާހަކަކޮޅަކީ ހަތަރުއަނގޮޅީގައި ތިބި ޒުވާނުންނަށް ވަރަށް ޢިބްރަތްތެރި ވާހަކަކޮޅަކަށްވާނެ ކަމަށް އުންމީދުކުރެވެއެވެ. އަދި ސާބިތުކަންމަތީގައި ތިބި ޒުވާނުންނަށްވެސް އިތުރު ހިތްވަރަކަށްވެގެންދާނެ ކަމަށް ވެސް އުންމީދުކުރެވެއެވެ.\n- އަމީރުގެ ޝަރުމާގެ ވާހަކައިގެ ވީޑިއޯ:


Mudhaa etherekuri varu ithuruve aamdhanee ves ithuruvehje\nމާލޭ ވިޔަފާރި ބަނދަރު.-- ފައިލް ފޮޓޯ: ކަސްޓަމްސް\n24 ޖެނުއަރީ 2019 1 ކޮމެންޓް\nމުދާ އެތެރެކުރި ވަރު އިތުރުވެ އާމްދަނީ ވެސް އިތުރުވެއްޖެ\nމިދިޔަ ޑިސެންބަރު މަހުގެ ތެރޭގައި ރާއްޖެ އަށް މުދާ އެތެރެކުރި ވަރު އިތުރުވެ، ޑިއުޓީގެ ގޮތުގައި ދައުލަތަށް ލިބުނު އާމްދަނީ ވެސް އިތުރުވެއްޖެ އެވެ.\nކަސްޓަމުން ނެރެފައިވާ ތަފާސްހިސާބުތައް ދައްކާ ގޮތުން މިދިޔަ ޑިސެންބަރު މަހު އޭގެ ކުރީ އަހަރުގެ ޑިސެންބަރު މަހާ އަޅާ ބަލާއިރު އިމްޕޯޓްކުރި މުދަލުގެ އަދަދު 25 ޕަސެންޓް ވަނީ އިތުރުވެފަ އެވެ. އެގޮތުން 2017 ވަނަ އަހަރުގެ ޑިސެންބަރު މަހު 38 ބިލިޔަން ރުފިޔާގެ މުދާ އެތެރެކުރި އިރު، މިދިޔަ އަހަރުގެ އެ މުއްދަތުގައި އެތެރެކޮށްފައިވަނީ 47 ބިލިޔަން ރުފިޔާގެ މުދަލެވެ.\nއިމްޕޯޓް އަދި އެކްސްޕޯޓް ޑިއުޓީގެ ގޮތުގައި މިދިޔަ ޑިސެންބަރު މަހު ދައުލަތަށް 3.3 ބިލިޔަން ރުފިޔާ ލިބިފައިވާއިރު އެއީ 2017 ވަނަ އަހަރުގެ ޑިސެންބަރު މަހު ލިބުނު 2.9 ބިލިޔަން ރުފިޔާ އާ ބަލާއިރު 13 ޕަސެންޓްގެ ކުރިއެރުމެކެވެ.\nޑިސެންބަރު މަހު އިމްޕޯޓާއި ޑިއުޓީގެ ގޮތުގައި ދައުލަތަށް ލިބުނު މިންވަރު އިތުރުވެފައިވާއިރު، ރާއްޖޭން ބޭރުކުރި މިންވަރު އެ މުއްދަތުގައި ވަނީ ދަށްވެފަ އެވެ. އެގޮތުން މިދިޔަ އަހަރުގެ ޑިސެންބަރު މަހު 2.8 ބިލިޔަން ރުފިޔާގެ މުދާ ބޭރުކުރި އިރު އެއީ 2017 ވަނަ އަހަރުގެ އެ މުއްދަތުގައި ބޭރުކުރި ތިން ބިލިޔަން ރުފިޔާގެ މުދަލާ އަޅާ ބަލާއިރު ނުވަ ޕަސެންޓުގެ ދަށްވުމެކެވެ.\nމިދިޔަ އަހަރުގެ ޑިސެންބަރު މަހު އެންމެ ގިނައިން ރާއްޖެ އަށް މުދާ އެތެރެކޮށްފައިވަނީ ޔޫއޭއީ، ޗައިނާ، ސިންގަޕޫރު އަދި އިންޑިއާ، މެލޭޝިޔާއިންނެވެ. ރާއްޖޭން އެންމެ ގިނައިން މުދާ ބޭރުކޮށްފައިވަނީ ތައިލޭންޑް، ޖަރުމަނު، އިނގިރޭސިވިލާތް، ފްރާންސް އަދި އެމެރިކާ އަށެވެ.\nޑިއުޓީ ކަސްޓަމްސް އިމްޕޯޓް އެކްސްޕޯޓް\nސުވާލަކީ ރާއްޖެއިން މިގައުމުތަކައް ބޭރުކުރީ ކޮންބާވައްތަކެއްގެ މުދަލެއްތޯ؟\nހުޅުމާލެ ޕްރީސްކޫލުގެ ބިޑާ ގުޅޭ މައްސަލަ އޭސީސީއަށް ވެސް ހުށަހަޅައިފި\nމަސްވެރިކަމުގެ ބިލް ތަސްދީގުކޮށްފި\nމެރިކަލްޗާ ސިނާއަތް ފެށުމަށް ތަމްރީން ޕްރޮގްރާމެއް ހިންގައިފި\nކެލާ އާއި ހެނބަދޫގައި ބަނދަރު ހަދަން ފަށައިފި\nތިމާވެށި ހިމާޔަތް ކުރުމަށް ގޮވާލާ އިހުތިޖާޖު ކުރަނީ


Sala Ge Sirru Loabiveriyaa: "Umurah Ves Loabivaanan" - Vaguthu\nސަލާގެ ސިއްރު ލޯބިވެރިޔާ: "އުމުރަށްވެސް ލޯބިވާނަން"\nސަލާ އަދި ލުއިޒާ\nފްލައިޓް ވެއްޓުމުގެ ޙާދިސާގައި މަރުވި ފުޓުބޯޅަ ކުޅުންތެރިޔާ، އެމިލިއާނޯ ސަލާއާއެކު ސިއްރު ލޯބީގެ ގުޅުންތަކެއް ބާއްވަމުން އައިކަމަށް އަންހެނަކު ބުނެފިއެވެ. ސިއްރު ލޯބިވެރިންގެ ގޮތުގައި މި ދެމީހުން ގުޅިގެން އުޅުނުކަމަށް ބުނެފައިވަނީ ބްރެޒިލް އަށް އުފަން ވޮލީބޯޅަ ކުޅުންތެރިއެކެވެ.\nލުއިޒާ އުންގެރާ ނަމަކަށް ކިޔާ އުމުރުން 31 އަހަރުގެ މި އަންހެން މީހާ ބުނި ގޮތުން، ސަލާގެ ފަހު ދަތުރަށް ފެށުމުގެ ކުޑަ ވަގުތުކޮޅެއް ކުރިންވެސް އޭނާވަނީ ސަލާއާ ވާހަކަ ދައްކާފައެވެ. ހަމައެހެންމެ، މި ޙާދިސާ ހިނގުމުގެ އެއް ހަފްތާ ކުރިންވެސް ދެ މީހުން ބައްދަލުވެފައިވާކަމަށް ބުނެފައިވެއެވެ.\nމި އަންހެން މީހާވަނީ އެމީހުންގެ ގުޅުމުގެ އިތުރު ބައެއް އެހެން ވާހަކަތައްވެސް ހިއްސާކޮށްފައެވެ. އަދި ދެ މީހުން އެކުގައި ނަގާފައިވާ ފޮޓޯވެސް ހިއްސާކޮށްފައިވެއެވެ.\nލުއިޒާ، އޭނާގެ މީސް މީޑިޔާ އެކައުންޓުތަކުގައި ބުނެފައިވާ ގޮތުން، ދެ މީހުން ދިމާވީ ދެ މީހުންވެސް ކުޅިވަރުގެ ކަމެއްގައި ފަރަންސޭސިވިލާތުގައި އުޅެނިކޮށެވެ. ހަމައެހެންމެ، އިނގިރޭސި ޕްރިމިޔާ ލީގުގައި ކުޅުމަކީ ސަލާގެ ވަރަށް ބޮޑު ހުވަފެނެއްކަމަށާއި އަދި ކާޑިފް ސިޓީ އަށް ދެވޭތީ އޭނާ ހުރީ ވަރަށް އުފަލުންކަމަށެވެ.\n2017 ވަނަ އަހަރު، މީސް މީޑިޔާ މެދުވެރިކޮށް ދެ މީހުން ވާހަކަ ދައްކަން ފެށިކަމަށް ބުނާއިރު، އޭނާ އުފަލުން ހުރުމުން ލުއިޒާވެސް ހުރީ ވަރަށް އުފަލުންކަމަށް ބުނެފައިވެއެވެ.\nހަމައެހެންމެ، މިކަމާ ގުޅިގެން އެތައް ބަޔަކު އެތައް ވާހަކައެއް ލުއިޒާގެ ގާތުގައި ދައްކަމުން އަންނަކަމަށްވެސް ބުނެފައިވެއެވެ.\nމީގެއިތުރުންވެސް ސަލާގެ ސިއްރު ލޯބިވެރިޔާކަމަށް ބުނާ މީހާ ބުނެފައިވަނީ އުމުރަށްވެސް ސަލާ ދެކެ އޭނާ ލޯބިވާނެކަމުގައެވެ.\nފެބުރުއަރީ 13, 2019 00:07\nރޯމާކާފަރުންހެން ދެން ދިވެހި ފިރިހެނުން ސިއްރު ލޯބިވެރިން ގެންގުޅެންވީ ދޯ؟ ހިލޭ އަންހެނަކާ އެކަހެރިވެ ވާހަކަދައްކާ ބައްދަލުކޮށް ފުރެންޑުސް ހަދާ ހެދުމަކީ މިޖީލުގެ ޓްރެންޑެއްކަމު ވިއަސް އެއީ ސީދާ ހަރާމްކަމެއް. ކޮންމެ މީހަކު ބޮލަށް ދަގަނޑު ތިނޯހެއް ހަރާލަބަލަ އަޅާވޭނަށް ކެތްވޭތޯ! ﷲ އަށް ބިރުވެތިވުމެއް ނެތް މިހާރު އުޅޭ ކުދިން. މިޖީލު ތަރުބިއްޔަތުކުރި މީހުން މި ޖީލު ހަލާކުކުރީ! ރޯމާ ކާފަރުން ފޮލޯކުރުން ހުއްޓާލާ. ފޮލޯކުރަންޏާ މި އުންމަތުގެ ނަބިއްޔާ ފޮލޯކުރޭ!\nފެބުރުއަރީ 13, 2019 18:43\nއިންޝާﷲ. ނަބިއްޔާއަށް ސަލަވާތާއި ސަލާމާއި ބަރަކާތް ލައްވަވާށި އާމީން


Madhiya makoige facebook thaguvaaverikan\nމަދިޔަމަކޮއިގެ ފޭސްބުކު ތަޤުވާވެރިން\nމަދިޔަމަކޮއި މާ ބޮޑު ފޯނެއް ހިފައިގެން ހުއްޓާ ފެނިގެން އަހާލީމެވެ. ކޮޔާއެވެ! ތިޔައީ ހާދަހާ ބޮޑު ފޯނެކެވެ. މާވަރަކަށް ތިޔަ ބަލަނީ ކޯޗެއްހެއްޔެވެ؟ މަކޮއި ބުންޏެވެ. މާ ބޮޑު އެއްޗެއް ނުބަލަމެވެ. މީސްމީހުންގެ އެފްބީ ހާވަނީއެވެ. އަހަރެން ބުނެފީމެވެ. ތިޔައީ ދެން ވައްކަންކުރުން ކަހަލަ ކަމެއްތާއެވެ. މިހާރު ކޮއި ތިޔަ ޒާތުގެ ކަންތައް ކުރަންވެސް ފެށީ ހެއްޔެވެ؟\nކޮއި ބުންޏެވެ. އެހެނެއް ނޫނެވެ. މީސްމީހުން އެފްބީގައި ލިޔެ ޙިއްޞާކޮށްފައި ހުންނަ ވާހަކައިން ނުބެލޭ ވަރެއްވެސް ނޫންތާއެވެ. މި މީހުންގެ ވާހަކާއި ޢަމަލާއި މުޅިންވެސް ދެގޮތެވެ. އެނގޭ ހެއްޔެވެ؟ އިހަކަށް ދުވަހު މުދިމާ އޭނާގެ މަންމަޔާއެކު ނަގާފައިވާ ސެލްފީއެއްގައި ލިޔެފައިވެއެވެ. "މިއީ އަހަރެންގެ ލޯބިވާ މަންމައެވެ. މަންމަ ނެތް ދުނިޔެއެއްގައި އަހަންނަކަށް ވެސް ނޫޅޭވޭނެއެވެ. ކޮންމެ މީހަކުވެސް މަންމައަށް އޯގާތެރިވާށެވެ. ކަމޭހިތާށެވެ. ސުވަރުގެ ވަނީ މަންމަގެ ފައިތިލަ ދަށުންކަން ދަންނާށެވެ." އެކަމަކު މުދިމާއަކީ އޭނާގެ މަންމައާ އަޅާލާ މީހެއް ނޫންކަން ރަށު އެންމެންނަށް އެނގޭ ނޫންހެއްޔެވެ؟\nއެހެންމީހަކު ޕޯސްޓްކޮށްފައިވާ ލިޔުމެއްގައި އޮތެވެ. ޙަސަދަވެރިކަމުގެ ޒައްރެއްގެ މިންވަރުވެސް ހިތުގައިވާ މީހާ ސުވަރުގެ ނުވައްދަވާނެއެވެ. އެއީ އަލިފާން، ދަރު ކައި ހުސްކުރާ އުޞޫލުން ތިމާ ކުރާ ހެޔޮ ޢަމަލުތައް ކައި ހުސްކުރާ އެއްޗެކެވެ. އެހެންކަމުން އަނެކާއަށް ޙަސަދަވެރި ނުވާށެވެ. އެކަމަކު މި މީހާއަކީ އޭނާ ނޫން ދެވަނަ މީހަކަށް ހެވެއް ލިބުމަށް އެދޭ މީހެއް ނޫނެވެ. އެހެންމީހަކު ތަންކޮޅެއް ރަނގަޅަށް ކައިގެން ބަނޑުބޮޑުކޮށްގެން ހުރިތަން ފެނުނަސް މިކަލޭގެ ލަގޮނޑިއަށް ނިކަން ބާރުކުރެއެވެ.\nއަހަރެން ބުނެފީމެވެ. ކޮޔާއެވެ! އަހަރެންވެސް ތިކަހަލަ މީހަކު ދަންނަމެވެ. ޅައިރު އަމާ ގާތުން ބުއި ކިރުގެވަސް އަނގައިން ނުކެނޑެނީސް މީހުންނާ އިންނަން ފަށައިފިއެވެ. ހައެއްކަ ބަނޑަށް ކުދިން އެބަތިއްބެވެ. މިއިން ކުއްޖަކާ އަޅާނުލާތާނގައި އެއިން ކުއްޖަކު ލޮލުން ނުވެސް ދެކެއެވެ. އެކަމަކު އިރުއިރުކޮޅާ، ދަރިންނަށް އަޅާލާށޭ، އެއީ ﷲގެ އަމާނާތެކޭ ކިޔައިގެން އެފްބީގައި ލިޔާނެއެވެ. އަދި ދަރިން ތަރުބިއްޔަތު ކުރަންޖެހޭ ގޮތާއި ބަލަހައްޓަން ޖެހޭ ގޮތްވެސް ލިޔާނެއެވެ. ދީނީ ޢިލްމުވެރިން ދަރިންނާ ބެހޭ ގޮތުން ދައްކާފައިވާ ވާހަކަތައް ޙިއްޞާ ކުރާނެއެވެ.\nމަކޮއި ބުންޏެވެ. ސަހަރޯއެވެ. ދަރިޔަށް އޭނާ އެދައްކާ ވާހަކައެއް ހަމަ ނޭނގޭ ހެއްޔެވެ؟ އޭނާ އެބުނަނީ ތިމަންނަ ގައިގައި ވަރު ހުރި ދުވަހު ދަރިންނާ އަޅާ ނުލިޔަސް މުސްކުޅިވެ ބަލި ތަންމަތީގައި އޮންނަ ދުވަހު ތިމަން ބެލުމަށް ދެކޮޅު ނަހަދާނެހެން އެ ދަރިން ތަރުބިއްޔަތުކޮށްދޭށެވެ.\nދަރިޔާއެވެ. މިއީ ޓެކްނޮލޮޖީގެ ޒަމާނެވެ. އިންސާނުންގެ ހުރިހާ ކަމެއް ޓެކްނޮލޮޖީގެ ސަބަބުން "ސްމާޓް" ވެއްޖެއެވެ. މިހާރު އަޅުކަންވެސް ތިއޮތީ ސްމާޓްވެފައެވެ. ހެޔޮ ޢަމަލެއް ނުކުރިޔަސް އަޅުކަމާ ކިތަންމެ ދުރުހެލިވިޔަސް ތިިޔަ ޒާތުގެ ވާހަކަތަކާއި މެސެޖުތައް ފޭސްބުކުގައްޔާއި ވައިބާރގައި ލިޔެ އެހެންމީހުންނާ ޙިއްޞާ ކުރުމުން އެހުރީ އަޅުވެރިޔަކަށްވެފައެވެ. ފޭސްބުކު ތަޤުވާވެރިޔަކަށް ވެފައެވެ.\nއަދި ބުނަންހެއްޔެވެ؟ މި މީހުން ﷲ އަށް ދަންނަވާ ދުޢާ ވެސް ލިޔަނީ ފޭސްބުކްގައެވެ. މިއީ ކޮންފަދަ ބޮޑު ކަމެއް ހެއްޔެވެ؟ އެންމެ ބޮޑު ހިތާމައަކީ ކޮޔަށްޓަކައި މަށަށްޓަކައި ބާކީތިބި އެހެން މީހުންނަށްޓަކައި ގަދަ ބަސްބުނެ އިންޒާރުދޭ މީހުން ވެސް މިއިން ކަމަކާ އަޅައިނުލާކަމެވެ. ލޯތައް ވަނީ މެރިފައެވެ. ކަންފަތްތައް ބަންދުވެފައެވެ. ދޫތައް ހައްޕުކިޔައިފައެވެ. ދަރިޔާއެވެެ. ބުނަންހެއްޔެވެ؟ މީޑިއާގައި މިއުޅެނީ ނެތް މީހުންނެވެ. ނެތް ދުނިޔެއެއްގައި ނެތް ހަގީގަތެއް ހާމަކުރަން ނެތް ސިފަ ދައްކަން އުޅޭ މީހުންނެވެ. މިކަން ފެތުރިފައިވާ ނިސްބަތް އެންމެ ފަސޭހައިން އެނގޭނީ ނެތް ނަންނަމުގައި އެކައުންޓް ހަދައިގެން އުޅޭ މީހުންގެ ނިސްބަތުންނެވެ. ދަރިޔާާއެވެ. އެއީ ނެތް ދުނިޔެއެކެވެ.\n1 thought on “މަދިޔަމަކޮއިގެ ފޭސްބުކު ތަޤުވާވެރިން”\n01 އޮކްޓޯބަރު 2017 - 19:36\nތީނާގެ ލިޔުންތައް މަ ކިޔަނީ ވަރަށް ޝައުޤުވެރިކަމާއެކު. އުއްމީދަކީ ގިނަގިނައިން މިފަދަ އިބުރަތްތެރި ލިޔުންތައް މި ގަލަމުން ލިޔެ ޢަހަރުމެންނާ ހަމައަށް އައުން. ޝުކުރިއްޔާ ތީނާ.


ވަގު އައިޑީތަކުން ލިޔެ ކޮމެންޓް ކުރި ނަމަވެސް މަލާއިކަތް ބޭކަލުން ، އެމީހެއްގެ ފަތުގައި އެކަން ލިޔުއްވަމުން ގެންދަވާނެ: ހަމްޒާ ޔޫސުފް – Dhen.mv\nދެން އެމްވީ October 9, 2020 - 7:24 pm\nކުރިއަރާފައިމިވާ ދުނިޔޭގައި މިއަދު އިނގިލިކުރިން ކޮށް ނިންމާލެވޭ ކަންތައް ވަރަށް ގިނައެވެ. ޙަޤީޤަތަށް ދަންނަވާނަމަ އާންމު ދިރިއުޅުމުގައި ކުރަންޖެހޭ ގާތްގަޑަކަށް ހުރިހާ ކަމަކީ މިއަދު އަތުގައި އޮންނަ ފޯނުން ކޮށްލެވޭ ކަންކަމެވެ. ތަޢުލީމު އުނގެނުމާއި ފައިސާގެ މުޢާމަލާތްތަކާއި ވިޔަފާރީގެ މުޢާމަލާތްތައް ފޯނުން މިއަދު ހިންގާލުމަކީ ދާދި ފަސޭހަ ކަމެކެވެ.\nމިއާއެކު މި ފަސޭހަކަން ބޭނުން ކުރުމަކީ ލިބުނު ކުރިއެރުމަކަށްވީ ފަދައިން އިންޓަނެޓްގެ ބޭނުން ނާޖާއިޒް ގޮތުގައި ހިފުން މިވަނީ އާންމު ކަމަކަށް ވެފައެވެ. ނެތި މޮށުމާއި މީހުންގެ އަބުރަށް އަރައިގަތުމަކީ މިއަދު ވަރަށް ފަސޭހައިން ކޮށްލެވޭ ކަންކަމެވެ. މިކަމުގެ ނުރައްކާތެރިކަމާއި ގުޅޭގޮތުން އެމެރިކާގެ ޝައިޚެއް ކަމަށްވާ ހަމްޒާ ޔޫސުފް ވަނީ އޭނާގެ ދަރުހެއްގައި ވާހަކަ ދައްކަވާފައެވެ.\nހަމްޒާ ވިދާޅުވީ މިއަދުގެ ދުނިޔެއަކީ މީހުން މަގު ފުރެއްދުމަށް މީގެ ކުރިން ޝައިތާނާއަށް ދުވަހަކުވެސް ލިބިފައި ނުވާފަދަ ތަނަވަސް ފުރުސަތުތަކެއް ލިބިފައިވާ ދުނިޔެއެއް ކަމަށެވެ. އެގޮތުން ކޮންމެ މީހަކު އަތުގައި ވެސް ފޯން އޮތުމާއެކު މިއީ އެކަނިހުރެ ވެސް ޣީބަ ބުނެ މީހުންގެ އަބުރު ކަތިލާ ހެދޭ ޒަމާނެއް ކަމަށެވެ. މީހަކަށް ގުޅާ ، މީހުންގެ ޣީބަ ބުނުމާއި މެސެޖުކޮށް ނުވަތަ މީސްމިޑީއާގެ ވަސީލަތްތަކުގައި މިކަން ފެންނަލެއް ވަރަށް ގިނަ ކަމަށް ހަމްޒާ ވިދާޅުވިއެވެ.\n'' މީސްމީޑިއާގައި މިކަން މިކުރެވެނީ ވެސް ކާކުކަން ނޭނގޭ ގޮތަށް ، އެހެން ނަމަވެސް މަލާއިކަތް ބޭކަލުންނަށް އެއީ ކޮންބައެއްކަން އޮޅުވަލެއް ނުލެވޭނެ ، ''ކިލަރ23''ގެ ނަމުގައި އޮންނަ ވަގު އައިޑީއަކުން ސޯޝަލް މީޑިއާގައި ބޭނުން ކުރަމުން ދިޔަ ނަމަވެސް އެއީ ކާކުގެ ކޮން ދަރިއެއްކަން މަލާއިކަތްބޭކަލުން ދެނެވައިޑަގަންނަވާ، ޢަމަލުތަކުގައި ފަށްފުތްތަކުގައި އެކަންކަން ބަރާބަރަށް ލިޔުއްވަމުންދާނެ" ކިތަންމެ ވަގު ވަގަށް ފާފަ ކުރަމުން ދިޔަ ނަމަވެސް ﷲ އަށް އެއްވެސް ކަމެއް ވަންހަނާ ނުކުރެވޭނެކަން ފާހަގަ ކުރައްވާ ހަމްޒާ ވިދާޅުވިއެވެ.\nﷲ ވަޙީ ކުރައްވާފައިވެއެވެ. (وَلَا يَغْتَب بَّعْضُكُم بَعْضًا ۚ أَيُحِبُّ أَحَدُكُمْ أَن يَأْكُلَ لَحْمَ أَخِيهِ مَيْتًا فَكَرِهْتُمُوهُ ۚ وَاتَّقُوا اللَّـهَ ۚ إِنَّ اللَّـهَ تَوَّابٌ رَّحِيمٌ (الحجرات/12) . މާނައަކީ " އަދި އެއްބަޔަކު އަނެއްބަޔަކަށް غيبة ނުބުނާށެވެ! ތިޔަބައިމީހުންކުރެ އެކަކުވެސް އޭނާގެ أخ އާގެ މަސް މުޅަކޮށް ކެއުމަށް ލޯބިކުރާނެ ހެއްޔެވެ؟ ފަހެ، ތިޔަބައިމީހުން އެކަމަކަށް ނުރުހޭނޫއެވެ. އަދި ތިޔަބައިމީހުން اللَّه އަށް تقوى ވެރިވާށެވެ! ހަމަކަށަވަރުން، اللَّه އީ، ގިނަގިނައިން توبة قبول ކުރައްވާ رحيم ވަންތަ ރަސްކަލާނގެއެވެ."\nހަމްޒާ ޔޫސުފް ނަސޭހަތް މަލާއިކަތް ބޭކަލުން\nއޭ އިންސާނާއެވެ. ތިބާގެ މަރު މަތިން އަބަދުވެސް ހަނދާން ކުރާށެވެ.\nއޭ އިންސާނާއެވެ. ތިބާ ހީކުރަނީ އަބަދުގެ އަބަދަށް މި ވަގުތީ ދުނިޔޭގައި ތިބާއަށް ހުރެވޭނެކަމަށް ހެއްޔެވެ؟


ދެ ޤައުމުގެ ޕްރޮސިކިއުޝަން ސަރވިސްގެ ދެމެދުގައި އެއްބަސްވުމެއްގައި ސޮއިކޮށްފި\nތުރުކީގެ ޖެނެރަލް ޕްރޮސިކިއުޝަން އޮފީސް އޮފް ދި ސްޕްރީމް ކޯޓް އޮފް އެޕީލްއާއި ޕްރޮސިކިއުޓަރ ޖެނެރަލްގެ އޮފީހާ ދެމެދު އެއްބަސްވުމެއްގައި ސޮއިކޮށްފިއެވެ. މިއެއްބަސްވުމުގެ ދަށުން ޓެރަރިޒަމާއި، ކޮރަޕްޝަންގެ ކުށްތަކާއި، ބައިނަލްއަޤްވާމީ ޖިނާއީ ކުށްތަކާއި، އިންސާނީ ވަގުފާރިއާއި، މަސްތުވާތަކެތީގެ ވިޔަފާރިއާއި، އިކޮނޮމިކް ކްރައިމްސް އަދި ކޮމްޕިއުޓަރ ކްރައިމްސްގެ ދާއިރާއިން އެއްބާރުލުން ދިނުން ހިމެނެއެވެ. މީގެ އިތުރުން، މަޢުލޫމާތު ބަދަލުކުރުމާއި، ދެ ޕްރޮސިކިއުޝަން ސަރވިސްގެ މުވައްޒަފުންނަށް ތަމްރީން ދިނުން ހިމެނެއެވެ.\nއެއްބަސްވުމުގައި ސޮއިކުރުމުގެ ރަސްމިއްޔާތުގައި ތުރުކީގެ ޕްރޮސިކިއުޓަރ ޖެނެރަލް މރ. މެހްމެތު އަކާސާ އާއި ޕްރޮސިކިއުޓަރ ޖެނެރަލް ޢާއިޝަތު ބިޝާމްވަނީ ދެޤައުމުގެ ޖިނާއީ ޢަދުލުގެ ނިޒާމާއި، ޕްރޮސިކިއުޝަން ސަރވިސްގެ މެންޑޭޓާ ގުޅޭގޮތުން މަޝްވަރާކޮށް، މަޢުލޫމާތު ބަދަލުކޮށްފައެވެ. އަދި މީގެ އިތުރުން، ތުރުކީގެ ސުޕްރީމް ކޯޓް އޮފް އެޕީލްގެ މެންބަރުންގެ ގޮތުގައި ތުރުކީގެ ޕްރޮސިކިއުޝަން ސަރވިސްގެ މުވައްޒަފުންތަކެއް އިންތިޚާބުވުމާ ގުޅިގެން ޕްރޮސިކިއުޓަރ ޖެނެރަލް ޢާއިޝަތު ބިޝާމްވަނީ އެބޭފުޅުންނަށް ތަހުނިޔާ ވިދާޅުވެފައެވެ.\nއެއްބަސްވުމުގައި ސޮއިކުރުމުގެ ރަސްމިއްޔާތު އޮތީ ތުރުކީގެ އަންކާރާގައި ހުންނަ ޖެނެރަލް ޕްރޮސިކިއުޝަން އޮފީސް އޮފް ދަ ސުޕްރީމް ކޯޓު އޮފް އެޕީލްގައެވެ.\nރަސްމީ ދަތުރުފުޅެއްގައި ޕްރޮސިކިއުޓަރ ޖެނެރަލް ތުރުކީއަށް ފުރާވަޑައިގެންފި\nޕްރޮސިކިއުޓަރ ޖެނެރަލްގެ އޮފީހުގެ ތ. ގޮފި ހުޅުވައިފި\nޕަބްލިކް ޕްރޮސިކިއުޓަރ (ގްރޭޑް 1)\nސުންގަޑި: December 12, 2021\nމާލެ ސިޓީގައި މިއޮފީހުގެ އެއްގަމު ދަތުރުތައް، 04 (ހަތަރެއް) އަހަރުގެ މުއްދަތަށް ކޮށްދޭނެ ފަރާތެއް ހޯދުމަށް\nސުންގަޑި: November 29, 2021\nޕްރޮކިއުމަންޓް މަޢުލޫމާތު ހާމަކުރުން – އޮކްޓޫބަރު 2021\nޕްރޮސިކިއުޓަރ ޖެނެރަލް އަލްއުސްތާޛް ޙުސައިން ޝަމީމް ނޫސްވެރިންނާ ބައްދަލުކުރައްވައިފި\nމި އޮފީހުގެ ފަރާތުން މީޑިއާއަށް މަޢުލޫމާތު ދެއްވާނެ ފަރާތެއް ގޮތުގައި ޕަބްލިކް ޕްރޮސިކިއުޓަރ އަލްއުސްތާޛް އަޙްމަދު ޝަފީޢު ހަމަޖައްސަވައިފި


BREAKING NEWS: China Ge Haalath Rangalhu, Italy, America, Korea Ge Haalath Vanee Goas - Vaguthu\nޗައިނާގެ ހާލަތު ރަނގަޅު، އިޓަލީ، އެމެރިކާ، ކޮރެއާގެ ހާލަތު ވަނީ ގޯސް\nކޮވިޑް-19 ފެތުރެން ފެށި ޗައިނާ އިން ބަލި ކޮންޓްރޯލް ވަމުންދާ ކަމުގެ އުއްމީދީ މަންޒަރުތައް ފެންނަމުން ދިޔަ ނަމަވެސް އިޓަލީވިލާތާއި، އެމެރިކާ އަދި ދެކުނު ކޮރެއާގައި ހާލަތު އިތުރަށް ގޯސްވަމުންދާ މަންޒަރު ދަނީ ފެންނަމުންނެވެ.\nއިއްޔެ ޗައިނާ އިން ކޮވިޑް-19 ޖެހިގެން މަރުވީ 22 މީހުންނެވެ. އަދި އަލަށް ބަލި ޖެހުނީ 40 މީހުންނަށެވެ. ބަލި ޖެހުނު މީހުންގެ އަދަދު އިއްޔެ ވެސް ޗައިނާގައި ވަނީ އޭގެ ކުރީ ދުވަހާއި ބަލާއިރު ވަރަށް ބޮޑަށް މަދުވެފައެވެ. ހޮނިހިރު ދުވަހު 99 މީހަކު ބައްޔަށް ޕޮޒިޓިވް ވިއެވެ.\nޗައިނާ އިން މިހާތަނަށް ވަނީ ކޮވިޑް-19 ޖެހިގެން 3119 މީހަކު މަރުވެއްޖެއެވެ. އަދި ބަލި ޖެހުނު މީހުންގެ އަދަދު ވަނީ 80735 އަށް އަރާފައެވެ. މިހާތަނަށް ޗައިނާ އިން ވަނީ 58600 މީހުން ބަލިން ރަނގަޅު ވެފައެވެ.\nއިޓަލީވިލާތުން މަރުވި މީހުންގެ އަދަދު 366 އަށް ވަނީ އަރާފައެވެ. އަދި ބަލި ޖެހުނު މީހުންގެ އަދަދު ވަނީ 7375 އަށް އަރާފައެވެ.\nއެމެރިކާ އިން މިހާތަނަށް 564 މީހަކު ކޮވިޑް-19 އަށް ޕޮޒިޓިވް ވެފައެވެ. މީގެތެރެއިން 21 މީހަކު ވަނީ މަރުވެފައެވެ. އެންމެ ބޮޑަށް ބަލި ފެތުރިފައިވަނީ ވޮޝިންޓަނަށެވެ. އެ ސްޓޭޓުން 18 މީހަކު ވަނީ މަރުވެފައެވެ. ދެމީހަކު ފްލޮރިޑާ އިން ދެމީހަކު އަދި ކެލިފޯނިއާ އިން އެކަކު ވަނީ މަރުވެފައެވެ.\nދެކުނު ކޮރެއާ އިން އާދީއްތަ ދުވަހު އިތުރު 248 މީހަކު ވަނީ ޕޮޒިޓިވް ވެފައެވެ. އަދި ދެކުނު ކޮރެއާ އިން ބަލި ޖެހުނު މީހުންގެ ޖުމްލަ މިހާރު ވަނީ 7383 އަށް އަރާފައެވެ.\nދެކުނު ކޮރެއާ އިން ފާއިތުވި ދެދުވަހު ކޮވިޑް-19 ޕޮޒިޓިވްވި މީހުންގެ އަދަދު ކޮންމެވެސް ވަރަކަށް މަދުވި ނަމަވެސް އަދި މިއީ ބަލި ކޮންޓްރޯލް ކުރެވެމުންދާ ކަމުގެ ނިޝާނެއް ކަމަށް ބުނަން އުނދަގޫ ކަމަށް އޮފިޝަލުން ވިދާޅުވެއެވެ.\nޑިސެމްބަރ މަހު ޗައިނާގައި ފެތުރެން ފެށި ކޮވިޑް-19 މިހާރު ވަނީ 100 އަށް ވުރެ ގިނަ ގައުމަށް ފެތުރިފައެވެ.\nމާޗް 9, 2020 10:07\nޔާﷲ ދުނިޔެއަށް ފެތުރިގެން ދާ ބަލިން ދިވެހި މުސްލިމުން ސަލާމަތް ކޮއް ދެއްވާށި.\nމާޗް 9, 2020 14:14\nދުނިޔޭގެ ކަންކޮޅުތަކުގައިވާ ހުރިހާ އިންސާނުން ސަލާމަތްކޮށް ދެއްވާށި


އަކްޝޭ ކުމާރުގެ ސްޕައި ތުރިލާ "ބެލް ބޮޓަމް" ގެ ބަތަލާ އަކީ ވާނީ ކަޕޫރުކަން އެ ފިލްމުގެ ޓީމުން ކަށަވަރުކޮށްދީފި އެވެ.\nޖޯން އަބްރަހަމާއި މުރުނާލް ތާކޫރުގެ ވީޑިއޯއެއް ލަވައެއް މިއަދު ނެރެން ތައްޔާރުވެއްޖެ އެވެ.\nވާނީ އަށް ޔާޝްރާޖް ނޫން ތަނެއްގެ ފިލްމެއް ލިބިއްޖެ\nއަންނަ އަހަރު ސިނަމާތަކަށް ގެންނަން ނިންމާފައިވާ އަކްޝޭ ކުމާރުގެ ފިލްމު "ބެލް ބޮޓަމް" ގެ ބަތަލާގެ ރޯލަށް ވާނީ ކަޕޫރް ސޮއިކޮށްފައިވާ ކަމަށް ރިޕޯޓްތައް ބުނެފި އެވެ.\nމިސް ވޯލްޑް މަނޫޝީ "ޕްރިތުވީރާޖް" އަށް ސޮއިކޮށްފި\nދެހާސް ސަތާރަ ވަނަ އަހަރު މިސް ވޯލްޑްގެ ތާޖް ހާސިލުކުރި މަނޫޗީ ޗިލާރް، ޔާޝްރާޖް ފިލްމްސް (ވައިއާރްއެފް) އިން އަކްޝޭ ކުމާރާ އެކު ގެނެސްދޭން ނިންމާފައިވާ ތާރީހީ ހަނގުރާމަ ފިލްމު "ޕްރިތުވީރާޖް" އަށް ސޮއިކޮށްފި އެވެ.\nއެސްއެސް ރާޖަމޯލީގެ އާ ފިލްމު "އާރްއާރްއާރް" ގެ ބަތަލާގެ ރޯލް އާލިއާ ބަޓަށް ލިބުނަސް، ފިލްމުން އޭނާގެ މާ ހާއްސަ ކެރެކްޓާއެއް ނުފެންނާނެ ކަމަށް ބައެއް ރިޕޯޓްތައް ބުނެފި އެވެ.\nރީތީގެ ރާނީ މަނޫޝީ ތައާރަފު ވާނީ އަކްޝޭއާ އެކު\nދެހާސް ސަތާރަ ވަނަ އަހަރު މިސް ވޯލްޑްގެ ތާޖު ހާސިލުކުރި އިންޑިއާގެ މަނޫޝީ ޗިލާރު ބޮލީވުޑަށް ނެރުމުގެ ވާހަކަތައް ދެކެވޭތާ މިހާރު ދުވަސްތަކެއްވެއްޖެ އެވެ. މީޑިއާތަކުން ކުރިން ރިޕޯޓްކޮށްފައިވާ ގޮތުގައި އޭނާ ބޮލީވުޑަށް ނެރޭ ފިލްމު ޑައިރެކްޓް ކުރާނީ ފަރާ ހާނެވެ.


SunOnline: Sama aunty: Thuhthu kudhin ge madhadhu veriyaa, dhuvahaku ves salaameh nubuney!\nސަމާ އާންޓީ: ތުއްތު ކުދިންގެ މަދަދުވެރިޔާ، ދުވަހަކު ވެސް ސަލާމެއް ނުބުނޭ!\nމުޙައްމަދު ޝާނިފް 05 Oct 2021, 11:33\nއަމީރު އަހްމަދު ޕްރީސްކޫލްގެ ޓީޗަރު ސަމާ އާދަމް "ސަން"އަށް އިންޓަވިއު ދެނީ --- ސަން ފޮޓޯ/ އަހްމަދު އައިމަން އަލީ\nދެބެއިންގެ ދެދަރި ކުއްޖަކަށް ހާށަވިޔަނި ކިޔަވައިދިނުމުގެ ތެރެއިން ތައުލީމީ ދާއިރާއަށް ޝައުގުވެރިކަން އުފެދުނު ސަމާ އާދަމް، މުދައްރިސެއްގެ ގޮތުގައި މަސައްކަތް ކުރަމުން އަންނަތާ 17 އަހަރުވީއެވެ.\nއުމުރުން 32 އަހަރުގެ ސަމާ އަކީ އެންމެ ކުޑަ އިރުން ފެށިގެން ވެސް ކިޔަވައިދިނުމުގެ ދާއިރާއަށް ލޯބި ޖެހިފައިވާ ޝަހުސިއްޔަތެކެވެ. މިހާތަނަށް އައިއިރު އެތައް މައިންބަފައިންނަކާއި ދަރިވަރުންގެ ލޯބި ހާސިލް ކޮށްފައިވެއެވެ. ކަށި ކުނބުރު ޖަންގައްޔަކުން އަލި ހަވާސާ މަންޒިލަކަށް ވާސިލު ވެވޭނެ ރާސްތާއެއް ހޯދައިދިނުމުގެ މަގުސަދުގައި ސަމާ އެކުދިންނަށް ކިޔަވައިދޭން މަސައްކަތް ފެށީ އޭނާގެ އުމުރުން އެންމެ 16 އަހަރުގަައެވެ.\nޖީސީއީ އޯލެވެލް ނިންމާލުމަށްފަހު، އާއިލާގެ ރައްޓެއްސެއްގެ ފަރާތުން އަމީރު އަހުމަދު ޕްރީ ސްކޫލްގައި ކިޔަވައިދިނުމަށް ފުރުސަތު ލިބުނު ދުވަހަކީ ސަމާގެ ހަޔާތުގައި އައި ވަރަށް އުފާވެރި ދުވަހެކެވެ.\nސަމާގެ ހުވަފެންތަކުގައި ކުލަ ޖެހުމަށް ލިބުނު އެންމެ ފުރަތަމަ ހިތްވަރަކީ އެއީއެވެ. ސަމާގެ ކިޔަވައިދިނުމުގެ ދާއިރާގައި އެންމެ ފުރަތަމަ ބިންގާ އެޅުނު ދުވަހަކީ ވެސް އެއީއެވެ.\nމިއަދާ ހަމައަށް އައިއިރުވެސް ސަމާ މުދައްރިސެއްގެ މަގާމުގައި ހުރީ އޭނާ އެންމެ ފުރަތަމަ ދުވަހު ވެސް މަސައްކަތް ކުރަމުން އައި ސްކޫލްގައެވެ.\nއަމީރު އަހުމަދު ޕްރީސްކޫލުގެ ހޯލަށް ވަދުމާއެކު އިވުނީ ތުއްތު ކުދިންތަކެއް "ސަމާ އާންޓީ"އޭ ކިޔާ ގޮވާ އަޑެވެ. އުމުރުން އެންމެ ދެ އަހަރާ ބައިގެ ކުދިންއިން ފެށިގެން ހަ އަހަރާ ދެމެދުގެ ކުދިންތަކެކެވެ. އެއީ ފިޒިކަލް އެޑިއެކޭޝަން (ޕީއީ) ގަޑިއެވެ. ސަމާގެ ކައިރީގައި ތުއްތު ކުދިންތައް ތިބީ ވަށާލައިފައެވެ.\nއަމީރު އަހްމަދު ޕްރީސްކޫލްގެ ޓީޗަރު ސަމާ އާދަމް ކްލާހުގައި ކިޔަވައިދެނީ --- ސަން ފޮޓޯ/ އަހްމަދު އައިމަން އަލީ\n"އަބަދުވެސް ތުއްތު ކުދިންނަށް ކިޔަވައިދޭ ހިތްވޭ. އެހެންވެ ޕްރީ ސްކޫލަށް ވަނީ ވެސް. މިދާއިރާއަށް ޝައުގު ވެރިކަން އުފެދުނީ އެންމެ ފުރަތަމަ ގޭތެރެއިން. އެއީ އަޅުގަނޑުގެ މަންމަ ފަރާތު ދެބެއިންގެ ދެދަރި ކުއްޖަކަށް ކިޔަވައިދިނުމުގެ ތެރެއިން،" ސަމާ ބުންޏެވެ.\nތުއްތު ކުދިންނަށް ކިޔަވައިދިނުމުގައި ޓީޗިން މެޓީރިއަލްސް ހެދުމަކީ ދިމާވާ ގޮންޖެހުމެކެވެ. އަދި ކްލާސް ތެރޭގައި އުޅޭނެ ގޮތާއި ވަކިވަކި ކުދިންނަށް އަކުރު އަޅާނެ ގޮތް އުނގަންނައިދިނުމަކީ ބުރަ ކަމެކެވެ.\nއެހެންނަމަވެސް މިކަމަކީ ސަަމާ ވަރަށް ކުރާ ހިތުން ކުރާ ކަމަކަށްވާތީ އޭނާ މި މަސައްކަތް ކުރަނީ އެއްވެސް ފޫހިކަމެއް ނެތިއެވެ. ވަރަށް ހިތްހަމަޖެހިގެންނެވެ.\nސަމާ، އަމީރުއަހްމަދާ ގުޅުނީ 2005 ވަނަ އަހަރެވެ. ސްކޫލާ ގުޅުނު ދުވަހުން ފެށިގެން މިއަދާ ހަމައަށް އައި އިރު ދުވަހަކު ވެސް އޭނާ ސްކޫލަށް ސަލާން ބުނެފައެއް ނުވެއެވެ.\nސަމާ ކިޔަވައިދިނުމުގެ ދާއިރާގައި އެންމެ ދެކެން ބޭނުންވާ ދުވަހަކީ ފައުންޑޭޝަން ސްޓޭޖް ނުވަތަ ޕްރީ ސްކޫލަކީ ވަރަށް މުހިއްމު އުމުރުފުރާއެއް ގޮތުގައި ހުރިހާ ބެލެނިވެރިންވެސް އަދި ސަރުކާރުންވެސް ބަލައިގަނެ މި އުމުރުފުރާގެ ކުދިންނަށް ވަރަށް ބޮޑު އަހަންމިއްޔަތު ކަމެއްދޭ ތަން ފެންނަ ދުވަހެވެ.\n"އަޅުގަނޑު ވަރަށް އުފާވާނެ މިހާތަނަށް ކިޔަވައިދިން ހުރިހާ ކުދިންނަކީވެސް ގައުމަށް ފައިދާވާނެ ކޮންމެވެސް ރޮނގަކުން ކުރިއަށްދާ ކުދިންތަކަކަށް ވާ ދުވަހަކުން،" ސަމާ ބުންޏެވެ.\nސަމާ ތުއްތު ކުދިންނަށް ކިޔަވައިދޭން ބޭނުންވާ އެތައް ސަބަބުތަކެއް އެބަ ހުއްޓެވެ. އޭގެ ތެރޭގައި އެކުދިން ބުނެލާ ބަސްތަކުން ސަމާގެ ހިތަށް ލިބޭ ހިތްހަމަ ޖެހުމަކީ އޭނާއަށް ބުނެދޭން ވެސް ނޭނގޭ އުފާވެރި އިހުސާސްތަކެކެވެ.\n"ވަރަށް ލޯބިން އައިއްސަ ލޯބިވާ ވާހަކަ ބުނާތީ ވަރަށް އުފާވޭ. އެހެން އުޅެލާފަ ދަރިވަރުން ކޮށްލާ ލޯބި ކަންތައްތަކުން ވަރަށް ބޮޑަށް ހިތް އުފާ ކޮށްދޭ،" ސަމާ ބުންޏެވެ.\nސަމާއަށް މިހާ ހިސާބަށް އާދެވުނުއިރު އެއްވެސް ބެލެނިވެރިއަކު އޭނާއާ ދިމާއަށް ހިތުގައި ޖެހޭފަދަ ބަހެއް ބުނެފައެއް ނުވެއެވެ. ބެލެނިވެރިން އަބަދުވެސް ބުނަނީ ސަމާ ކިޔަވައިދޭގޮތާމެދު ހިތްހަމަ ޖެހޭ ކަމަށާއި ވަރަށް އުފާވާ ކަމަށެވެ.\nކިޔަވައިދިނުމުގެ ދާއިރާގައި އޭނާ އެންމެ އުފާވާ އެއް ކަމަކީ ކޮންމެ ކުއްޖަކަށް ވެސް ކުރިއެރުންތައް ލިބި އެކިދާއިރާތަކުން ކުރިއަށް ދާތަން ފެނުމެވެ.\nކިޔަވައިދިނުމުގެ ދާއިރާގައި ސަމާ އެންމެ ދެރަވި ދުވަހަކީ ދަރިވަރުން ކުޅެން ނިކުން ދުވަހަކު، އެއް ކުއްޖެއްގެ ބޯ ވަރަށް ބޮޑަށް ފަޅައިގެން ގޮސް ވަރަށް ބޮޑަށް އަނިޔާވި ދުވަހެވެ. ކޮންމެ ދުވަހަކު ވެސް ސަމާއަށް ކުރެވެނީ ތަފާތު ތަޖުރިބާއެކެވެ.\nޕްރީ ސްކޫލުގައި ސަމާ ކިޔަވއިދިން ބައެއް ދަރިވަރުން މިހާރު ރަނގަޅު ފެންވަރުގެ ކޯސްތަކުގައި ވެސް އެބައުޅެއެވެ. އެ ކުދިންނާމެދު ސަމާއަށް ކުރެވެނީ ފަޚުރުވެރިކަމުގެ އިހްސާސެކެވެ.\nތައުލީމީ ގޮތުން ސަމާ ވަނީ އެތައް ހަރުފަތްތަކެއް ގިރާކޮށްފައެވެ. އެގޮތުން އޭނާ ވަނީ އެޑްވާންސްޑް ސެޓްފިކެޓް ނިންމާ އެސޯސިއޭޓް ޑިގްރީ ނިންމައިފައެވެ. އަދި އޭނާވަނީ ޕޯސްޓް ގްރެޖުއޭޓް ޑިޕްލޮމާ ވެސް ހާސިލް ކޮށްފައެވެ.\nސަމާ އެ ހުރިހާ ކޯސްތަކެއް ވެސް ހެދީ ޕްރީ ސްކޫލުގައި މަސައްކަތް ކުރަމުންނެވެ. ކުރިއަށް އޮތްތަނުގައި މާސްޓާސް ހެދުމަކީ ސަމާގެ އުއްމީދެކެވެ. ސަމާ ބޭނުންވަނީ ކިޔަވައިދިނުމުގެ ދާއިރާއިން ހާސިލް ކުރެވެން އޮތް ހުރިހާ ކާމިޔާބެއް ހާސިލް ކުރާށެވެ.\nކޮންމެ މީހަކަށްވެސް ކާމިޔާބީއާ ހަމައަށް ވާސިލް ވެވޭނީ އެތައް ބައެއްގެ މަސައްކަތުންނެވެ. އެގޮތުން ސަމާއަށް އޭނާގެ އާއިލާގެ ފަރާތުންނާއި ފިރިމީހާގެ ފަރާތުން ލިބުނު އެއްބާރުލުމަކީ އޭނާ ދުވަހަކު ވެސް ހަނދާން ނައްތާލާނެ ކަމެއް ނޫނެވެ.\nއެމީހުންނަށް އަބަދުވެސް ހިތުގެ އެންމެ ފުން މިނުން ޝުކުރު އަދާ ކުރާނެ ބައެކެވެ. ހަމައެހެންމެ ސަމާއާ އެކު މަސައްކަތް ކުރި ޓީޗަރުންނާއި ޕްރިންސިޕަލުންނާއި ދަރިވަރުންނާއި ބެލެނިވެރިންގެ ފަރާތުން ލިބުނު އެއްބާރުލުމަށް ސަމާ ޝުކުރު އަދާކުރިއެވެ.\nސަމާގެ މަންމަ ފަރީޝާ އަލީ ބުނި ގޮތުގައި މަންމައެއްގެ ހައިސިއްޔަތުން ލިބެން ޖެހޭ ފުރިހަމަ އެއްބާރުލުން ސަމާއަށް އަބަދުވެސް ލިބިލިބި ހުންނާނެއެވެ. ފަރީޝާ ބުނީ ސަމާއަކީ ވަރަށް އަހުލާގު ރަނގަޅު މަންމަ ދެކެ ލޯބިވާ ދަރިއެއް ކަމަށެވެ.\n"ތުއްތުއިރުން ފެށިގެން ކުޅޭއިރު ވެސް ސަމާ އުޅޭނީ ފޮތްތައް ހިފައިގެން ޓީޗަރަކަށް ވެގެން. ސަމާ ގުރޭޑް 10 ނިންމާފައި ސްކޫލަށް ވަޒީފާ އަށް ދިޔަ ދުވަހަކީ ވަރަށް އުފާވި ދުވަހެއް. އެހާ ކުޑައިރުންސުރެ ސަމާ ބޭނުންވާކަމެއް ޓީޗަކަށް ވުމަކީ. އެހެންވީމަ މިހާރުވެސް ޓީޗަރެއްގެ ގޮތުގައި ހުރީތީ ވަރަށް ހިތްހަމަ ޖެހޭ،" ސަމާގެ މަންމަ ބުންޏެވެ.\nސަމާއަކީ ވަރަށް ގިނަ ބައެއްގެ މަގުބޫލުކަން ހޯދާފައިވާ ޓީޗަރެއްކަން ސަމާގެ މަންމަ ދެއްކި ވާހަކަތަކުން ފާހަގަވިއެވެ. ކުދިންނާ ގުޅޭ މިޒާޖެއްގެ މީހަކަށް ސަމާ ވުމުން ގިނަ ބެލެނިވެރިންތަކެއް ސަމާ ދެކެ ވަރަށް ލޯބިވާ ކަމަށް ސަމާގެ މަންމަ ބުންޏެވެ.\nހަމައެހެންމެ ކިޔަވައިދނުމުގައި ސަމާ ގެންގުޅޭ ތަފާތު އުކުޅުތަކުގެ ސަބަބުން ކުދިން ކިޔެވުމަށް އިތުރަށް ޝައުގު އުފެދޭ ކަމަށް ގިނަ ބެލެނިވެރިންތަކެއް ފާހަގަ ކުރެއެވެ.\nސަމާގެ ފިރިމީހާ ހުސައިން ރަޝީދު ކިޔައިދިން ގޮތުގައި ކިޔަވައިދިނުމަކީ ސަމާ ކުރާހިތުން ކުރާ ކަމަކަށް ވާތީ އަބަދުވެސް ސަމާއަށް އޭނާގެ އެއްބާރުލުން ލިބޭނެއެވެ.\n"ސަމާއަކީ ސްކޫލަށް ސަލާން ބުނާ ހިތްވާވެސް މީހެއް ނޫން. ބަރާބަރަށް ދާހިތްވާނެ. އަބަދުވެސް ގަޑިއަށް ފަރުވާތެރިވާނެ. ނެޗުރަލް ކަމެއްގެ ސަބަބުން ވިޔަސް ކިރިޔާ މިނެޓެއް ލަސްވެ ގަޑި ޖެހިއްޖެއްޔާ ވެސް ވަރަށް ދެރަވާނެ. އަބަދުވެސް ބޭނުންވަނީ ވީހާވެސް ގިނަ ދުވަހަކު ސަމާ ޓީޗަރެއްގެ ގޮތުގައި ހުންނަން. އޭނާ ވަރަށް ކުރާ ހިތުން ކުރާ ކަމެއް އެއީ،" ސަމާގެ ފިރިމީހާ ބުންޏެވެ.\nސަމާއާ އެކު އެންމެ ގިނަ ދުވަހު އަމީރު އަހްމަދު ޕްރީސުކޫލުގައި މަސައްކަތް ކުރި ޕްރިންސިޕަލް ހަދީޖާ ހުސައިން "ސަން"އަށް ވިދާޅުވީ ސަމާއަކީ އަމީރު އަހުމަދުގައި އުޅޭ އެންމެ ރަނގަޅު އަދި އަމިއްލައަށް އިސްނަގައިގެން ކަންކަން ކުރާ މުދައްރިސެއް ކަމަށެވެ.\n"ސަމާއަކީ ބެލެނިވެރިންނާއި ކުދިންނާ ގުޅިގެން ވަރަށް ހިތްވަރާ އެކު އަބަދުވެސް މަސައްކަތް ކުރާ މުދައްރިސެއް. ވަރަށް ގާބިލް ހުނަރުވެރި މުދައްރިސެއް. ސަމާއަށް ދޭން ބެނުންވާ މެސެޖަކީ ތިގޮތުގައި އަބަދުވެސް މަސައްކަތް ކުރާށޭ،" ހަދީޖާ ވިދާޅުވިއެވެ.\nސަމާއަކީ މިހާރު ހަމައެކަނި ޓީޗަރެއް ނޫނެވެ. މިހާރު އޭނާއަކީ ޒިންމާދާރު މަންމައެއް ވެސް މެއެވެ. ގިނަ ވަގުތު ޕްރީ ސުކޫލުގައި އުޅެން ޖެހުމުގެ ސަބަބުން އެވަގުތުތަކުގައި ދަރިފުޅު ބަލައިދެނީ އޭނާގެ މަންމައެވެ.\nސަމާ ހަގީގަތުގައިވެސް އެކޮށްދެނީ ގައުމީ ހިދުމަތެކެވެ. އަބަދުވެސް ހިނިތުންވުމަކާއެކު ފެންނަ ސަމާއަކީ އެންމެނާވެސް ގުޅޭ ރިވެތި އަހްލާާގެއްގެ ވެރިއެކެވެ. މަޑުމައިތިރި، ހިތްހެޔޮ، އޯގާތެރި ކަނބަލެކެވެ.\nތަފާތު ކުރުމެއްނެތި ހުރިހާ ދަރިވަރުންނަށްޓަކައި އުނގަންނައިދިނުމުގެ ގޮތުން ގުރުބާން ވާން ޖެހިލުމެއް ނުވާ ވަރުގަދަ ސަހުސިއްޔަތެއްގެ ވެރިއެކެވެ. އަދި މިނޫންވެސް އަހުލާގީ ގޮތުންނާއި އެކި ގޮތްގޮތުން މީހެއްގެ ގައިގައި ހުންނަ ހުރިހާ ރަނގަޅު ސިފަތަކެއް ހިމެނޭ، އެހެން މީހުންނަށް ހުރި ނަމޫނާ މުދައްރިސެކެވެ.


"ދިވެހި" މާއްދާއަކީ ދިވެހި ދަރިވަރުން އެންމެ ފޫހިވާ އެއް މާއްދާ އެވެ. އަމިއްލަ ނަން ތާނަ އަކުރުން ކުށެއް ނުލައި ލިޔެލަން ނޭނގޭ ބައެއް ދަރިވަރުން ގްރޭޑް 10 ނިންމާފައި ސްކޫލުން ނުކުމެޔޭ ބުނުމުން ގަބޫލު ކުރަން ދަތިވެދާނެ އެވެ. ނަމަވެސް ދިވެހި ޓީޗަރުން އެކަމަށް ހެކިވެ އެވެ. އަދި އެކަން ރަނގަޅު ކުރުމަށް ކުރަންވީ ކަންތައް ވެސް ޓީޗަރުން...\nNovember 30, 2016 15\nނުކުޅެދުންތެރިކަން ހުންނަ ކުދިންނަށް ކިޔަވައިދިނުމަށް އިމާދުއްދީން ސްކޫލުގައި ހިންގާ ސެން (ސްޕެޝަލް އެޑިޔުކޭޝަނަލް ނީޑްސް) ކްލާހުގެ ދިހަ ދަރިވަރަކު އުމުރުން 18 އަހަރު ވުމުން ސްކޫލުން ވަކިކޮށްފި އެވެ.\nގްރޭޑް ހަތެއް ނިމިއްޖެ، ތައްޔާރު!\nގްރޭޑް 1-7 އަށް ކިޔަވާ ނިމުމުން ހުރިހާ ކުދިންނަށް ވެސް އިހުސާސްކުރެވޭނީ "ތިމަންނަ ތަންކޮޅެއް ބޮޑުވެއްޖެ" ކަމަށެވެ. އެހެން ވެދާނެ އެވެ. ޕްރައިމަރީ ކިޔެވުން ނިންމާލެވުނީ އެވެ. ދެން ފަށަނީ ސެކަންޑަރީ ތައުލީމެވެ. އިމާދުއްދީން ސްކޫލުގެ ޖޫނިއަ ދިވެހި ކްލަބްގެ ރައީސް، ފާތުމަތު ޝާހާ ހުސެން 2017 ގައި ކުރިމަތިލާނީ ސެކަންޑްރީ ތައުލީމުގެ...\nNovember 25, 2016 23\nތައުލީމީ ދާއިރާ ވަރަށް ބޮޑަށް ބަދަލުވެއްޖެ: މިނިސްޓަރު\nރައީސް އަބްދުﷲ ޔާމީންގެ ސަރުކާރުގެ ތިން އަހަރުގެ ތެރޭގައި ތައުލީމީ ދާއިރާ ވަރަށް ބޮޑަށް ބަދަލުވެފައިވާ ކަމަށް އެޑިއުކޭޝަން މިނިސްޓަރު ޑރ. އާއިޝަތު ޝިހާމް ރޭ ވިދާޅުވެއްޖެ އެވެ.\nދުނިޔޭގެ މުބާރާތަކުން ޣިޔާސުއްދީނަށް4ރަން މެޑަލް\nދުނިޔޭގެ ފެންވަރުގެ މުބާރާތަކުން ޣިޔާސުއްދީން ސްކޫލްގެ ދަރިވަރުން ހަތަރު ރަން މެޑަލް އަދި ހަތް ރިހި މެޑަލް ހޯދައިފި އެވެ.\nއާ އަޒުމާއި ލަނޑުދަނޑިތަކާ އެކު ފެށި ދިރާސީ އާ އަހަރު މިއަދު މި ވަނީ ނިމިފަ އެވެ. އެކި ސްކޫލުތަކުން ހާސިލްކުރަން ބޭނުންވި ލަނޑުދަނޑިތަކާއި މަގުސަދުތައް އެކި މިންވަރަށް ހާސިލް ވީއިރު...\nސްކޫލްތަކުގެ މި އަހަރުގެ ކިޔެވުން ނިމި، ދޮޅު މަހެއްހާ ދުވަހުގެ ބޮޑު ޗުއްޓީ މިއަދު ފެށިއްޖެ އެވެ.\nމި އަހަރު ގްރޭޑް އެކެއްގައި ކިޔަވަމުން އަންނަ ގިނަ ދަރިވަރުންނަށް ސިއްހީ ގޮތުން ދިމާވަނީ އަނގައިގެ މައްސަލަތައް ކަމަށް، އެ ދަރިވަރުންގެ ސިއްހަތު ދެނެގަތުމަށް ހެދި ސާވޭ ރިޕޯޓުން...\nދަރިވަރުންގެ ސިއްހަތު ދެނެގަތުމަށް ހަދާ ހެލްތް ސްކްރީނިން ރިޕޯޓުގެ ސަބަބުން، ސިއްހަތަށް ދަރިވަރުން ދެމުން އަންނަ ސަމާލުކަން އިތުރުވަމުން އަންނަކަމަށް އެޑިއުކޭޝަން މިނިސްޓަރު ޑރ....\nރާއްޖޭގެ ހުރިހާ ސްކޫލްތަކަށް ދެ އަހަރުގެ ތެރޭގައި އެޑިޔުކޭޝަން މިނިސްޓަރު ޒިޔާރަތް ކުރައްވައި އެކަމުގެ ކާމިޔާބީ ފާހަގަ ކުރުމަށް މިއަދު އެ މިނިސްޓްރީގައި "ސަޕްރައިޒް" ހަފްލާއެއް ބާއްވައިފި އެވެ.\nޔުނައިޓެޑް ނޭޝަންސް (އޮކްޓޯބަރު 27) - ސީރިއާގެ ސަރުކާރާ ދެކޮޅު ހަނގުރާމަވެރިންގެ ބާރުގެ ދަށުގައި އޮތް އުތުރުގެ އިދްލީބް ޕްރޮވިންސްގެ ސްކޫލަކަށް ހަމަލާދީ ގިނަ އަދަދެއްގެ ކިޔަވާ ކުދިން މަރާލާފައިވާ ކަމަށް ޔުނިސެފުން ބުނެފި އެވެ.\nމާލެ އާއި އައްޑޫ ޕްރީ ސްކޫލުތަކުގައި ހިލޭ ކިޔަވައިދެނީ\nމާލެ އާއި އައްޑޫގައި ހުންނަ ބައެއް ޕްރީ ސްކޫލުތަކުގައި އަންނަ އަހަރުން ފެށިގެން ހިލޭ ކިޔަވައިދޭ ގޮތަށް ސަރުކާރުން ހަމަޖައްސައިފި އެވެ.\nފުއްޕާހަމާއި އެކި ކަހަލަ ކަރުދާސް ބޭނުންކޮށްގެން ސްކޫލުތައް މިއަދު ވަނީ ޒީނަތްތެރިކޮށްފަ އެވެ. ސަޕްރައިޒްތަކާއި ޕާޓީތައް ދެމުން އަންނައިރު ޓީޗަރުންނަށް ޗޮކުލެޓާއި މާބޮނޑި ފަތަ ތަކެތި ހަދިޔާ ކުރަމުންދިޔަ އެވެ. ހުރިހާ ޓީޗަރުންގެ މޫނު މަތިން ވެސް ފެނިގެން ދިޔައީ އުފާވެރި ކަމެވެ. މިއަދަކީ ޓީޗަރުންގެ ދުވަސް ކަމުގައި ވިއަސް ބައެއް...\nފުރަތަމަ ފަހަރަށް އޯލެވެލް އާއި އޭލެވެލް އެކުގައި\nރާއްޖޭގެ ތާރީހުގައި މިއަދު ފުރަތަމަ ފަހަރަށް އޯލެވެލް އިމްތިހާނާއި އޭލެވެލް އިމްތިހާނު އެކުގައި ފަށައިފި އެވެ.


ސްވިޑެން ބަލިކޮށް ސްޕެއިން ހަމަޖެހިލައިފި | Jazeera\tސްވިޑެން ބަލިކޮށް ސްޕެއިން ހަމަޖެހިލައިފި - Jazeera\nސްވިޑެން ބަލިކޮށް ސްޕެއިން ހަމަޖެހިލައިފި\nމުޙައްމަދު ޤާސިމް June 11, 2019 169 views0\nޔޫރޯ ފުޓްބޯޅަ މުބާރާތުގެ ކޮލިފައިންގައި ރޭ ކުޅުނު މެޗުގައި އަމިއްލަ ދަނޑުގައި ސްވިޑެން އަތުން 3-0 އިން މޮޅުވެ ސްޕެއިން، ގްރޫޕް އެފްގެ އެއްވަނައިގައި ހަމަޖެހިލައިފިއެވެ.\nރޭގެ ނަތީޖާއާއެކު، ސްޕެއިނުން ވަނީ ސަތޭކަ ޕަސެންޓްގެ ރެކޯޑާއެކު ހަތަރު މެޗުން 12 ޕޮއިންޓް ހަމަކޮށްފައެވެ. އެ ޓީމާ އެންމެ ގާތުން ވާދަކުރި ސްވިޑެން ވަނީ ރޭގެ މެޗުން ބަލިވުމާއެކު ފަސް ޕޮއިންޓް ފަހަތުގައެވެ.\nމެޑްރިޑްގެ ސަންޓިއާގޯ ބާނެބެއު ސްޓޭޑިއަމްގައި ކުޅުނު މި މެޗުގެ ފުރަތަމަ ހާފުގައި ގޯލެއް ފެނިގެންގޮސްފައިނުވީނަމަވެސް ލަނޑުޖެހުމަށް ރަނގަޅު ފުރުޞަތުތަކެއް ސްޕެއިނަށް ވަނީ ލިބި ބޭކާރުވެފައެވެ. އެގޮތުން، އެ ޓީމުގެ ފަބިއަން ރުއިޒް އާއި ޑެނިއަލް ޕަރޭހޯ އަދި ކެޕްޓަން ސާޖިއޯ ރާމޯސްގެ އިތުރުން އިސްކޯ އަށް ލިބުނު ފުރުޞަތުތަކުގައި ފޮނުވާލި ހަމަލާތައް ސްވިޑެންގެ ގޯލްކީޕަރު ރޮބިން އޯލްސެން މަތަކުރިއެވެ.\nމީގެއިތުރުން، މި ހާފުގައި ސްޕެއިނުގެ ރޮޑްރީގޯ ގޯލެއް ކާމިޔާބުކުރިނަމަވެސް، ރެފްރީ ވަނީ އޮފްސައިޑް ގޯލެއް ކަމަށް ނިންމާފައެވެ. ކޮލިފައިންގައި ވީއޭއާރް ޓެކްނޮލޮޖީ ބޭނުންނުކުރާތީވެ، މި ނިންމުން އަލުން ބަދަލުކުރުމުގެ ފުރުޞަތެއްނުލިބެއެވެ. ފުރަތަމަ ހާފު ނިމުނީ ދެ ޓީމަށް ލަނޑެއްނުޖެހި އެއްވަރުވެގެންނެވެ.\nރޭގެ މެޗުގެ ދެވަނަ ހާފުގެ ކުޅުން ފެށިގެން ކުޑަ ވަގުތުކޮޅެއްގެ ތެރޭގައި، 64 ވަނަ މިނެޓުގައި ސްޕެއިނަށް ލީޑް ނަގައިދިނީ ލިބުނު ޕެނަލްޓީއަކުން ރާމޯސް އެވެ. މިއީ ސްވިޑެންގެ އޭރިޔާތެރޭގައި ސެބާސްޓިއަން ލާސަން ބޯޅައިގައި އަތްލުމުން ރެފްރީ ދިން ޕެނަލްޓީއެކެވެ.\nއޭގެފަހުން، މެޗުގެ 85 ވަނަ މިނެޓުގައި ސްޕެއިންގެ ދެވަނަ ލަނޑުޖަހައިދިނީވެސް ޕެނަލްޓީއަކުންނެވެ. މިއީ އެ ޓީމުގެ އަލްވާރޯ މޮރާޓާ އަށް ސްވިޑެންގެ ފިލިޕް ހެލަންޑާ ކުރި ފައުލަކަށް ރެފްރީ ދިން ޕެނަލްޓީއެކެވެ. މި ޕެނަލްޓީ ކާމިޔާބުކުރީ މޮރާޓާ އެވެ.\nސްޕެއިންގެ ތިންވަނަ ލަނޑު، މެޗު ނިމެން ތިން މިނެޓަށްވެފައިވަނިކޮށް ރުއިޒް ތަނަވަސްކުރި ފުރުޞަތަކުން މިލަނޑުޖަހައިދިނީ މިކޭލް އޮޔަޒަބާލް އެވެ.\nމި ގްރޫޕުގައި ހިމެނޭ ރޫމޭނިއާ ވަނީ ރަށުން ބޭރުގައި ފަސޭހަކަމާއެކު 4-0 ގެ ނަތީޖާއަކުން މޯލްޓާ އަތުން މޮޅުވެފައެވެ. ފެރޯ އައިލެންޑްސް ވަނީ ނޯވޭ އަތުން 2-0 އިން އަމިއްލަ ދަނޑުގައި ބަލިވެފައެވެ.\nމި މުބާރާތުގައި ރޭ ކުޅުނު އެހެން މެޗުތަކުގެ ނަތީޖާއަށް ބަލާއިރު، ރޯމަން ޔަރެމްޗުކް ކާމިޔާބުކުރި ގޯލާއެކު ޔޫކްރެއިނުން ލަގްޒެމްބޯގް ބަލިކުރިއިރު ޑެންމާކް ވަނީ 5-1 އިން ޖޯޖިއާ ބަލިކޮށްފައެވެ. ލިތުއޭނިއާ އަތުން 4-1 އިން ސާބިއާ މޮޅުވިއިރު ޕޯލެންޑުން ވަނީ ރަނގަޅު ފޯމެއްގައި އޮތް އިޒްރޭލް 4-0 އިން ބަލިކޮށްފައެވެ. މީގެއިތުރުން، ބަލްގޭރިއާ އަތުން ރަށުން ބޭރުގައި 3-2 އިން މޮޅުވެ ކޮސޮވޯ އިން ދުނިޔެ ހައިރާންކޮށްލިއިރު ރިޕަބްލިކް އޮފް އަޔާލެންޑް ވަނީ ޖިބްރާލްޓާ އަތުން 2-0 އިން މޮޅުވެފައެވެ.


Mi aharu ves ITB gai Raajjey ge adu gadha!\nމި އަހަރުވެސް އައިޓީބީގައި ރާއްޖޭގެ އަޑުގަދަ!\nއައިޓީބީ 2018 ގެ ރާއްޖޭގެ ސްޓޯލް: ކޮންމެ އަހަރަކުވެސް ގިނަ ބަޔަކުދޭ- ފޮޓޯ: އެމްއެމްޕީއާރުސީ\nއައިޓީބީގައި އަބަދު ވެސް އެންމެ އަޑު ގަދައެއް ގައުމަކަށް ވަނީ ރާއްޖެ އެވެ. އެންމެންގެ ސަމާލުކަން ލިބެނީ ވެސް ރާއްޖެ އަށެވެ. މި އަހަރު ވެސް ހަމަ އޮތީ މިގޮތަށެވެ. ޖަރުމަނުގެ ވެރިރަށް ބާލިންގައި "އައިޓީބީ 2018" ފެށީ "ދިވެހިރާއްޖެ" އަޑު ގަދަ ކޮށެވެ.\nބާލިންގެ މެސީ ބާލިން ކޮންވެންސަން ސެންޓަރުގައި ފެށި މި ފެއާގައި ރާއްޖޭގެ 100 ކުންފުންޏަކުން 280 އަށްވުރެ ގިނަ މީހުން ބައިވެރިވެފައި ވެއެވެ.\nމި އަހަރުގެ ފެއާގައި ރާއްޖޭގެ ފަރާތުން އެންމެ އިސްކޮށް ހަރަކާތްތެރިވެލައްވާނީ ޖަރުމަނުގައި ހުންނަވާ ރާއްޖޭގެ ސަފީރު ޖަމީލާ އަލީ އާއި ޔޫރަޕިއަން ޔޫނިއަންއިން ރާއްޖެއިން ކަނޑައަޅާފައި ހުންނަވާ ސަފީރު އަހްމަދު ޝިއާން އެވެ. މީގެ އިތުރުން އެންމެ އިސްކޮށް ހަރަކާތެރިވެ ވަޑައިގަންނަވަނީ މޯލްޑިވްސް މާކެޓިން އެންޑް ޕީއާރު ކޯޕަރޭޝަން (އެމްއެމްޕީއާރްސީ) ގެ އެކްޓިން މެނޭޖިން ޑިރެކްޓަރު ހާރިސް މުހައްމަދެވެ.\nދުނިޔޭގެ ޓްރެވަލް ކޮމިއުނިޓީގެ އެންމެ ބޮޑު ފެއާ ކުރިއަށްދާނީ އާދިއްތަ ދުވަހުގެ ނިޔަލަށެވެ.\nމި އަހަރުގެ އައިޓީބީ ފެއާގެ ރާއްޖޭގެ ސްޓޯލް ފަރުމާކޮށްފައިވަނީ ރާއްޖޭގެ ކުލަތައް ފެންނަ ގޮތަކަށެވެ. ފެއާގައި ރާއްޖޭގެ ސަގާފަތާއި ރީތިކަން ދައްކުވައިދެ އެވެ. ރާއްޖޭގެ ސްޓޯލު ފަރުމާކޮށްފައިވަނީ އުނދޯއްޔާއި ޖޯލި ރަށްރަށުގެ ގޮނޑުދޮށްތަކުގައި ހުންނަ ހުދު ދޮންވެލި ބޭނުންކޮށްގެންނެވެ.\nއަދި ކުރީގެ އަހަރުތަކެކޭ އެއްގޮތަށް މި އަހަރުވެސް ރާއްޖޭގެ ސްޓޯލުން ދިވެހި ކާނާ ލިބެން ހުރެ އެވެ. ރާއްޖޭގެ ސްޓޯލަށް ޒިޔާރަތް ކުރާ މީހުންނަށް އަތުޖެހި އާއި ތެލުލިކެޔޮ އަދި ރިހާކުރާއި ދިވެހިން ހެނދުނު ސަޔަށް ބޭނުންކުރާ މަސް ހުންޏާއި ރޮށި ފަދަ ބާވަތްތަކުގެ ރަހަ ބެލުމުގެ ފުރުސަތު ހުޅުވާލާފައިވެ އެވެ. އަދި ރާއްޖޭގެ ސްޓޯލަށް ޒިޔާރަތް ކުރާ މީހުންނަށް ވާޗުއަލް ރިއަލިޓީގެ އެހީގައި ރާއްޖޭގެ ކަނޑު އަޑީގެ މާހައުލު ބަލައިލުމުގެ ފުރުސަތު ވެސް ލިބޭނެ އެވެ.\nއައިޓީބީ ފެއާގައި ބާލިން ޕެލަސް ހޮޓެލްގައި "މޯލްޑިވިއަން" ނައިޓް އޮންނާނެ އެވެ. ނޫސްވެރިންނާއި މެހުމާނުންނަށް ދައުވަތު ދީގެން ބާއްވާ ރޭގަނޑުގެ ކެއުމަކީ ގިނަ ބަޔަކު އެއް ފުރާޅެއްގެ ދަށުން ބައްދަލުވާނެ އިވެންޓެކެވެ.\nދުނިޔޭގެ އެންމެ ބޮޑު ޓޫރިޒަމް އިވެންޓުގައި މި އަހަރު ދުނިޔޭގެ ފަސް ބަރުގެ 180 ގައުމަކުން 10،000 ކުންފުނި ބައިވެރިވެ އެވެ. މީގެތެރެއިން 1000 ފަރާތަކީ ޓޫރިޒަމް ދާއިރާގައި އެންމެ ހާއްސަ ފަރާތްކެވެ. މި ފެއާއަށް ކޮންމެ އަހަރަކުވެސް 28،000 މީހުން ޒިޔާރަތް ކުރެ އެވެ. އަދ ކޮންމެ އަހަރަކުވެސް މި ފެއާއިން ލިބޭ ވިޔަފާރީގެ އަގު އެއް ބިލިއަން ޔޫރޯއަށްވުރެ މަތިވާ ކަމަށްވެ އެވެ.\nއައިޓީބީ ކުރިއަށްދާ ޖަރުމަނަކީ ރާއްޖެއަށް މުހިންމު މާކެޓެކެވެ. އެ ގައުމުން މިދިޔަ އަހަރު އައި ޓޫރިސްޓު ރާއްޖޭގެ ޓޫރިޒަމްގެ 2.6 ޕަސެންޓް ހިއްސާ ކުރިއިރު، މިދިޔަ އަހަރު 112,109 މީހުން ޒިޔާރަތް ކޮށްފައިވެ އެވެ.\nއައިޓީބީ ފެއާ ޓޫރިޒަމް އެމްއެމްޕީއާރްސީ\nއައިޓީބީއަށް ދާން ވިސާ ނުލިބުނީ ތިން މީހަކަށް\nގިނަ ބަޔަކާއެކު ރާއްޖެ އައިޓީބީއަށް ތައްޔާރު\nއެމްއެމްޕީއާރްސީ އެމްޑީއަކަށް ތޮއްޔިބު


Fenaka in HulhudhooMeedhoo ah 800kw ge generator eh fonuvaifi\nފެނަކަ އިން ހުޅުމީދޫއަށް 800ކިލޯވޯޓުގެ ޖަނެރޭޓަރެއް ފޮނުވައިފި\nފެނަކަ ކޯޕަރޭޝަނުން އައްޑުއަތޮޅު ހުޅުމީދޫ އަށް 800 ކިލޯ ވޯޓުގެ ޖަނެރޭޓަރެއް ފޮނުވައިފިއެވެ. ފެނަކައިން މިއަދު ވިދާޅުވީ ސ. ހުޅުމީދޫ ގައި ދެވޭ ކަރަންޓުގެ ޚިދުމަތުގެ ފެންވަރު ރަނގަޅުކުރުމަށާއި ކެޕޭސިޓީ އިތުރު ކުރުމަށް 800kw ގެ ޖަނެރޭޓަރެއް ފޮނުވާފައިވާ ކަމަށެވެ.\nހުޅުމީދޫއަށް ޖަނެރޭޓަރެއް ފޮނުވިއިރު ފެނަކައިން ވަނީ ރާއްޖޭގެ އިތުރު9ރަށަކަށް ވެސް ޖަނެރޭޓަރު ތައް ފޮނުވައިފައެވެ. އެގޮތުން ހއ.އިހަވަންދޫ ރ.އިނގުރައިދޫ، ބ.ކެންދޫ ،ޅ.ކުރެންދޫ، ތ.ހިރިލަންދޫ، ގއ.މާމެންދޫ، ގއ.ގެމަނަފުށި، ގދ.ވާދޫ އަދި ގދ.މަޑަވެލި ހިމެނެއެވެ.\nފެނަކަ ކޯޕަރޭޝަނުން މިއަދު ވިދާޅުވީ ރާއްޖޭގެ ހުރިހާ ރަށެއްގެ ކަރަންޓުގެ ޚާލަތު ރަނގަޅު ކުރުމަށް ކުރަންޖެހޭ މަސައްކަތްތައް އެކުންފުނިން ކުރަމުންދާ ކަމަށާއި ރަށްރަށަށް ބޭނުންވާ އިތުރު ޖަނަރޭޓަރު ތައް ގެނައުމާއި ކަރަންޓު ނެޓްވޯކްތައް ރަނގަޅުކުރުންވެސް ހިމެނޭކަމަށެވެ.\nމިއަހަރު ފެނަކައިން އިމާރާތް ކުރާ 17 ވަނަ އިންޖީނު ގޭގެ ބިންގާ މިއަދު އަޅައިފި\n1.6 މެގަވޮޓުގެ އިންޖީނެއް ބަހައްޓާ އައްޑޫއަށް ކަރަންޓް ދޭން ފަށައިފި\nއައްޑޫ ކަރަންޓްގެ މައްސަލައަށް ދާއިމީ ހައްލެއް ހޯދުމަށް މަސައްކަތްކުރަމުންދަނީ:ފެނަކަ


ޕްރިންސް ހެރީގެ އައު ސިލްސިލާ\nޝޯގެ ފުރަތަމަ ޓްރެއިލާ އާންމުކޮށްފައި ވަނީ ހޯމަ ދުވަހު\nފެނިގެންދަނީ ސަންދޯކަށް ބަލަހައްޓައިގެން ހުރި 12 އަހަރުގެ ހެރީ\n17 މެއި 2021 | ހޯމަ 22:34\nޕްރިންސެސް ޑަޔާނާގެ ޖަނާޒާގެ ތެރެއިން\nޕްރިންސް ހެރީ އާއި އޯޕްރާ ވިންފްރީ ގެނެސްދޭ ނަފްސާނީ ދުޅަހެޔޮކަމާ ބެހޭ ޓީވީ ސިލްސިލާގެ ފުރަތަމަ ޓްރެއިލާ އާންމު ކޮށްފިއެވެ.\nއެޕަލް ޓީވީން ގެނެސްދޭ 'ދަ މީ ޔޫ ކާންޓް ސީ' ބްރޯޑްކާސްޓު ކުރަން ފަށަނީ އަންނަ ހުކުރު ދުވަހުއެވެ. މި ޝޯގެ ފުރަތަމަ ޓްރެއިލާ އާންމު ކޮށްފައި ވަނީ ހޯމަ ދުވަހުއެވެ. މި ޓްރެއިލާގައި ގިނަ އަދަދެއްގެ ފިލްމީ ތަރިންނާއި, މަޝްހޫރު ގިނަ ބަޔަކު ފެނިގެން ގޮސްފައިވާއިރު, އެންމެ ގިނަ ބައެއްގެ ސަމާލުކަން ލިބިފައިވަނީ ޕްރިންސް ހެރީގެ މަންމާފުޅު ޕްރިންސެސް ޑަޔާނާގެ ޖަނާޒާގެ މަންޒަރަށެވެ.\nދެ މިނިޓްގެ ޓްރެއިލާއިން ފެނިގެންދަނީ ޖަނާޒާ ތެރޭގައި ޑަޔާނާގެ ސަންދޯކަށް ބަލަހައްޓައިގެން ހުރި 12 އަހަރުގެ ޕްރިންސް ހެރީއެވެ. އެވަގުތު ބައްޕާފުޅު ޕްރިންސް ޗާލްސް, ހެރީގެ ގާތު ކޮންމެވެސް ވާހަކަތަކެއް ދައްކަވާތަން ފެނިގެން ދެއެވެ.\nޝޯގެ ޓްރެއިލާއިން ޕްރިންސް ހެރީގެ އަނބިކަނބަލުން މޭގަން މާކަލް ވެސް ފެނިގެން ދެއެވެ. ހަމަ އެހެންމެ ވަކި ހިސާބަކުން އެ ދެކަނބަލުންގެ ދަރިކަލުން ވެސް ފެނިގެން ދެއެވެ.\nނަފްސާނީގޮތުން ދިމާވާ މައްސަލަތަކާ ބެހޭގޮތުން ތައްޔާރުކޮށްފައިވާ މި ޝޯގެ އެގްޒެކެޓިވް ޕްރޮޑިއުސަރުންނަކީ ޕްރިންސް ހެރީ އަދި އޯޕްރާ ވިން ފްރީއެވެ. މި ޝޯގެ ފުރަތަމަ ޓްރެއިލާއިން މަޝްހޫރު ލަވަކިޔުންތެރިޔާ ލޭޑީ ގާގާއާއި, އެކްޓްރެސް ގްލެން ކްލޯޒްއާއި, ސީރިއާގެ ރެފިއުޖީއެއް ކަމަށްވާ ފައުޒީގެ ތަޖުރިބާތައް ހިއްސާކުރާ މަންޒަރުވެސް ފެނިގެން ދެއެވެ.


KRH ge team thah rahrashah gos 400 ah vureh gina bali meehun balaifi\nކޭއާރުއެޗުގެ ޓީމްތައް ރަށްރަށުގައި ކުރިއަށްގެންދިޔަ އައުޓްރީޗް ޕްރޮގުރާމްގެ ތެރެއިން--\nކޭއާރުއެޗުގެ ޓީމުތައް ރަށްރަށަށް ގޮސް 400 އަށްވުރެގިނަ ބަލި މީހުން ބަލައިފި\n- މި ފްރޮގުރާމްގައި 202 މާބަނޑު މީހުން ބަލާފައިވޭ\n- ސްކޭންކުރެވޭ އިންތިޒާމްތަކާއެކު ކުރިއަށްދިޔަ މިއީ ފުރަތަމަ ޕްރޮގުރާމް\n- އެ ހޮސްޕިޓަލުގެ ޑޮކްޓަރުން އެކި ސަރަހައްދުތަކުގައި ހިދުމަތްދޭ\nކޮވިޑްއާ ގުޅިގެން ދަތުރުފަތުރުގައި ދަތިކަން ހުރުމާއި ރައްޔިތުންނާއި ގާތުން ހިދުމަތް ދިނުމުގެ ގޮތުން ކުޅުދުއްފުށީ ރީޖަނަލް ހޮސްޕިޓަލުން ހިންގުނު އައުޓްރީޗު ފްރޮގުރާމަށް ބޮޑު ތަރުހީބެއް ލިބިއްޖެ އެވެ.\nހދ އަތޮޅުގެ ހުރިހާ ގޮސް ހިންގުނު މި ކާމިޔާބު ޕްރޮގުރާމަށް ރައްޔިތުންނާ ހެލްތް ސެންޓަރުތަކުން ބޮޑު އެއްބާރުލުމާއި ތަރުހީބެއް ލިބުނުކަމަށް ކޭއާރުއެޗުން ހާމަކުރެ އެވެ. މި ޕްރޮގުރާމުގައި އަތޮޅުގެ ހުރިހާ ރަށަކަށް ވަނީ އަންހެނުންގެ ހާއްސަ ޑޮކްޓަރާއި ސްކޭން ޑޮކްޓަރު ޒިޔާރަތްކޮށް މާބަނޑު މީހުން ސްކޭންކޮށްފައި އެވެ.\n18 ދުވަހުގެ ތެރޭގައި ހިންގުނު މި ޕްރޮގުރާމުގައި މުޅި ޖުމްލަ 429 މީހުން ބެލިފައިވާއިރު އަންހެނުންގެ ޑޮކްޓަރަށް 202 މީހަކު ބަލާފައިވެ އެވެ. އަދި އެތެރެހަށީގެ ޑޮކްޓަރު 166 މީހުން، ކުޑަކުދިންގެ ޑޮކްޓަރު 41 ކުދިން، ހަމުގެ ޑޮކްޓަރު 14 މީހުން އަދި ނަފްސާނީ ޑޮކްޓަރު6މީހުން ބަލާފައިވާކަމަށް ރީޖަނަލް ހޮސްޕިޓަލުން މައުލޫމާތުދެ އެވެ.\nކޭއާރުއެޗުގެ މެނޭޖަރު ހެލްތް ސާވިސަސް އަހުމަދު ދާއޫދު ވިދާޅުވީ އެ ހޮސްޕިޓަލުގައި ގިނަ ސްޕެޝަލިސްޓުން ތިބުމާއެކު ވަރަށް ގިނައިން އައުޓްރީޗު ޕްރޮގުރާމްތައް ކުރިއަށް ގެންދާ ކަމަށާ ކޮވިޑްގެ ހާލަތާ ގުޅިގެން ދަތުރުފަތުރަށް ބޮޑެތި ގޮންޖެހުންތަކެއް އައުމާއި ޑޮކްޓަރަށް ދެއްކުމުގައި ހުރި ދަތިކަމަށް ލުޔެއް ހޯދައި ދިނުމުގެ ގޮތުން ވަރަށް ގިނަ ރަށްރަށަށް އައުޓްރީޗު ޕްރޮގުރާމުގެ ދަތުރުތައް އެޅުނުކަމަށެވެ.\n"އެންމެ ފާހަގަ މި ކޮށްލެވެނީ މާބަނޑު މީހުންނަށް އަމާޒު ކޮށްގެން ހިންގުނު ސްކޭން އަދި ގައިނީ އައުޓްރީޗު ޕްރޮގުރާމްތައް. ރައްޔިތުންގެ ފަރާތުން ބޮޑު ތަރުހީބެއް ލިބުނު." އަހުމަދު ދާއޫދު ވިދާޅުވި އެވެ.\nހދ އަތޮޅުގެ 12 ރަށަށް ވެސް އަންހެނުންގެ ޑޮކްޓަރު ދަތުރު ކުރިއިރު، އިތުރު ސްޕެޝަލިސްޓަކު ކޮންމެ ރަށަކަށް ވެސް ދަތުރު ކޮށްފައިވެ އެވެ. އެގޮތުން އިތުރު ސްޕެޝަލިސްޓް ފޮނުވުމުގައި ބަލާފައި ވާނީ އެ ރަށަކުން އެންމެ ދެން އެންމެ ބޮޑަށް ރައްޔިތުންގެ ރިކުއެސްޓް އައި އޭރިޔާ އަށްކަމަށް ކޭއާރުއެޗުން ބުނެ އެވެ. މި ފްރޮގުރާމް ކުރިއަށްދިޔައިރު އެޕޮއިންޓްމަންޓް ދޫކުރުމުގައި އެ ރަށެއްގައި މާބަނޑު މީހުން ރެޖިސްޓަރ ވެފައި ތިބި ނިސްބަތަށް ބަލާފައިވެ އެވެ.\nކޭއާރުއެޗުން ބުނީ މީގެ އިތުރުން ޖޫން މަހުގެ ތެރޭގައި އެ ހޮސްޕިޓަލުގެ ރޭޑިއޮލޮޖިސްޓް ޑރ. ޔޫސުފް 10 ދުވަހުގެ އައުޓްރީޗް ޕްރޮގުރާމެއްގައި ކ، އ.އ އަދި އ.ދ ގެ ރަށްތަކުގައި ހިދުމަތް ދީފައިވާނެކަމަށެެވެ.\nއަދި މީގެ އިތުރުން ކޮންމެ މަހަކު އެއް ފަހަރު3ދުވަހުގެ އަައުޓްރީޗު ޕްރޮގުރާމުގައި ކޭއާރުއެޗުގެ ސްކޭން ޑޮކްޓަރު ހއ އަތޮޅު ހޮސްޕިޓަލުގައި އަދި ށ އަތޮޅު ހޮސްޕިޓަލުގައި ހިދުމަތް ދެ އެވެ. މިފަހަރު އެ ޕްރޮގުރާމުގައި ކޮންމެ ރަށެއްގައި ވެސް6ދުވަހު ރޭޑިއޮލޮޖިސްޓް ހިދުމަތްވެސް ދީފައިވާނެކަމަށް ކޭއާރުއެޗުން ބުނެ އެވެ.\nމި ވަގުތު ކޭއާރުއެޗުގެ އެތެރެހަށީގެ ޑޮކްޓަރު މުހައްމަދު ނަޒީފު ވެސް ދަނީ ށ އަތޮޅު ހޮސްޕިޓަލުގައި ހިދުމަތް ދެމުންނެވެ. ކުޅުދުއްފުށީ ރީޖަނަލް ހޮސްޕިޓަލަކީ އަތޮޅުތެރޭގެ އެންމެ ގިނަ މީހުން ހިދުމަތް ހޯދަމުންދާ ހޮސްޕިޓަލެވެ.


ޕަބްލިޝްކުރި ތާރީޚް: 09 އޭޕްރިލް 2019\nސުންގަޑި: 18 އޭޕްރިލް 2019 0000\nމި އިދާރާގެ "ވޭސްޓް މެނޭޖްމަންޓް ސެންޓަރ" އަށްބޭނުންވާ ޑީސަލް ސަޕްލައިކޮށްދޭނެ ފަރާތެއް ހޯދުމާއިގުޅޭ\nލ.އިސްދޫ ވޭސްޓް މެނޭޖްމަންޓް ސެންޓަރަށް ޑީސަލް ސަޕްލައިކޮށްދޭނެ ފަރާތެއް ހޯދަން ބޭނުންވެގެން، ކުރި މި ކައުންސިލްގެ ނަމްބަރ (IUL)395-02/395/2019/10 (13 ފެބުރުއަރީ 2019) އިޢުލާނާއި ގުޅިގެން މަޢުލޫމާތު ސާފުކުރީ އެންމެ ފަރާތަކުންކަމަށްވާތީއާއި، އަދި މި ކައުންސިލްގެ ނަމްބަރ: (IUL)395-02/395/2019/15(14 ފެބުރުއަރީ 2019) އިޢުލާނަށް އިޖާބަދީ އެއްވެސް ފަރާތަކުން މަޢުލޫމާތު ސާފުކުރުމަށް މި އިދާރާއަށް ޙާޟިރުވެފައި ނުވާތީ، އެ ދެ އިޢުލާންވެސް ބާޠިލް ކޮށްފީމެވެ.\nއަދި ދަންނަވަމެވެ. މިއިދާރާގެ ފަރާތުން ހިންގަމުންގެންދާ"ވޭސްޓް މެނޭޖްމަންޓް ސެންޓަރ" އަށް ބޭނުންވާ ޑީސަލް ސަޕްލައިކޮށްދޭނެ ފަރާތެއް ހޯދަން ބޭނުންވެއްޖެއެވެ. މި އިދާރާއަށް ޑީސަލް ސަޕްލައިކޮށްދިނުމަށް ބޭނުންވާ ފަރާތްތަކުން، 18 އޭޕްރީލް 2019 ވާ ބުރާސްފަތި ދުވަހުގެ 13:00 އަށް މި އިދާރާއަށް އަގު ހުށައެޅުއްވުން އެދެމެވެ. އަގު ހުށައަޅުއްވަންވާނީ ބަންދުކޮށްފައިވާ ސިޓީ އުރައެއްގައެވެ. އެ ސިޓީގައި ތިރީގައި މި ދަންނަވާ މަޢުލޫމާތު ހިމަނަން ވާނެއެވެ. މަޢުލޫމާތު ފުރިހަމަ ނުވާ ސިޓީތައް (އަންދާސީ ހިސާބުތައް) ބަލައި ނުގަނެވޭނެ ވާހަކަ ދަންނަވަމެވެ. އަދި ސިޓީއުރައިގެ ބޭރުގައި"ޑީސަލް ސަޕްލައިކޮށްދިނުމަށްއެދި" މިހެން ލިޔެފައި އިންނަން ވާނެއެވެ.\n1. މަހަކު 200 ލީޓަރ ޑީސަލް "ވޭސްޓް މެނޭޖްމަންޓް ސެންޓަރ" އާއި ހަމައަށް ސަޕްލައިކޮށްދެވޭނެ އަގު.\n2. އަގު ހުށައަޅާ ފަރާތުގެ ނަމާއި އެޑްރެސް.\n3. އަމިއްލަ ފަރާތެއްނަމަ ދިވެހި ރައްޔިތެއްކަން އަންގައިދޭ ކާޑުގެ ކޮޕީ.\n4. ކުރިން މިފަދަ މަސައްކަތެއް ކޮށްފައިވާނަމަ އެކަމުގެ ތަޖުރިބާގެ ލިޔުން.\n5. ގުޅޭނެ ނަމްބަރ.\n6. ކުންފުންޏެއްނަމަ ކުންފުނީގެ ޕްރޮފައިލް އަދި ސެޓުފިކެޓު އޮފް ރެޖިސްޓްރޭޝަންގެ ކޮޕީ ހުށަހެޅުން.\n7. ޖީ.އެސް.ޓީ. އަށް ރަޖިސްޓްރީ ކޮށްފައިވާ ސެޓުފިކެޓް އޮފް ރެޖިސްޓްރޭޝަންގެ ކޮޕީ.\nނޯޓް: މިކަމަށް އެދި އަގު ހުށައަޅާ ފަރާތްތަކުގެ ތެރެއިން އެންމެ ކުޑަ އަގު ހުށައަޅާ ފަރާތަކާއެކު މި އިދާރާއިން އެއް އަހަރު ދުވަހުގެ މުއްދަތަށް އެއްބަސްވުންހަދައި އެފަރާތަކަށް ޑީސަލް ސަޕްލައިކުރުމުގެ ފުރުޞަތު ދެވޭނެއެވެ.


Short story: Kinbulegge Hithuge Enmme Funminun\nކިނބުލެއްގެ ހިތުގެ އެންމެ ފުންމިނުން\nމީހުން ބުނާތީ އަހަމެވެ. ރާއްޖެ އަކީ ދުނިޔެ މަތީގެ ސުވަރުގެ އެވެ. ސާފު މޫދާއި ވިލު ނޫ ފަޅާއި ހިތްގައިމުކަމެވެ. މުރަކައިގެ ޖަޒީރާ ރަށްތަކާއި ހުދު ދޮންވެލީގެ އަޖާއިބެވެ. ސިނޯލުގެ ހިއްކަޑުވާ ބީޗު ދޫކޮށް، 800 އެއްހާ ކިލޯމީޓަރަށް ފަތާފައި ނުވަތަ އޮޔާއި ވައިގައި ޖެހި ބެހިގެން، ވިއްސާރަ އާއި އަވީގައި ލެވި ހަނާވެގެން މި ތަނަށް މި އައީ އެހެންވެ އެވެ.\nއެނބުރިގޮސް މި ރަށްތަކުގެ އަޅި މަގޭ އަޚުންނަށް ވެސް ބުރުވާލެވޭނެތީ އެވެ.\nނަމަވެސް މި ރަށްތަކުގެ އަހުލުވެރިންނޭ ކިޔުނު ދިވެހީން މަށަށް ކީ ހީކުރި ކަހަލަ މަރުހަބާއެއް ނޫނެވެ. އަލިމަހުގެ ތުނޑިއެއްހާ ނަލަ ދޮންވެލީގެ ގޮނޑުދޮށަކަށް އަރައި އަނގަ އޭގެ ތަންމިނަށް ހުޅުވާލައިގެން ބަނޑުފުރާލުމުގެ އުއްމީދުގަ އާއި ވަރުބަލިކަން ފޮޅައިލުމުގެ ބޭނުމުގައި ޖައްސާލީމަ، ބަރުހެލިވެފައި އޮތް މަގޭ ހަށިގަނޑަށް ތިރިކޮށްލީ ސިފަ ހުތުރު ކާޅެކެވެ.\nބުރަކަށީގައި ކޮށަންފެށި ކާޅަށް ގުއިރެވިގެން އުދުއްސައިގަތީ ރުޅިއަރައިގަނެގެން މަ ހެދިގަތްގޮތުންނެވެ. އެހެންޏާފަހެ ކަނޑުމަތީގައި ބައްތިރީސް އެތައް ދުވަސްވީ އެވެ. ޅަ ވަރެއްގެ މިޔަރުގަނޑަކާއި މި އޮތް ދިމާލުން ލައްވާލި ރާގޮނޑިއެއް ފިޔަވައި ކާލާނެ އެއްޗެއް މިދިޔަ ދުވަސްތަކަކު ނުލިބެ އެވެ.\nމިހާލުގައި އޮވެ ރަށަށް އަރައި ޖައްސާލިތަނުން ބައްދަލުވީ ކާޅަކާ އެވެ. މަގޭ ބުރަކަށްޓަށް ގުއިރެވުމަށް ފަހު އެ ދޫނިގަނޑެއް ވެސް އުދުއްސައިގެން ދިޔައީ އެވެ.\nއަރައިގެންފައި އޮތް ރުޅިގަނޑު މައިތިރިވެ، އަނގަ ލެއްޕި، މީހުން އެ ބުނާ "ކިނބުލުގެ ހިނިތުންވުމެއް" މަގޭ އަނގަމައްޗަށް ވެރިވީ އެއަށް ފަހު އެވެ. ބޯ ހުރާލާފައި އެހެން ދިމާލަކަށް ދާން އެނބުރިގަތްތަނުން މީހަކާ ބައްދަލުވުމުންނެވެ. އެއީ ހިތްކަޑުވާގައި ކުރު ހެދުންލައިގެން ފޯރިނަގަން އުޅޭ ވައްތަރުގެ މީހެއްކަން އެނގުމާ އެކު ދިވެއްސެއްކަން ވެސް ޔަގީންވެއްޖެ އެވެ.\nމި މީހާ އޭނާގެ ފިނދުމަސްގަނޑު ކާޅަށް ދީގެން އިން ކަހަލަ އެވެ. އުޑުފައިން އިން މެދުއުމުރުގެ މި ފިރިހެން މީހާ އަހަންނާ ދިމާލަށް ބަލަހައްޓައިގެން އިނދެ ތުރުތުރުއަޅަމުން ގެންދަނީ އެވެ. ބޮޑާކަމާއި ކިބުރުވެރިކަމުގައި އަހަރެން ކުރިއަށް އެޅި ފަރި ފިޔަވަޅާ އެކު ދެނަކާ ދެނެއް ނެތި މި މީހާ ފުންމައިގެން ތެދުވެ ހޯބޯލައްވަމުން މަގޫގަސްތަކުގެ ތެރެއަށް ވަދެ ފިލައިފި އެވެ.\nއޭނާ އުޑުފައިން އިން ތަނަށް ގާތްކޮށްލިއިރު ނޯށްދަމާލެވޭ ވަރެއް ނޫނެވެ. މި އޮތީ ވާ ރާއްޖެކޭ ކިޔާފައި އަހަރެން އަނެއްކާވެސް އެހެން ދިމާލަށް އެނބުރިގަތީ އެވެ.\nތުނޑިއެއްހެން އޮތް ވެލިގަނޑުމަތީގައި އެނބުރޭތާ ފުދޭވަރަކަށް ގިނައިރުވިފަހުން އަނެއްކާވެސް ބައެއްގެ ހިލަމެއްވެއްޖެ އެވެ. ފަސް އެނބުރި ބަލައިލިއިރު ކަމުދާކަށް ނެތެވެ. ރަށުގެ އަހުލުވެރިންނޭ ކިޔުނު ދިވެހިންގެ ބޮޑު ލަޝްކަރެއް މަގޭ ފަހަތުން މި އޮތް އަންނަނީ އެވެ.\nއެމީހުންގެ އަމާޒަކީ މަކަން އެނގުމުން ދުއްވައިގަނެވުނީ އެންމެ ރައްޓެހި، އެންމެ ފަރިތަ މޫދަށެވެ. ނަމަވެސް އެމީހުން މަށާ ދިމާލަށް އެއްލި ދަލުގައި ނިކަން ރަނގަޅަށް މަ ޖެހި މި ދިވެހީންގެ އަތްދަށުވެއްޖެ އެވެ. އެކަމަކު އެވަރުންވެސް އަހަރެންގެ އިސް ދަށަކަށް ނުޖަހަމެވެ.\nދަމައި ގެނެސް އަލުން އެއްގަމަށް އެރުވިއިރު ވެސް މަ އޮތީ މަގޭ އެންމެ ނުލަފާ ހިނިގަނޑުން މޫނު ދިއްލާލައިގެންނެވެ. ދެން ހީވީ ރެޑްކާޕެޓްގެ މައިދާނަކަށް މަ ހޫރާލިހެންނެވެ. އެއްގަމަށް އަރުވައިގެން މަގޭ ތުންބަނދެ ހަތަރެސް ފައިގައި ވާ ޖަހަމުން ދިޔައިރު ހަމަ އަސްލަށް ވެސް ލިބުނު ހިތްދަތިކަމަށް ވުރެ އަހަރެން އޮތީ ފޮނިބޮޑުވެފަ އެވެ.\nހިތަށް އެރި އެވެ. ނުވެގެން އުޅުނު ކަންތައް މިވީ އެވެ. މަ ސެލެބްރިޓީއަކަށްވީ އެވެ. އެހެންޏާ އެ ކެމެރާތަކާއި ފޯނުތަކުގެ ފްލޭޝެއް ކަނޑާވަރުން ދެ ލޯ ވެސް ހުޅުވާލެވެނީކީއެއް ނޫންވިއްޔާ އެވެ.\nދެން ކޮންމެއަކަސް މިވެރިންގެ ކޮންމެ މީހެއްގެ އުނގަށް މަ ލައިގެން ފޮޓޯ އާއި ސެލްފީ ނެގުމަށް ފަހު ކޮނޑަށް ލައިގެން އެއްގަމަށް އަރައިގެންފި އެވެ. އަހަންނަށް ހަމަ، ދިފާއުގައި އެއްޗެއް ބުނެލޭ ވަރެއް ވެސް ނޫނެވެ. އަދި ހިތަށް އެރީ މިހާ އިއްޒަތުގައި، ރަށު މީހުންގެ ކޮނޑަށް ލައިގެން ގެންދާ ނަމަ ޝަކުވާއެއް ކުރުމުގެ ބޭނުމެއް ވެސް ނެތް ކަމަށެވެ.\nރަށު ތެރެއަށް އަރައިގެން އައިއިރު އަހަރެންގެ ފައިންފުޅު ދުށުމަށް ރަށު އެންމެން އެއްވެ ތިއްބެވެ. ވީ އުފަލަކުން މަށަށް ތެޅިގަނެވުނީ އެވެ. އެވަރުގެ ބޮޑު އުފާވެރިކަމެއް މީގެ ކުރިން އިހްސާސުކުރެވިފައި ނެތީމަ އެވެ.\nނަމަވެސް މަގޭ ދިހަ ފޫޓެއްހާ ދިގު 300 ކިލޯއެއްހާ ބަރު ހަށިގަނޑު ނުހިފެހެއްޓިގެން ބިން މައްޗަށް ވެއްޓުނީ އެވެ. ދެން ފެނުނީ މީހުންތައް ފިތްކަނޑައިގެން ގޮސް ބައެއް މީހުން ހޭނެތި އަނެއް ބަޔަކު ދުންޖަހާފައި ހޮރުހޮރަށް ވަނުމަށް ތެޅިގަތް މަންޒަރެވެ.\nއޭރު ހަތަރެސްފައިގައި އައްސާފައި އޮތް ވާފަށް ދޫވެފައި އޮތުމުން މަށަށް ކޮންމެވެސް ވަރަކަށް ދުވެވެސްލެވެ އެވެ. ނަމަވެސް އެކަން ވެސް ވީ މީހުން އިތުރަށް ބިރުގަތް ކަމެކެވެ.\nދެން ފެނުނީ އެ މީހުންތަކުގެ ތެރެއިން ނޫ ކުލައިގެ ޔުނީފޯމެއްގައި ތިބި ހައެއްކަ ފިރިހެނަކު މޭ ފުއްޕާލާފައި އައިސް މަށާ ކުރިމަތިލައިގެން މަގޭ ހަތަރެސްފައި އަލުން ބަނދެ ފިޔަވަޅެއް ނޭޅޭވަރުކޮށްލި ތަނެވެ. އެމީހުން ވެސް އަދި މަށާ އެކު ސެލްފީ ނެގި އެވެ. ވީފޫއްސަކުން މަ އެ ކެމެރާގަނޑަކަށް ނުބަލަމެވެ.\nއެހެންޏާ އަހަރެން މި ރާއްޖެއައީކީ މިވެރިންނާ އެކު ސެލްފީނަގާކަށް ނޫން ވިއްޔާ އެވެ.\nކޮންމެއަކަސް، މިވެރިން އެވެރިންގެ ކޮނޑަށް މަ ލައިގެން ގެންދިޔައީ އަހަންނާ ރުހި ގަބޫލުވެ ވީ ލޯތްބެއްގެ ބޮޑުކަމަކުން ނޫންކަން ރޭކާލީ ދެނެވެ. އެއްވެފައި އޮތް ބައިގަނޑުގެ ތެރެއިން ބައެއް މީހުން މަގޭ ގައިގައި ގަލުން ތަޅައި މޫނަށް ކުޅު ވެސް ޖަހަން ފެށީ އެވެ. ހެއްދެވި ނެހެއްދެވި އަށް ގޮވަން ފަށައިފި އެވެ.\nބުނާ އަޑު އިވެ އެވެ. މި ރާއްޖެ އަކީ ސުވަރުގެއެކެވެ. ކަނޑުގެ ދިރުންތަކަށް ވެސް ގާނޫނުން ހިމާޔަތް ލިބިދީފައިވާ ގައުމެކެވެ. އަނެއްކާ މިވެރިން މި އުޅެނީ މަގޭ ބަނޑު ފަޅާލައިގެން މަގޭ މަސްކާން ހެއްޔެވެ؟ ހިތަށް މިހެން އަރައި ވެރިވި ބިރުވެރިކަމުގައި ދެ ލޯ ފެންކަޅިވެއްޖެ އެވެ.\nއެހެން އޮތްވައި އަނެއްކާވެސް މީހަކު ނިކަން ގަދަ އަށް ކަރުކެހިލާފައި މަގޭ މޫނަށް ކުޅެއް ޖަހާލައިފި އެވެ. އޭރު ބަނޑުހައިވެގެން ގޮސް މަ އެ އޮތް ހަބަރުހުސްވަނީ އެވެ.\nހިތަށް އެރި އެވެ. މި ސުވަރުގެއަކަށް ނާދެވުނު ނަމަ މާ ރަނގަޅުވީހެއް ނޫން ހެއްޔެވެ؟\nބަނޑުހައިވެގެން ކާލާނެ އެއްޗެއް ލިބޭނެ ކަމުގެ އުއްމީދުގައި މީހަކާ ދިމާލަށް ބަލާލީމަ ވެސް މޫނަށް މި ޖަހާލަނީ ކުޅެކެވެ. ރަށު ތެރެއަށް ވެސް ނޭރިގެން އުޅެނިކޮށް މަ ފަކީރުގެ ހަތަރެސްފައި ބަނދެ ހަދާނެ އެއްޗެއް ހަދާލައިފި އެވެ.\nދެން ވެރިވީ ފޫހިކަމެވެ. ކައުންސިލެކޭ ކިޔުނު ތަނަކަށް ގެންގޮސް މަގު މަތީގައި އަހަރެން ބާއްވާލައިގެން ތިބޭތާ އެތައް އިރެއްވީފަހުން އެހެން ބަޔަކާ މަ އެންމެފަހުން ހަވާލުކޮށްފި އެވެ. އެމީހުން ވެސް އައިސް އަހަރެން ނަގައިގެން ގެންދިޔައީ އެވެ. ލޮނުގަނޑު ކަފަމުން ސްޕީޑް ބޯޓެއްގަ އެވެ.\nއެމީހުން ގޮސް މަ އެއްލައިލީ ކޮށްޓެއްގެ ތެރެއަށެވެ. ފެންގަނޑެއް ވެސް އެތަނުގައި އޮތެވެ. ދެން އޮތީ އަހަރެން ކަހަލަ ދެ ތިން ކިނބުލެވެ. މަ ގޮސް މި ކޮށިގަނޑުގެ ތެރެއަށް ގުޅައަކަށް ޖެހުމާ އެކު ދެން ތިބި އެއްޗެހިތައް ޗަކަޗަކަލާފައި ހޭން ފަށައިގަތެވެ.\n"ކޮބާ ޗަކޮއި މަޝްހޫރުވެއްޖެ ދޯ؟ ދެން މި ވެރިން ހަދާނީ ޗަކޮއި ކިޔާ ފިލްމެއް،" އެއީ އެތަނުގައި އޮތް އެންމެ ފަލަ، ޖާނު ވަރުގަދަ އެތި އެވެ.\nމަންމަ ކިނބުލެކެވެ. ދަރިން ފަތި ގޮވައިގެން މި ރާއްޖެ އެރިތަނުން، މަސްވެރިންނޭ ކިޔުނު ބަޔަކު ހިފީ އެވެ. އޭނާގެ ފަސް ދަރިން އެކަމަކު ފިލީ އެވެ.\nކޮންމެއަކަސް އެ މަންމަގެ މި ހިތާމަ އަށް ވުރެ މަށަށް މުހިންމުވީ "ޗަކޮއި" ކިޔާ ފިލްމެވެ. އެހެން އެ ބުނީ ސަމާސާއަކަށް ކަމުގައިވިޔަސް އަހަރެންގެ ހަޔާތުގެ މައްޗަށް މި ވެރިން ލައްވައި ފިލްމެއް ހައްދާހިތްވެ އެ ހިޔާލުތަކުގެ ތެރެއަށް މަގޭ ހިތް ކޮންމެއަކަސް ބަނޑުންވެއްޖެ އެވެ.\nނިކަން ހިޔާލަށް ގެނެސް ބައްލަވާށެވެ. ހުރިހާ ދިވެހިންނާ އަހަރެންގެ ހަތަރެސްފައި ގުޅާލައިގެން ހަވާ އަރުވަން އުޅޭ ގޮތެވެ. ނަމަވެސް މި އުޅޭ ދިވެހިން އަހަރެން ދެކެ ގަންނާމިކުރައްވާ ބިރަކާ ހެދި މިކަމެއް ނުވާނެކަން ވެސް އެނގެ އެވެ.\nހިތާމަ އަކީ މިވަރުގެ ބަޔަކު ނެތޭ ހިތަށް އަރައިގެން އެމީހުންގެ ތައްޕާހަށް އާދެވުނު މޮޔަ އެވެ. އަދި މި މޯޑިސްއަކުން އަހަރެން ދެން ސަލާމަތެއް ނުވާނެ ކަމެވެ. ކުރެވޭ ތުހުމަތަކީ ރަށެއްގެ ރައްޔިތުން ބިރުވެރިކަމެއްގެ ތެރެއަށް ވައްޓާލައި ބައެއްގެ ފުރާނަ ދުއްވާލަން މަސައްކަތްކުރި ކަމުގެ ތުހުމަތެވެ.\nމިހާރު ވެސް "ކުޑަކުދިންގެ ބަގީޗާ" އޭ ކިޔުނު ޖަލެއްގެ ކުޑަގޮޅިއެއްގައި އަހަރެމެންގެ ބްރޯއެއް އެބައޮތެވެ. ޒުވާން އުމުރުގައި ހައްޔަރުކޮށް ބަންދުކުރިގޮތަށް އޮވެ އެ އޮތީ ގައިން ބާރު ދޫވެ މުސްކުޅިވެފަ އެވެ. ކުށަކީ ފަޅު ރަށަކަށް އެރުމެވެ.\nމިއީ އެނބުރި ދެވޭނެ ގޮތެއް ނެތް ތަނެކެވެ. އަހަރެންގެ ޒުވާންކަމުގެ ދުވަސްތައް އަދި ކުރިއަށް އޮތީ އެވެ. ފުރާވަރުގެ ސަމާސާއެއް ވިހަވެ މޯޑިސްގައި ބަންދުވީ އެވެ. މުޅިން ކަޑަ އެވެ.


Dhe hafthaavejje ; Kobaihey, Bridge alhaa kunfuni\nދެ ހަފުތާވެއްޖެ؛ ބްރިޖް އަޅާ ކުންފުންޏެއް ކަނޑައެއް ނޭޅުނު\nތިލަމާލެ ބްރިޖުގެ ސާވޭއަށް ފުގްރޯ ކުންފުނިން ހަރަކާތްތެރި ވަނީ -- ފޮޓޯ: ޕްލޭނިން މިނިސްޓްރީ\nމާލޭ ސަރަހައްދު ގުޅައިލުމުގެ ޕްރޮޖެކްޓްގެ ތެރެއިން މާލެ-ތިލަފުށި ލިންކް (އެމްޓީއެލް) ނުވަތަ ތިލަމާލެ ބްރިޖް މަޝްރޫ ހަވާލު ކުރާނެ ކުންފުންޏެއް ކަނޑައަޅާނެ ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް ވިދާޅުވި ތާރީހު ފަހަނައަޅައިި ހިނގައްޖެ އެވެ. މުއްދަތު ހަމަވިއިރުވެސް ބްރިޖް އަޅާނެ ކުންފުންޏެއް ހަމަޖައްސާ އެކަން އިއުލާނުކޮށްފައެއް ނުވެއެވެ.\nޖޫން 8 ވަނަ ދުވަހު ރައީސް އޮފީހުގައި އޮތް ނޫސްވެރިންގެ ބައްދަލްވުމުގައި ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް ވިދާޅުވީ ތިލަމާލެ ބްރިޖް މަޝްރޫއުގެ ޓެންޑާ ނިމި އިވެލުއޭޝަން މަސައްކަތްވެސް އޮތީ ނިމުމާ ގާތުގައި ކަމަށެވެ. އަދި މި މަސް ނިމުމުގެ ކުރިން ބްރިޖްގެ އަމަލީ މަަސައްކަތް ފެށުމަށް ވަކި ބަޔަކާ ހަވާލު ކުރެވޭނެ ކަމަށެވެ.\n"އަޅުގަނޑަށް މި އުންމީދު ކުރެވެނީ ކުރިއަށް އޮތް ދެ ހަފްތާތެރޭގައި ބްރިޖް އިވެލިއުޓޭކޮށް ނިންމާ ވަކި ބަޔަކަށް ހަވާލު ކުރެވޭނެ ކަމަށް. އެހެންވީމަ މި މަސް ނިމުމުގެ ކުރިން ބްރިޖުގެ އަމަލީ މަސައްކަތް ފެށުމަށް ވަކި ބަޔަކާ ހަވާލު ކުރެވޭނެ،" ރައީސް ވިދާޅުވިއެވެ.\nރައީސް ވިދާޅުވީ އިންޑިއާގެ ދިއްލީ އާއި މުންބާއީ ލޮކްޑައުންއެއްގައި އޮތުމުން އެގްޒިމް ބެންކުގެ ބައްދަލްވުންތައް ބޭއްވުމަށްވެސް ހުރަސްތަކެއް ކުރިމަތިވި ކަމަށެވެ.\nނަމަވެސް ރައީސް ވިދާޅުވި ދެ ހަފްތާގެ މުއްދަތު ހަމަވެ ތިންވަނަ ހަފްތާއެއް ވަނީ ފެށިފައެވެ. ބްރިޖާ ގުޅޭ އިތުރު ތަފްސީލެއް ނުލިބިއެވެ.\nދާދި ފަހުން ޕްލޭނިން މިނިސްޓަރު މުހައްމަދު އަސްލަމް ވިދާޅުވީ ބަޔަކު ކަނޑައެޅުމަށް ފަހު ބްރިޖުގެ މަސައްކަތް ކުރިއަށް ގެންދަން ކަނޑައަޅާފައިވާ ތާވަލާ އެއްގޮތަށް އެ މަސައްކަތް ކުރިއަށްދާނެ ކަމަށެވެ. މާލެ އާއި ވިލިމާލެ، ތިލަފުށި އަދި ގުޅީފަޅު ގުޅާލަން އަޅާ "ތިލަ މާލެ" ބްރިޖު 2023 ވަނަ އަހަރުގެ ތެރޭގައި ފެނުން މައްޗަށް ފެންނަން ހުންނާނެ ކަމަށް ވިދާޅުވިއެވެ.\nއިންޑިއާ ރައީސް އިބްރާހިމް މުހައްމަދު ސޯލިހު ސިނަ މާލެ ބްރިޖް + މިނިސްޓްރީ އޮފް ނެޝަނަލް ޕްލޭނިން މުހައްމަދު އަސްލަމް ތިލަމާލެ ބްރިޖް


15 ޖެނުއަރީ 2020 - 07:33 20 comments\n"އަހަރެން ހިތަށްއަރާ ތަންކޮޅެއް ކުރިން ނާނާ ދިމާވި ނަމައޭ،" އާސިމް ދައްކަނީ އަހަރެން އަޑުއަހަން ބޭނުންވާ ކަހަލަ ހުވަފެނީ ވާހަކަތަކެވެ. "އެހެން ނަމަ އަހަރެން ކައިވެނިކުރާނީ އެންމެ މީހަކާ. އެންމެ ފަހަރަކު. އަހަރެން ހާދަހާ ނަސީބުގަދައޭ!"\n"ޔަގީން ކޮންމެވެސް މީހެއްގެ އެސްފީނާ އަހަރުމެންނަށް ޖެހޭނެ،" އާސިމް ދުރާލައި ސަލާމަތީ ފިޔަވަޅުތައް ވެސް އެޅިއެވެ. "ކޮންމެ މީހަކު ވެސް ލައިފެއް ފަށާނީ ވަރަށް އުންމީދުގަ. މާ ގިނަ ދުވަހެއް ނުވެ އުންމީދު ހިނގައިދާނެ ފެނަށްވެގެން. ދެން ވާނީ ޖެލަސް. ބަޔަކު ލޯބިން އުޅެންޏާ އެ ދޭތެރެއަށް ފަނި ވައްޓާނެ. އެ ކަހަލަ ދުވަހެއް އަތުވެދާނެތީ އަހަރެން ވަރަށް ބިރުގަނޭ. އިއްޔެ އަހަންނާ ދިމާވި މީހެއް. އޭނަގެ ނަމެއް ނޭނގެ. ރައްޓެއްސެއް ވެސް ނޫން. ސަޔަށްދާ ތަނަކުން ވަރަށް ގިނައިން ފެންނަ މީހެއް އެއީ. ހަމަ ކުއްލިޔަކަށް ބުނެފި މިހާރު ނާނާޔާހޯ އިނދެގެން ތިއުޅެނީ. އެނގޭހޯ ދެ މީހުންނާ އިނދެގެން އޭނަޔަށް ނޫޅެވުނީ ކީއްވެގެންކަން. އަހަރެން ރުޅިއައިސްގެން ވަގުތުން ތެދުވެގެން ދިޔައީ. ޔަގީން ދޭތެރެޖައްސަންކަން އެ އުޅުނީ."\n"އެއީ ލޯބި!" ރީހާންގެ ހިޔާލު ތަފާތެވެ. "އަހަރެން ހިތަށްއަރާ އަހަންނަށް ވެސް އެ ކަހަލަ ފިރިއެއް ލިބުނު ނަމައޭ. ވައިފް ބޭރުގަ އުޅޭއިރު ޖެހޭނެ ދޭތެރެއަކުން ކޮބައިތޯ ބަލައިލަން. ނޫންތަ؟ އެކަމަކު ހަރާމުންހަރާން. މަގޭ ހަސްބަންޑަށް ރަނގަޅުވާނީ އަހަރެން ބޭރުގަ އުޅުނު ވަރެއް. އޭރުންތާ އޭނަ ބޭނުން ވައްތަރަކަށް އުޅެވޭނީ. މިހާރު ވެސް ނިކަން ގެއަށް ދޭބަލަ! އޭނަ ނޫޅޭނެ ގެޔަކު. އެކަމަކު މަ ގެއިން ނުކުތްއިރު އެނދުގައޭ އޮތީ. އަހަރެން ހަމަ ނުކުތީ ނައްޓާލީ!"\n"ވައިފް ގެއިން ބޭރުގަ އުޅޭއިރު ހަސްބަންޑް، ހަސްބަންޑް ބޭރުގަ އުޅޭއިރު ވައިފް ވެސް ޖެހޭނެ ހާލުބަލަން. އެއްބަސް!" ނީޒާ ވެސް އެ ކަމާ އެއްބަސްވިއެވެ. "އެކަމަކު ނާނާ އައިތާ އަދި ނުވޭ ގަޑިއެއްގެ އިރެއް. މިހާރު ކިތައް ފަހަރު ގުޅައިފި؟ ޔަގީން ފަސް ފަހަރު ގުޅައިފި. މެސެޖު ފޮނުވި ވަރެއް ނޭނގެ. އަހަންނަކަށް ހިޔެއްނުވޭ ނާނާގެ ހަސްބަންޑް ނާނާއަށް ޓްރަސްޓުކުރާ ހެނެއް. އެއަށް ކިޔަނީ ސައިކޯއެއް ނޫންތަ؟"


24 gadiirun usoolu badhalu: kon majubooreh?\nޑިރެކްޓަރު ޖެނެރަލް އޮފް ޕަބްލިކް ހެލްތް މައިމޫނާ އަބޫބަކުރު: އުސޫލު އުވާލީ ސައުވީސް ގަޑިއިރުތެރޭ -- އަވަސް ފޮޓޯ\nއަންނަ މަހުގެ 10 ވަނަ ދުވަހު ބޭއްވުމަށް ހަމަޖެހިފައިވާ ލޯކަލް ކައުންސިލް އިންތިހާބުގައި ކެންޑިޑޭޓުންނަށް ކެންޕެއިން ކުރުމަށް ހަމަހަމަ ފުރުސަތުތަކެއް ނެތް ކަމުގެ ޝަކުވާ ވަރަށް ބޮޑުވިއެވެ. ސިޔާސީ ޕާޓީތަކާއި ސިޔާސީ ލީޑަރުންވެސް ގެންދެވީ އެމޭރުމުން ވާހަކަ ދައްކަވަމުންނެވެ. ގައުމާއި ރައްޔިތުންގެ ރައްކާތެރިކަމަށް އިންތިހާއަށް ބޭނުންވާ ކަމަށް ވަކާލާތު ކުރައްވަމުން ގެންދަވާ ބައެއް ބޭފުޅުން ތަކުރާރުކޮށް ގެންދެވީ ކެންޕެއިން ކުރެވޭނެ މާހައުލެއް ގާއިމުކޮށް ދިނުމަށް އެދިވަޑައިގަންނަވަމުންނެވެ. އެކަމާއި ގުޅިގެން އިލެކްޝަންސް ކޮމިޝަނުންވެސް ތަކުރާރުކޮށް ކަންބޮޑުވުން ފާޅުކުރިއެވެ. ރައްޔިތުންގެ މަޖިލީހާއި ސިޔާސީ ޕާޓީތަކުގެ ފާޑުކިޔުން އެޗްޕީއޭއާ ޓެގް ޓީމަށް ވަރަށް ބޮޑަށް އަމާޒުވިއެވެ. އެންމެ ފަހުން ކެންޕެއިން ކުރުމަށް ފަސޭހަކޮށްދީ އެޗްޕީއޭގެ ހަރުކަށި ގައިޑްލައިން ލުއި ކުރުމަށް މަޖިލީހުން ވަނީ އެދިފައެވެ.\nމަޖިލީހަށް ހާޒިރުކޮށްފައިވަނިކޮށް ބުރާސްފަތި ދުވަހުގެ ރޭ ކުއްލި ގޮތަކަށް އެޗްޕީއޭއިން ވަނީ ގައިޑްލައިން ލުއިކޮށް ކަރަންޓީނުވުމަކާ ނުލައި ފަސް ދުވަހަށްވުރެ ދިގު ނޫން މުއްދަތަކަށް އެއް ރަށުން އަނެއް ރަށަށް ދަތުރުކުރުމުގެ ހުއްދަ ކައުންސިލް އިންތިހާބުގައި ވާދަކުރައްވާ ކެންޑިޑޭޓުންނާއި ކެންޕެއިން ޓީމުތަކަށް ދީފައެވެ. އެ އިއުލާނު ސަރުކާރުގެ ގެޒެޓްގައި ސާއިއުކުރީ ބުރާސްފަތި ދުވަހުގެ ރޭ 10:12 ގައެވެ.\n"ކޮވިޑް-19 ގެ ހާލަތުގައި ރައްކާތެރިކަމާއެކު ކެންޑިޑޭޓުންނަށް ތާއީދު ހޯދުމުގައި އަމަލު ކުރުމަށް ކަނޑައަޅާފައިވާ ހާއްސަ ގައިޑްލައިން" ގައި ބުނާގޮތުން ކަރަންޓީނުވުމަކާ ނުލައި ކުރުމުއްދަތަށް (ފަސް ދުވަހަށް ވުރެ ދިގު ނޫން) އެއް ރަށުން އަނެއް ރަށަށް ދަތުރުކުރެވޭނެ އެވެ. ކެންޑިޑޭޓުންނާއި ކެންޑިޑޭޓުން ކަނޑައަޅާ މީހުން ތާއީދު ހޯދުމަށް ކެންޕޭން ކުރުމަށް ކޮމިއުނިޓީ ސްޕްރެޑް އޮތް ރަށަކުން ނުވަތަ ރިސޯޓަކުން ނޫނީ ގެސްޓްހައުސް ހިންގާ ރަށަކުން ކޮމިއުނިޓީ ސްޕްރެޑް ނެތް ރަށަކަށް ކަރަންޓީނުވުމަކާ ނުލާ ދަތުރު ކުރެވުނު ނަމަވެސް ފަސް ދުވަހަށްވުރު ދިގު މުއްދަތަކަށް ދަތުރުކުރާނަމަ 10 ދުވަހުގެ މުއްދަތަށް ކަރަންޓީންވާން ޖެހޭނެ ކަމަށް އުސޫލުގައިވެއެވެ.\nއަދި ދަތުރުކުރުމުގެ ކުރިން ކެންޑިޑޭޓުންނާއި ކެންޕެއިން ޓީމުންވެސް އެޗްޕީއޭގެ ހުއްދަ ހޯދަން ޖެހޭނެ ކަމަށެވެ. އުސޫލުގެ ދަށުން ދަތުރުކުރެވޭނީ 72 ގަޑިއިރު ކުރިން ހަދާފައިވާ ޕީސީއާރު ޓެސްޓްގެ ނެގެޓިވް ނަތީޖާ އޮވެގެނެވެ. މީގެ އިތުރުން އެޗްޕީއޭއިން ދީފައިވާ ހުއްދަ ރަށަށް ފުރުމުގެ ކުރިން ކައުންސިލަށް ފޮނުވުމާއި ރައްކާތެރިކަމާއެކު ދަތުރުކުރެވޭނެ އިންތިޒާމު ހަމަޖެއްސުމާއި ރޯގާގެ އެއްވެސް އަލާމާތެއް ހުރިނަމަ ނުވަތަ ޕޮޒިޓިވްވި މީހަކާއި ކޮންޓެކްޓްވެފައިވާނަމަ ދަތުރުގައި ބައިވެރިނުވެވޭނެ ކަމަށްވެސް ކަނޑައަޅާފައި އޮތެވެ.\nކެންޕެއިނަށްދާ ރަށެއްގައި ވަކިން ތިބެވޭނެ އިންތިޒާމު ހަމަަޖެއްސުމާއި އެ ރަށެއްގައި ބައްދަލްވުންތައް ބޭއްވުމަށް ހަމަޖެހިފައިވާ ތަނަށް ނޫނީ ނުދިއުމަށާއި ގޭގެއަށް ޒިޔާރަތް ކުރުމާއި ކެންޑިޑޭޓުންނާއި ކެންޕެއިން ޓީމު ތިބޭ ތަނަށް އާންމުން ދިއުންވެސް އުސޫލުގައި މަނާ ކުރެއެވެ. އަދި ހަ ފޫޓްގެ ގައިދުރުކަން ބެހެއްޓުމާއި ހާމަ ތަންތަނާގައި ބައްދަލްވުންތައް ބޭއްވުން ފަދަ އެތަށް ކަމެއް އުސޫލުގައި ހިމަނާފައިވެއެވެ.\nއުސޫލު އާންމު ކުރުމާއެކު އާންމުން ރަތަށް އެރިއެވެ. އަދި ބައެއް ޑޮކްޓަރުންނާއި ސިއްހީ ހިދުމަތްތެރިންވެސް ވަނީ ކަންބޮޑުވުން ފާޅުކޮށްފައެވެ. އޭގެ ތެރޭގައި ކޮވިޑް ކޮންޓްރޯލް ކުރުމަށް މަސައްކަތް ކުރާ ޓީމުގައި މަަސައްކަތް ކުރައްވާ ބައެއް ބޭފުޅުންވެސް ހިމެނިވަޑައިގަންނަވައެވެ.\nއޭގެ ތެރެއިން އެއް ބޭފުޅަކީ ޑރ. އަލީ ނަޒީމެވެ. އޭނާ ވަނީ ކޮވިޑްގެ ބަލިމަޑުކަމުގެ މި ހާލަތުގައި ދެކޮޅު ނުޖެހޭ ގައިޑްލައިންތައް ނުނެރުމަށް އެދިވަޑައިގެންފައެވެ. އަދި ބުރާސްފަތި ދުވަހުގެ ރޭ އެޗްޕީއޭއިން ނެރުނު އުސޫލާ ދޭތެރޭ އަލުން ވިސްނާވަޑައިގަތުމަށްވެސް އެދިވަޑައިގެންފައިވެއެވެ.\nއިޖްތިމާއީ ދާއިރާގައި ފާހަގަކޮށްލެވޭ ބޭފުޅުންނާއި ދީނީ އިލްމުވެރިންނާއި ސިޔާސީ މަސައްކަތާ ދުރުގައި ގައުމީ ހިދުމަތުގައި ފާހަގަކޮށްލެވޭ އެތަށް ބަޔަކަށްވެސް އެޗްޕީއޭގެ އާ އުސޫލުގެ ސަބަބުން ލިބުނީ ބޮޑު ހައިރާން ކަމެކެވެ. މުއައްސަސާތަކުގެ ނިންމުންތަކަށް ކިތަންމެ ބޯލަނބަން ކިތަންމެ ބޭނުންވިޔަސް ދެކޮޅު ނުޖެހޭ އަދި ސިޔާސީ ނުފޫޒުގައި ނެރޭ އުސޫލުތަކަށް ތަބާވާނީ ކިހިނެތްތޯ އެ ބޭފުޅުން ސުވާލު އުފެއްދެވިއެވެ. މީގެ އިތުރުން ރައްޔިތުންގެ ރައްކާތެރިކަމަށްޓަކައި މަސައްކަތް ކުރަން އޮތް މުއައްސަސާއަކުން ސިޔާސީ ނުފޫޒުގައި ޖެހި ސިޔާސީ މީހުންނަށް ހާއްސަ ހުއްދައެއް ދިނުމުން އެޗްޕީއޭއިން މިހާރު ނެރެފައިވާ އުސޫލުތަކާމެދު ސުވާލު އުފެދި އުސޫލުތަކަށް ތަބާވުމުގައި ރައްޔިތުން ވަރަށް ބޮޑަށް ފަރުވާ ކުޑަކުރާނެ ކަމަށް ބައެއް ބޭފުޅުން ދެކެވަޑައިގަންނަވައެވެ.\n"އެޗްޕީއޭގެ ހަރުދަނާ އުސޫލު ދޫކޮށްލައްވައިފިކަން ބުރާސްފަތި ދުވަހު ނެރުނު އުސޫލުން ޔަގީންކޮށްދީފި. އެއީ މުޅި ރާއްޖެއަށް ބަލި ފެތުރުމަށް ހުޅުވޭ ދޮރެއްކަން އެ ބޭފުޅުންނަށް އެނގިވަޑައިގެން ތިއްބަވާ ކޮންމެވެސް ނުފޫޒެއްގެ ތެރެއިން އެކަން ކުރެއްވީ. އެއީ ޔަގީން ކަމެއް. ނަމަވެސް ދެރަކަމީ އެކަން އެ ބޭފުޅުން ކުރެއްވިކަން. ދެންވާނެ ގޮތަކީ އާންމުން މިހާރު ހުރި އެއްވެސް ފިޔަވަޅަކަށް ތަބާނުވުން، އެޗްޕީއޭއާމެދު އިތުބާރު މުޅީން ގެއްލުން،" ދައުލަތަށް 30 އަހަރު ހިދުމަތަށް ކުރެއްވި ބޭފުޅަކު ވިދާޅުވިއެވެ.\nއެޗްޕީއޭގެ އާ އުސޫލާ ގުޅިގެން ރުޅިވެރިކަމާއެކު ވަރަށް ގިނަ އާންމުން ވަނީ ފާޑުކިޔާފައެވެ. އަދި ކެންޕެއިން ޓީމުތައް ދިޔަނަމަވެސް ރަށްރަށައް ނާރުވާނެ ކަމަށް ބުނެ ހަމަނުޖެހުމަށް ހިތްވަރު ލިބޭ ފަދަ ބައެއް ވާހަކަތައްވެސް ހިއްސާކޮށްފައިވެއެވެ. އުސޫލުގެ ސަބަބުން މި މިންވަރަށް އާންމުންގެ ރުޅިވެރިކަމާއި ނަފްރަތު އެޗްޕީއަށް އަމާޒުވިއެވެ.\nއެހެން ކަމުން އުސޫލު އާންމުކުރިތާ ބަރާބަރު 25 ގަޑިއިރާއި 10 މިނެޓްތެރޭ އުސޫލު ވަނީ އުވާލާފައެވެ. ރޭ 11:02 މިނެޓްގައި އެޗްޕީއޭއިން ކުރި ކުރު ޓްވީޓެއްގައި ބުނެފައިވަނީ އެޗްޕީއޭގެ އުސޫލު އުވާލާފައިވާ ކަމަށެވެ. އެޗްޕީއޭއިން ބުނީ ރައްޔިތުންގެ ގިނަ ކަންބޮޑުވުންތަކެއް ހުރުމާ ގުޅިގެން ކޮވިޑް-19 ގެ ހާލަތުގައި ރައްކާތެރިކަމާއެކު ލޯކަލް ކައުންސިލްތަކުގެ އިންތިހާބު ކުރިއަށް ގެންދިއުމުގައި އަމަލުކުރުމަށް ކަނޑައަޅާފައިވާ އުސޫލުގެ 12 ވަނަ މާއްދާއަށް ގެނައި އިސްލާހު އުވާލަން ނިންމައިފި ކަމަށެވެ.\nކޮވިޑް-19 އިން ރައްކާތެރިވުމަށް މިދިޔަ އަހަރެއްހާ ދުވަހުގެ ތެރޭގައި އެޗްޕީއޭއިން ވަނީ ގިނަ ފިޔަވަޅުތަކެއް އަޅާފައެވެ. ވަރަށް ގިނަ ފިޔަވަޅުތަކާމެދު އާންމުން ގެންދިޔައީ ސުވާލު އުފައްދަމުންނެވެ. ނަމަވެސް އެއިން ކޮންމެ ފިޔަވަޅަކީވެސް ރައްޔިތުންގެ ރައްކާތެރިކަމަަށްޓަކައި އަޅާފައިވާ ފިޔަވަޅުތަކެއްކަން ވިސްނައިދޭން ސިއްހީ މާހިރުންނާއި އެޗްޕީއޭއިން އެތަށް މަސައްކަތްތަކެއް ކުރިއެވެ. އެ ފިޔަވަޅުތަކަށް ގިނަ ރައްޔިތުން ތަބާވެސް ވިއެވެ. އެކަމުގެ ނަތީޖާއެއްގެ ގޮތުން ބަލި ކޮންޓްރޯލް ކުރެވި ޕޮޒިޓިވް ކޭސްތަކުގެ އަދަދު ބޮޑުތަނުން މަދު ކުރެވުނެވެ.\nމިއަހަރު ފެށުނީއްސުރެ އިއްޔެއާ ހަމައަށް ޕޮޒިޓިވް ކޭސްތައް ހުރީ ފަންސާހުން މަތީގައެވެ. މިދިޔަ 60 ދުވަހު ކޭސްތައް ހުރީ ސަތޭކައިން މަތީގައެވެ. އެޗްޕީއޭއިން ބުނާ ގޮތުން މިއީ ކޮވިޑްގެ އެންމެ ނުރައްކާތެރި ހާލަތެވެ. ރާއްޖެ ދުވަހަކުވެސް ތަޖުރިބާ ނުކުރާ ފަދަ ނުރައްކާތެރި ހާލަތެއްގައި ކަަމަށެވެ. އަދި ތިން ފަހަރެއްގެ މަތިން ފިޔަވަޅުތައް ވަރުގަދަކޮށް ހަރުކަށި ކުރިއެވެ.\nއެފަދަ ހާލަތެއްގައި ކުއްލި ގޮތަކަށް ކަރަންޓީނުވުމަކާ ނުލައި ފަސް ދުވަހަށްވުރެ ދިގު ނޫން މުއްދަތަކަށް އެއް ރަށުން އަނެއް ރަށަށް ދަތުރުކުރުމުގެ ހުއްދަ ކައުންސިލް އިންތިހާބުގައި ވާދަކުރައްވާ ކެންޑިޑޭޓުންނާއި ކެންޕެއިން ޓީމުތަކަށް ދިނުން ވީ ބޮޑު ޖޯކަކަށެވެ. ގިނަ ބައެއްގެ ނަޒަރުގައި މިއީ ވަރަށް ބޮޑު ސިޔާސީ ނުފޫޒެއްގެ ތެރެއިން ނިންމާފައިވާ ނިންމުމެކެވެ.\nއަވަސްއާ ވާހަކަދައްކަވަމުން ސަރުކާރުގެ އިސް އޮފިޝަލަކު ވިދާޅުވީ އެޗްޕީއޭގެ ނިންމުމަކީ ސަރުކާރުގެ އެއްވެސް ނުފޫޒެއް އޮވެގެން ނިންމި ނިންމުމެއް ނޫން ކަމަށެވެ. އަދި އެ ނިންމުން ބަދަލު ކުރަން ސަރުކާރުން އެޗްޕީއޭއަށް ރޭ ހުށައެޅި ކަމަށެވެ. އެޗްޕީއޭގެ ނިންމުން އައީ އޭގެ ފަހުންނެވެ.\nކޮންމެ އަކަސް ކޮވިޑްގެ އެންމެ ނުރައްކާތެރި ރާޅުގައި ކުއްލި ގޮތަކަށް އެޗްޕީއޭއިން ނިންމި ނިންމުންގެ ހަގީގަތް ސާފުކޮށްދޭން ޖެހެއެވެ. އެޗްޕީއޭއަށް ރައްޔިތުންގެ ފުރިހަމަ އިތުބާރު އޮންނަން ޖެހެއެވެ. އެޗްޕީއޭއިން ސައުވީސް ގަޑިއިރުތެރޭ އާ އުސޫލެއް ހަދާ އެ އުސޫލު ބާތިލުކުރުމަކީ ކުޑަކަމެއް ނޫނެވެ. އެކަން އެހެންވާނީ ނުފޫޒެއްގެ ތެރެއިން ކުރި ކަމަކަށް ވީމައެވެ. ނޫނީ އުސޫލު ހަދަން ތިބީ ކަމުގެ ތަޖުރިބާކާރުންނަށް ނުވީމައެވެ. ނަމަވެސް ފަހުން މިބުނި ގޮތް އެއީ ރަނގަޅު ގޮތަކަށް ނުވާނެ އެވެ. އެޗްޕީއޭއާ ޓެގް ޓީމުގައި އެ ތިބީ މި ދާއިރާގެ ވަރަށް ތަޖުރިބާކާރު ބޭފުޅުންނެވެ. އެހެންވީމަ ދެން އޮތީ ކުރީން ބުނި ގޮތެވެ. އެއީ އެކަން ވީ ގޮތްނަމަ އެކަން ސާފުކޮށްދޭން ޖެހެއެވެ. ރައްޔިތުންގެ އިތުބާރު އެފަދަ މުއައްސަސާއަކަށް ވަރަށް މުހިންމެވެ.\nއެޗްޕީއޭ އަހުމަދު ނަސީމް މިނިސްޓްރީ އޮފް ހެލްތު + ކޮރޯނާ ވައިރަސް ކޮވިޑް-19 ޑރ. ނަޒްލާ ރަފީގް މައިމޫނާ އަބޫބަކުރު ޑރ. ނަޒްލާ މުސްތޮފާ\nލުއި ހޯދެން އޮތީ ގަދަ ހިތްވަރެއް ކޮށްލައިގެން!\nހާލަތު ގޯސްވިއިރު ހުރިހާ ވެރިން ކޮބާ؟


Thauleemee dhaairaa aa gulhey hurihaa mauloomaatheh libeyne system eh tha'aaraf koffi | Mihaaru\nއެޑިއުކޭޝަން މިނިސްޓަރު ޑރ. އާއިޝަތު ޝިހާމް (ކ) އަދި ޔުނިސެފް ރީޖަނަލް ޑައިރެކްޓަރު ޑރ. ޖީން ގޯފްް މީމިސް ލޯންޗުކޮށްދެއްވަނީ.-- ފޮޓޯ: އެޑިއުކޭޝަން މިނިސްޓްރީ\nތައުލީމީ ދާއިރާގެ މައުލޫމާތު ރައްކާކުރާ ސިސްޓަމެއް ތައާރަފުކޮށްފި\n17 ޖުލައި 2017 - 00:22 10 comments\nހޮޓެލް ޖެންގައި ބޭއްވި ރަސްމިއްޔާތެއްގައި، ޔުނިސެފްގެ އެހީތެރިކަމާއެކު ތައާރަފުކުރި މޯލްޑިވްސް އެޑިއުކޭޝަން މެނޭޖްމަންޓް އިންފޮމޭޝަން ސިސްޓަމް (މީމިސް) ލޯންޗުކޮށްދެއްވީ އެޑިއުކޭޝަން މިނިސްޓަރު ޑރ. އާއިޝަތު ޝިހާމް އަދި ޔުނިސެފްް ރީޖަނަލް ޑައިރެކްޓާ ޑރ. ޖީން ގޯފެވެ.\nއެޑިއުކޭޝަން މިނިސްޓްރީން ބުނިގޮތުގައި އެ ސިސްޓަމް މެދުވެރިކޮށް ސްކޫލުތަކާއި ދަރިވަރުންން އަދި ހުރިހާ މުވައްޒަފުންގެ މައުލޫމާތު އެއްކޮށް، ފަސޭހައިން ބެލޭނެ އެވެ. މީގެ ކުރިން ތައުލީމީ ދާއިރާގެ ތަފާސް ހިސާބުތައް ބެލެހެއްޓީ މެނުއަލްކޮށް ކަމަށް ވުމުން ސްކޫލުތަކަށް ބޮޑެތި ގޮންޖެހުންތަކެއް ކުރިމަތިވި ކަމަށް މިނިސްޓްރީން ފާހަގަކުރި އެވެ.\nމީމިސް ސިސްޓަމް މެދުވެރިކޮށް، ދަރިވަރު ސްކޫލަށް ހާޒިރުވާކަން ކަށަވަރުކުރުމާއި ދަރިވަރުންގެ އަހުލާގާއި ކިޔެވުމާއި ސިއްހަތާ ގުޅުންހުރި މައުލޫމާތުތައް ދުވަހުން ދުވަހަށް އެއްކުރެވޭނެ އެވެ.\nސްކޫލުތަކުގެ އިސްވެރިން ވެސް ބައިވެރިވެވަޑައިގެންނެވި މި ހަފުލާގައި އެޑިއުކޭޝަން މިނިސްޓަރު ވިދާޅުވި މި ސިސްޓަމަކީ ތައުލީމީ ދާއިރާއިން ހާސިލްކުރެވުނު ވަރަށް ބޮޑު ކާމިޔާބީއެއް ކަމަށެވެ.\nމިނިސްޓަރު ވިދާޅުވީ އެ އޮންލައިން ސިސްޓަމް މެދުވެރިކޮށް ތައުލީމީ ސިޔާސަތުތައް ކަނޑައެޅުމާއި އެކަންތައްތައް ތަންފީޒުކުރުމުގައި ބޮޑު އެހީއަކަށް ވާނެ ކަމަށެވެ. އަދި ފާއިތުވި އަހަރުގެ ތެރޭގައި ތައުލީމީ ދާއިރާއިން ބޮޑެތި ކުރިއެރުންތަކެއް ހޯދާފައިވާތީ ވީހާ ވެސް ތެދު މައުލޫމާތުތައް އާއްމުންނާ ހަމައަށް ގެނެސްދިނުމަކީ ވަރަށް ބޭނުންތެރިކަމެއްކަމުގައި މިނިސްޓަރު ފާހަގަކުރެއްވި އެވެ.\n"މީމިސް މެދުުވެރިކޮށް މުހިއްމު ހުރިހާ މައުލޫމާތުތަކެއް އެންމެ ޔަގީންކަމާއެކު ފޯރުކޮށްދެވޭނެ،" މިނިސްޓަރު ވިދާޅުވި އެވެ.\nމީގެ ކުރިން ތައުލީމީ ދާއިރާގެ މުހިއްުމު މައުލޫމާތުތައް ރައްކާކޮށްފައިހުރީ ގަނޑުގައި ލިޔެގެން ކަމަށާއި އެއީ ތަރައްގީވަމުން އަންނަ ދުނިޔެއަކަށް ބަލާއިރު ކުރީގެ ގޮތްތަކެއް ކަމަށް މިނިސްޓަރު ވިދާޅުވި އެވެ.\nއެ ޑޭޓާބޭސް ހުރިހާ ސްކޫލަކަށް ފުޅާކޮށްފައިވާއިރު އެ ކަންކަމަށް ސްކޫލުތަކުގެ މުވައްޒަފުން ހޭލުންތެރިކުރުވަމުން އަންނަ ކަމަށް އެޑިއުކޭޝަން މިނިސްޓްރީން ބުންޏެވެ. މީމިސް އަދި ސްކޫލުތަކުގައި ބޭނުންކުރަން ފެށިކަމުގައި ވިއަސް، މަތީ ތައުލީމް ދޭ މަރުކަޒުތަކުގައި ވެސް ބޭނުންކުރެވޭ ގޮތަށް ފުޅާކުރާނެ ކަމަށް މިނިސްޓްރީން ބުންޏެވެ.


Re-usable fen fulhi School thakah hadhiyaa kuran fashaifi\nރިޔޫސަބަލް ފެންފުޅި ސްކޫލްތަކަށް ހަދިޔާކުރަން ފަށައިފި\nރިޔޫސެބުލް ފެންފުޅި ހަދިޔާކުރުމަށް ބޭއްވި ރަސްމިއްޔާތު.\nދިރާއީ އާ އަހަރު ފެށޭ އިރު ގްރޭޑް 1 ގައި ކިޔަވާ ހުރިހާ ކުދިންނަށް ރިޔޫސެބުލް ފެންފުޅު ހަވާލުކުުރުމުގެ ގައުމީ މަޝްރޫއު މިއަދު ފަށައިފި އެވެ.\nޔުނިސެފުގެ އެހީތެރިކަމާއެކު ހޯދާފައިވާ ރިޔޫސެބުލް ފެންފުޅި، "ސުޕަފުޅި" ސްކޫލްތަކަށް ބަހަން ފެށީ ކަލާފާނު ސްކޫލްގައި މިއަދު ބޭއްވި ރަސްމިއްޔާތެއްގަ އެވެ. އެ ސްކޫލްގެ ގްރޭޑް އެކެއްގައި ކިޔަވާ ދަރިވަރުން ހިމެނޭ ގޮތުން 16 ސްކޫލަކަށް ވަނީ މިއަދުގެ ރަސްމިއްޔާތުގައި ފުޅިތައް ހަވާލުކޮށްފަ އެވެ. އެ ފުޅިތައް ސްކޫލްތަކާ ހަވާލުކޮށްދެއްވީ އެޑިއުކޭޝަން މިނިސްޓަރު ޑރ. އައިޝަތު އަލީ އާއި އެންވަޔަރުމަންޓް މިނިސްޓްރީގެ ސްޓޭޓް މިނިސްޓަރު އަބްދުﷲ ނަސީރު އަދި ޔުނިސެފުން ރާއްޖެއަށް ކަނޑައަޅާފައިވާ ރެޕްރެޒެންޓެޓިވް މުހައްމަދު މުނީރު ޝަރަފުއްދީން އެވެ.\nއެ ރަސްމިއްޔާތުގައި އެޑިޔުކޭޝަން މިނިސްޓަރު ޑރ. އައިޝަތު އަލީ ވިދާޅުވީ، ދަރިވަރުން ސްކޫލްތަކަށް ގެންދަނީ އެއް ފަހަރު ބޭނުންކޮށް އެއްލައިލާ ޕްލާސްޓިކް ފެންފުޅި ކަމަށް ވުމުން އޭގެ ނޭދެވޭ އަސަރު ތިމާވެއްޓަށް ކުރާ ކަމަށެވެ. މިއަދު ސްކޫލްތަކަށް ތައާރަފް ކުރި، ސުޕަ ފުޅި އަކީ ކޮންމެހެންވެސް ކުރަން ޖެހިފައި އޮތް ކަމެއް ކަމަށް މިނިސްޓަރު ވިދާޅުވި އެވެ. މި ފުޅި ތައްޔާރުކޮށްފައި ވަނީ، ދަރިވަރުންނަށް ސިއްހީ އެއްވެސް މައްސަލައެއް ދިމާނުވާނެ ފަދަ މާއްދާތައް ހިމަނައިގެން ކަމަށް ވެސް މިނިސްޓަރު ވިދާޅުވި އެވެ.\n"ސްކޫލްތަށް ޕްލާސްޓިކް އިން ދުރު ކުރުމަށް، މި ފެށި މަސައްކަތް ދާއިމަށް ދެމެހެއްޓުމަށް ބެލެނިވެރިންގެ މަސައްކަތް ވަރަށް މުހިންމު،" މިނިސްޓަރު ވިދާޅުވި އެވެ.\nއެންޔަރުމެންޓް މިނިސްޓިރީގެ ސްޓޭޓް މިނިސްޓަރު އަބްދުﷲ ނާސިރު ރަސްމިއްޔާތުގައި ވިދާޅުވީ، ސުޕަފުޅި ހާއްސަވާ ސަބަބަކީ އެހެން ޕްލާސްޓިކް ފުޅި ތަކުގައި ހުންނަ ސިއްހަތަށް ގެއްލުންދޭ ބީޕީއޭ ކެމިކަލް މި ފުޅީގައި ހިމެނިފައި ނުވުމެވެ. ބީޕީއޭ އަކީ ކެންސަރު ޖެހުމަށް މަގު ފަހިކޮށްދީ މީހާގެ ދަރިފަނި ހަލާކު ކުރުމުގެ ގާބިލްކަންވެސް ލިބިގެންވާ ކެމިކަލް އެކެވެ.\nތިމާވެށި މިނިސްޓްރީ އޮފް އެޑިއުކޭޝަން ޑރ. އައިޝަތު އަލީ\nހުރިހާ ސްކޫލެއްގައި ނާސްތާ ދޭން ފަށައިފި\n"ރާއްޖެ ސަލާމަތް ކުރަން މުހިންމީ މުގައްރަރު އިސްލާހުކުރުން"\nބުލީއާ ދެކޮޅު އެމްބެސެޑަރަށް ފިޔަވަޅު އަޅަނީ


ރަމަޟާން 1441 ތަފާތު ގޮތަކަށް – MNUSU\nރަމަޟާން 1441 ތަފާތު ގޮތަކަށް\nދިވެހިރާއްޖޭގެ ޤައުމީ ޔުނިވަރސިޓީގެ ދަރިވަރުންގެ ޔޫނިއަންއިން 1441 ވަނަ އަހަރުގެ ރަމަޟާން މަހުގެ ހަރަކާތްތައް ތަފާތު ގޮތަކަށް ބާއްވައިފިއެވެ.\nމުޅި ދުނިޔެއަށް ދިމާވެފައިވާ ކޯވިޑް-19 ގެ ބަލިމަޑުކަމުގެ ސަބަބުން، އެމް.އެން.ޔޫގެ ކިޔެވުން ހުއްޓާލުމާ ގުޅިގެން އެމް.އެން.ޔޫ.އެސް.ޔޫ އިން ރޯދަމަހު ބާއްވަމުން އަންނަ ހަރަކާތްތަކަށްވެސް ބޮޑެތި ބަދަލުތަކެއް ވަނީ އައިސްފައެވެ. އެހެންކަމުން 1441 ވަނަ އަހަރުގެ ރަމަޟާން މަހުގައި ވަނީ މުޅިން ތަފާތު ގޮތަކަށް ހަރަކާތްތައް ކުރިޔަށް ގެންދެވިފައެވެ.\nއެމް.އެން.ޔޫ.އެސް.ޔޫއިން މި ރަމަޟާންމަހުގައި މައިގަނޑު3ހަރަކާތެއް ހިންގައިފައިވެއެވެ. މި ހުރިހާ ހަރަކާތަކީވެސް އޮންލައިންކޮށް މީސްމީޑިއާގައިި ކުރިއަށް ގެންދެވިފައިވާ ހަރަކާތްތަކެވެ. އެގޮތުން އެމް.އެން.ޔޫ.އެސް.ޔޫގެ ފޭސްބުކް ޕޭޖް، އިންސްޓަގްރާމް އަދި ޓުވިޓަރ މެދުވެރިކޮށް ”ޑެއިލީ އިންސައިޓްސް“ ގެ ނަމުގައި އިނގިރޭސި ބަހުން ދީނީ މައުލޫމާތު ޙިއްސާ ކުރެވިފައިވެއެވެ. އަދި އެމް.އެން.ޔޫ.އެސް.ޔޫގެ ފޭސްބުކް ޕޭޖް، އިންސްޓަގްރާމް އަދި ޓުވިޓަރ މެދުވެރިކޮށް ”ޙިކުމަތުގެ ބަސް“ ގެ ނަމުގައި ދިވެހި ބަހުން ދީނީ މައުލޫމާތު ޙިއްސާ ކުރެވިފައިވެއެވެ. މީގެ އިތުރުން އެމް.އެން.ޔޫ.އެސް.ޔޫގެ އިންސްޓަގްރާމް ޕޭޖް މެދުވެރިކޮށް ”ދުވަހުގެ ސުވާލު“ ގެ ނަމުގައި ދީނީ ކުއިޒް އެއް ހިންގުނެވެ. އަދި ރަމަޟާން މަހުގެ ފަހު ދިހައިގައި ވަނީ ”ހެޔޮ ޢަމަލުތައް ކުރުމުގައި ދެމިހުރުން“ ނަމުގައި ދީނީ ދަރުހެއް އެމް.އެން.ޔޫ.އެސް.ޔޫގެ ފޭސްބުކް ޕޭޖްއިން ގެނެސްދީފައެވެ.\nރަމަޟާން 1441 ގައި ހިންގުނު ބައެއް ހަރަކާތްތައް\nމި ހަރަކާތްތައް އެމް.އެން.ޔޫ.އެސް.ޔޫއިން އިންތިޒާމުކޮށްގެން ބޭއްވިފައިވަނީ ވަކި ބަޔަކަށް އަމާޒުނުކޮށް އެންމެނަށް ހުޅުވާލައިގެންނެވެ. އަދި ”ޑެއިލީ އިންސައިޓްސް“، ”ޙިކުމަތުގެ ބަސް“ އަދި ”ދުވަހުގެ ސުވާލު“ ކޮންމެ ދުވަހަކު ޙިއްސާ ކުރެވިފައިވެއެވެ.\nމުޅި ދުނިޔެއަށް ކުރިމަތިވެފައިވާ ކޯވިޑް-19 ގެ ބަލިމަޑުކަމުގެ ސަބަބުން، ރަމަޟާން މަހުގައި ބާއްވަމުން އަންނަ ”އެމް.އެން.ޔޫ.އެސް.ޔޫ ދީނީ ސުވާލު މުބާރާތް“ މިއަހަރު ކުރިއަށް ނުގެންދިއުމަށް ނިންމުނީ އެމް.އެން.ޔޫގެ ގިނަ އަދަދެއްގެ ދަރިވަރުން ދަރުމަވެރިންގެ ގޮތުގައި މާލެއާއި އެކި އަތޮޅުތަކުގައި ހަރަކާތްތެރިވަމުންދާތީ، ގިނަ ދަރިވަރުންނަށް ބައިވެރިނުވެވޭ ގޮތަށް އެއްވެސް ހަރަކާތެއް ހިންގަން ދަރިވަރުންގެ ޔޫނިއަންއިން ބޭނުންނުވާތީއެވެ.\nއެމް.އެން.ޔޫ.އެސް.ޔޫ އިން ދީނީ މިފަދަ ޙަރަކާތްތައް އިންތިޒާމު ކުރުމުގެ ބޭނުމަކީ، މި ޔޫނިއަންގެ މެންބަރުންނަކީ ދީނަށް ލޯބި ކުރާ އަހުލާޤު ރަނގަޅު ބަޔަކަށް ހެދުމެވެ. އަދި ވާދަވެރި މާހައުލެއްގައި އެކުވެރިކަމާއެކު ދީނީ ޝިޢާރުތައް ޤާއިމު ކުރާ ބަޔަކަށް ހެދުމެވެ.\nލިޔުނީ: މުޙައްމަދު އަޙުނަފް


އައްޑޫ ސިޓީ ޓޫރިޒަމް ތަޞައްވަރު 8 (މީދޫ ކަޅިބިތެފައްނަ ގެސްޓްހައުސް) – އައްޑޫ އޮބްޒާވަރ\nއައްޑޫ ސިޓީ ޓޫރިޒަމް ތަޞައްވަރު 8 (މީދޫ ކަޅިބިތެފައްނަ ގެސްޓްހައުސް)\nފޮޓޯ: ޒުހުރީ - މީދޫ މަތިކިޅި - ގެސްޓުންނަށް ވަރަށް ކަމުދާނެ ރީތި ސަރަޙައްދެއް.\nޒުހައިރު5އޮކްޓޫބަރު, 2018\nމިއީ އައްޑޫ ސިޓީގެ ޓޫރިޒަމް ތަރައްގީ ކުރުމަށް އަޅުގަނޑު ލިޔަމުން އަންނަ ސިލްސިލާ ލިޔުމުގެ އަށްވަނަ ތަޞައްވަރެވެ.\nއަޅުގަނޑު އޮކްޓޫބަރ 4، 2018 ވަނަދުވަހު ލިޔުނު ލިޔުމުގައި ގެނެސްދީފައިވާނީ ހިތަދޫ ނެރާދިމާލުން އިރުމަތީ ފަރާތުގައި ރަށެއް ހިއްކައިގެން ރިސޯޓެއް ތަރައްގީ ކުރާނެ އަޅުގަނޑުގެ ތަޞައްވަރެވެ.\nމިއަދުގެ އަޅުގަނޑުގެ ލިޔުމުގައި ގެނެސްދޭނީ މީދޫ ‘ކަޅިބިތެ’ ފަރާތު ކޯށިފަންނަ ބީޗުން ފެށިގެން އިރަށް ގޮސް މީދޫގެ އިރުމަތީ ކަންމަތިން ދެކުނަށް، އަޅުގަނޑުގެ ޚިޔާލީ ކުރެހުމުގައި ދައްކާފައިއެވާ ހިސާބުގައި ތަރައްގީ ކުރާނެ ގެސްޓްހައުސް ތަކުގެ ތަޞައްވަރެވެ.\nމީދޫގެ މިސަރަޙައްދަކީ އާއްމުން ދިރިއުޅޭ ސަރަޙައްދާއި ދުރު ހިސާބުގައި މޫދަށް ކުރިމަތިވާގޮތަށް އޮތް ސަރަޙައްދެއް ކަމުން މިހިސާބުގައި ހިތްގައިމު ގެސްޓް ހައުސްތަކެއް ތަރައްގީ ކުރެވި ހިންގިދާނެ ސަރަޙައްދަކެވެ.\nއެހެން ކަމުން މިއަދު އަޅުގަނޑުގެ ތަޞައްވަރު ބިނާ މިކޮށްލަނީ އެސަރަޙައްދުގައި ފެންވަރު ރަނގަޅު ގެސްޓްހައުސް ތަކެއް ތަރައްގީ ކުރުމަށެވެ. މިގެސްޓްހައިސް ތަރައްގީ ކުރުމުގެ ކުރިން އެސަރަޙައްދުގައި ތާރުއެޅި ފެންވަރު ރަނގަޅު މަގެއް ސަރުކާރުން ގާއިމުކޮށްދީ ނަރުދަމާގެ ނިޒާމާއި ބޯފެނުގެ ނިޒާމު ލިބޭނެ އިންތިޒާމު ހަމަޖައްސަވާ ދެއްވަން ޖެހޭނެއެވެ. އަދި ސަރުކާރުގެ ކަރަންޓް ކުންފުނީގެ ފަރާތުން އެކަށޭނެ ކަރަންޓް ވިއުގައެއް ގާއިމު ކޮށްދެއްވަން ޖެހޭނެއެވެ.\nމިސަރަޙައްދުގައި ގާއިމު ކުރެވޭ ގެސްޓްހައުސް ތަކުގެ އަޅުގަނޑުގެ ޚިޔާލީ ކުރެހުމެއް ތިރީގައި އެވަނީއެވެ.\nމީދޫގައި ގާއިމު ކުރެވޭ ގެސްޓް ހައުސް ތަކުގެ ތަޞައްވަރު ދައްކުވައިދޭ ޚިޔާލީ ކުރެހުމެއް.\nކުރެހުމުގައި ދައްކާފައިއެވާ ގޮތަށް މަގު ހަދަންވާނީ ބަހާއުއްދީނު މަގުން ފެށިގެން މީދޫގެ ފުއްޓަރު ފަރާތުން އެދާގޮތަށް ގޮސް މަޖުދިއްދީނު މަގާ ހަމައަށެވެ. އެއީ ގާތްގަނޑަކަށް 1.8 ކިލޯމީޓަރުގެ ދެކޮޅަށް ދުއްވޭ4ލޭންގެ މަގެކެވެ. މަގުގެ އަތިރިމައްޗާ ވީފަޅީގައި ގެސްޓް ހައުސްތައް ތަރައްގީ ކުރެވޭއިރު އެހެނިހެން ޚިދުމަތްތައް ފޯރުކޮށްދިނުމަށް ބިނާ ކުރެވޭ ރެސްޓޯރަންޓް، ކެފޭ، ޝޮޕް، ޑައިވިން އަދި ވޯޓާސްޕޯޓްސް ތަންތަން ހުންނަން ވާނީ ގެސްޓް ހައުސް ތަކުގެ ފުރަގަހަށް ވާގޮތަށް މަގާއި ކާރީގައެވެ.\nކޮންމެ ދެގެސްޓްހައުސް ބްލޮކެއްގެ ދެމެދުގައި އެއްވެސް ފާރެއް ހުރެގެން ނުވާނެއެވެ. އަދި ކޮންމެ ދެބްލޮކެއްގެ ދޭތެރެއިން ފަސޭހައިން ބީޗަށް ދެވޭގޮތަށް ހުސްތަނެއް އޮންނަން ވާނެއެވެ.\nމިސަރަޙައްދުގައި ޖުމުލަ ތަރައްގީ ކުރުމަށް ހުޅުވާލާނީ 10 ހާސް އަކަފޫޓުގެ 32 ބްލޮކެވެ. އެއީ ކޮށިފަންނަ ހިސާބުން ފެށިގެން މޫދަނޑި ޖަސްބިން (އެޅޮގަނޑަ) އާއި ހަމައަށެވެ. އެހިސާބުން ފެށިގެން ވޭރާނޑައާއި އަދި މަޖުދުއްދީނު މަގާހިސާބަށް އޮންނަ ހިސާބު ޚާއްސަ ކޮށްލާނީ ދިވެހިން ޕިކްނިކް ދާނެ ސަރަޙައްދެއްގެ ގޮތުގައެވެ. އަދި ރާފަޅަ ބީޗް ސަރަހައްދުވެސް ޚާއްސަކޮށްލާނީ ދިވެހިންނަށެވެ. ދިވެހިންނަށް ޚާއްސަ ކުރެވޭ ތަންތަނުގައި ފާޚާނާ ބްލޮކްސްތައް ހަދާ އަދި ބާބަކިއު ހެދޭނެ އިންތިޒާމުވެސް ހަމަ ޖައްސަންވާނެއެވެ.\nދިވެހިންނަށް ޚާއްސަ ތަންތަން ހިންގަންވާނީ އައްޑޫ ސިޓީ ކައުންސިލްގެ ފަރާތުންނެވެ. ދިވެހިންނަށްވެސް އެސަރަހައްދު ބޭނުން ކުރެވޭނީ ކޮންމެ ބޮލަކަށް5ރުފިޔާގެ ފީއެއް ދައްކައިގެންނެވެ. އަދި ގެސްޓުން އެތަނަށް ވަންނަން ބޭނުންނަމަ އެމީހުންގެ އެންޓްރީ ފީގެ ގޮތުގައި ނަގަންވާނީ ބޮލަކަށް5ޑޮލަރެވެ.\nމިސަރަހައްދުގެ ގެސްޓްހައުސް ކޮންމެ ބްލޮކެއްގައި ތަރައްގީ ކުރަންވާނީ 12 ކޮޓަރިއެވެ. މީގެ އެއްވެސް ގެސްޓްހައުސްއެއް ބުރިބުރިއަށް މައްޗަށް ނެގިގެން ނުވާނެއެވެ. މުޅިތަން އެއްކޮށް ޕްލޭން ކުރަންވާނީ އެކަމުގެ ގާބިލުކަން ހުރި ފަރާތަކަށް ދީގެން ސަރުކާރުންނެވެ. ޕްލޭން ކުރެވޭގޮތަށް ކޮންމެ ބްލޮކެއްގައި ގެސްޓްހައުސް ތަރައްގީ ކުރާނީ ބިޑްއުސޫލުން އެލިބޭ ފަރާތަކުންނެވެ.\nމިބްލޮކްތައް ކުއްޔަށް ދިނުމުގައި އިސްކަން ދޭންވާނީ ހުޅޫމީދޫއަށް ނިސްބަތްވާ އެދެރަށުގެ ރައްޔިތުންނަށެވެ. ދެން އިސްކަންދޭންވާނީ އައްޑޫގެ އެހެނިހެން ރަށްތަކުގެ ރައްޔިތުންނަށެވެ.\nމިތަން ތަރައްގީ ކުރެވޭއިރު މޫދަނޑި ޗަސްބިމުގެ އުތުރު ފަރާތުގައި ސްވިމިންޕޫލެއް ތަރައްގީ ކުރެވެންވާނެއެވެ. މިސްވިންޕޫލަކީ ވަކި ބަޔަކު ހިންގާ ތަނެއްގެ ގޮތުގައި ހަމަޖައްސަން ޖެހޭނެއެވެ. އަދި އެތަން ބޭނުން ކުރުމަށް ވަކި ކުއްޔަށް ނަގަންވާނެވެ. ސްވިމިންޕޫލަކީވެސް ވަކި ވިޔަފާއެކެވެ. އެހެން ކަމުން އެތަންވެސް ކުއްޔަށް ދޭންވާނީ ބިޑްއުސޫލުން އެހެންތަންތަން ކުއްޔަށް ދޭ އުސޫލުންނެވެ.\nއަލަށް ހަދާލެވޭ މަގުގެ ގެސްޓް ހައުސްތައް ހުންނަ ހިސާބުގެ ދެކޮޅުގައި ފުލުހުންގެ ދެޗެކްޕޯސްޓް ހުންނަންވާނެއެވެ. އަދި މަގުގެ ކޮންމެ ސަތޭކަ މީޓަރަކުން ސްޕީޑް ބްރޭކާ ހަރު ކުރެވެންވާނެއެވެ.\nރެސްޓޯރެންޓް، ކެފޭ، ޝޮޕް، ޑައިވިން އަދި ވޯޓާސްޕޯޓްސް ޚިދުމަތް ދޭތަންތަން ކުއްޔަށް ދޭންވާނީ ވަކި ވިޔަފާރީ ތަކެއްގެ އުސޫލުން ގެސްޓްހައުސްތައްވެސް ކުއްޔަށް ދެވޭ ގޮތަށެވެ. މިގޮތަށް އެކިފަރާތްތަކަށް ލިބޭގޮތަށް މިހަދަނީ ގިނަ ފަރާތްތަކަށް ފަތުރުވެރި ކަމުގެ ނަފާ ލިބިދިނުމަށެވެ.\nމިސަރަޙައްދުގައި ތަރައްގީ ކުރެވޭ ގެސްޓްހައުސްތައް ތަރައްގީ ކުރުމަށް ދޭންވާނީ ގިނަވެގެން 18 މަސް ދުވަހެވެ. ކުއްޔަށް ދޫކުރާނީ 15 އަހަރުގެ މުއްދަތަކަށެވެ.\nގެސްޓް ހައުސްއާއި އެހެނިހެން ޚިދުމަތްތަކުގެ ކުލި ސަރުކާރަށް ނަގަން ފަށަންވާނީ ގެސްޓްހައުސްތައް އޮޕަރޭޝަނަށް ހުޅުވޭދުވަހުން ފެށިގެންނެވެ. ފުރަތަމަ އަހަރު ސަރުކާރަށް ކުލީގެ ގޮތުގައި ނަގަންވާނީ ކަނޑައެޅޭ ކުލީގެ 50 އިންސައްތަ އެވެ. ޖެހިގެން އަންނަ ދެއަހަރު 60 އިންސައްތަ ނަގާއިރު ހަތަރުވަނަ އަހަރު ސަރުކާރަށް ނަގަން ވާނީ ކުލީގެ 70 އިންސައްތައެވެ. ފަސްވަނަ އަހަރު ކުލީގެ ގޮތުގައި ސަރުކާރަށް ނަގަންވާނީ 85 އިން ސައްތަ އެވެ. ފުރިހަމަ ކުލި ސަރުކާރަށް ނަގަން ފަށަންވާނީ5އަހަރު ފަހުންނެވެ.\nމިގެސްޓްހައުސްތައް ތަރައްގީ ވުމުން އައްޑޫ ސިޓީގެ ފަތުރުވެރި ކަމުގެ ސިނާއަތަށް އިތުރުވެގެންދާނީ 640 އެނދެވެ. އެހެންކަމުން ކުރީގައި އުފެއްދިފައިވާ 3926 އެނދުގެ ތެރެއަށް މިއެނދުތައް އެއްކޮށްލުމުން މުޅިޖުމުލަ 4566 އެނދު އުފެއްދުނީ އެވެ.\nއައްޑޫ މީދޫގައި ތަރައްގީ ކުރެވޭ ގެސްޓްހައުސްތައް ތަރައްގީ ކުރުމަށް ކުރަންޖެހޭ އެންމެހާ މަސައްކަތެއް މިހާރު ރައީސްކަމަށް ހޮވިވަޑައިގެންފައިވާ އިބްރާހިމް މުޙައްމަދު ޞާލިޙުގެ ފުރަތަމަ އަހަރުގެ ތެރޭގައި ނިންމަން ޖެހޭނެއެވެ. އެމަސައްކަތްތައް ފަށާގަތުމާއެކު އެތަންތަން ކުއްޔަށް ދިނުމަށް އިޢުލާން ކުރެވި ގިނަވެގެން3މަސްތެރޭ އެލިބޭފަރާތްތަކާއި ހަވާލު ކުރަންވާނައެވެ. އަދި އެމީހުންނާއި ހަވާލު ކުރެވޭ ދުވަހުން ފެށިގެން 18 މަސް ތެރޭ މަސައްކަތް ނިންމާ ގެސްޓް ހައުސްތައް އޮޕަރޭޝަނަށް ހުޅުވާލަން ވާނައެވެ.\nއެހެން ކަމުން މިގެސްޓް ހައުސްތައް ހުޅުވިގެން ދާނީ ރައީސް އިބޫގެ ޒަޢާމަތުގެ ދެވަނަ އަހަރު ނިމޭހާ ހިސާބުގައެވެ. އަޅުގަނޑު މިތާވަލް ކުރާގޮތަށް މިގެސްޓްހައުސްތައް ހުޅުވުމަކީ އައްޑޫ ސިޓީގެ އެންމެހާ ރައްޔިތުންވެސް ދެކޭނެ އުއްމީދުން ފުރިގެންވާ ފޮނި ހުވަފެކެވެ. މިހުވަފެން ހަގީގަތަށް ހެއްދެވުމުގެ އެންމެހާ ބާރެއް މިހާރު ލިބިފައި އޮތީ ރައީސް އިބޫއަށެވެ. އައްޑޫ ރައްޔިތުންގެ މިހުވަފެން ހަގީގަތަށް ހައްދަވާ ދެއްވާށެވެ. މިއީ އެންމެހާ އައްޑޫ ރައްޔިތުންގެ ފަރާތުން އަޅުގަނޑު އާދޭހާއެކު އެދޭއެދުމެއް ކަމުގައި ގަބޫލު ކުރައްވާށެވެ.\nނުނިމޭ – ދެން އަންނާނީ ތަޞައްވަރު 9\nމި ވަގުތު އެއްވެސް ކޮމެންޓެއް ކިޔުންތެރީން ފާޅުކޮށްފައި ނެތް. zu "އައްޑޫ ސިޓީ ޓޫރިޒަމް ތަޞައްވަރު 8 (މީދޫ ކަޅިބިތެފައްނަ ގެސްޓްހައުސް)"


ޢުމަރު ބިން ޢަބްދުލްޢަޒީޒު رحمه اللهގެ 17 ދީނާރު – DhiSalafiyyah\nޢުމަރު ބިން ޢަބްދުލްޢަޒީޒު رحمه اللهގެ 17 ދީނާރު\n19/04/2014 އަދަބާއި އަޚްލާޤު, އިބުރަތްތެރި ވާހަކައައްޝައިޚު ޢަބްދުއްރަޙީމް ބިން މުޙައްމަދު\nالحمد لله. الصلاة و السلام على نبينا محمد و آله وصحبه أجمعين. و بعد.\nއިމާމު އިބުނުލް ޖައުޒީ ރަޙިމަހުﷲ (1) ގެންނަވާފައިވާ ރިވާޔަތެއްގައިވެއެވެ.\nތިމަންކަލޭގެފާނަށް ޚަބަރު ލިބިވަޑައިގެންފައިވާ ގޮތުން އަލްމަންޞޫރު(2) އަބޫބަކުރު ޞިއްދީޤުއަށް މުނިކާފާފުޅު ވިދާޅުވާ ބޭފުޅެއްކަމަށްވާ ޢަބްދުއްރަޙުމާނު ބިން ޤާސިމް ބިން މުޙައްމަދު ބިން ޢަބޫބަކުރުއްސިއްދީޤު(ރަޟިޔަﷲ ޢަންހު) ކުރެން އެއްސެވިއެވެ. ތިމަންނާއަށް ނަޞީޙަތެއްދޭށެވެ.\nއެކަލޭގެފާނު ދެންނެވިއެވެ. ތިމަންނާ ބުނެދޭންވީ އަހަރެންނަށް އިވުނުކަމެއްގެ ވާހަކަހެއްޔެވެ؟ ނުވަތަ ފެނުނު ކަމެއްގެ ވާހަކަހެއްޔެވެ؟\nމަންޞޫރުދެންނެވިއެވެ. ކަލޭގެފާނަށް ފެނުނު ކަމެއްގެ ވާހަކައިންނެވެ.\nޢަބްދުއްރަޙުމާނު ވިދާޅުވިއެވެ. ” ޢުމަރު ބިން ޢަބްދުލްޢަޒީޒް އަވަހާރަވީ އިރުގައި އެކަލޭގެފާނުގެ ބޭފުޅުންގެ ޢަދަދު އެގާރައަށް އަރައެވެ. އަދި އެކަލޭގެފާނު ދޫކުރެއްވި މުދަލުގެ އަގު(3) އަރަނީ ސަތާރަ ދީނާރަށެވެ. އެކަލޭގެފާނު ކަފުންކުރެއްވުމަށް އެތަނުން ފަސް ދީނާރު ޙަރަދުވިއެވެ. އަދި އެކަލޭގެފާނު ފަސްދާނުލުމަށް ފަސްދާނުވެޑުވިފައިވާ ބިންކޮޅުގަތުމަށް ދެދިނާރު ޚަރަދުވިއެވެ. އަދި ބާކީ (ދިހަ ދީނާރު) އެކަލޭގެފާނުގެ ބޭފުޅުންނަށް ބެއްސެވީއެވެ. ކޮންމެ ބޭފުޅަކަށް ޖެހިވަޑައިގަތީ 19 ދިރުހަމެވެ. (4)\nއަދި ހިޝާމު ބިން ޢަބްދުލްމަލިކު (5) ނިޔާވީއިރު އެކަލޭގެފާނުވެސް އެގާރަ ބޭފުޅުން ތިއްބެވިއެވެ. އަދި އެކަލޭގެފާނު ދޫކުރެއްވި މުދާތައް ބެއްސެވިއިރު ކޮންމެ ކުއްޖަކަށް ހާހުން ހާހުން (ނުވަތަ އެއްމިލިޔަން ދީނާރު ނުވަތަ ދިރުހަމް) ޖެހުނެވެ.\nދެން ތިމަންކަލޭގެފާނުގެ މިދެލޮލުން ޢުމަރުބިން ޢަބްދުލްޢަޒީޒު ރަޙިމަހުﷲ ގެ ބޭފުޅަކު ﷲގެ މަގުގައި ޞަދަޤާތްކުރުމަށްޓަކައި އެއްސަތޭކަ އަސް ގެންދަވާތީ ދެކެވަޑައިގަތީމެވެ. އަދި އެއަސްތަކުގެ ތެރޭން ޞަދަޤާތުގެ ގޮތުގައި އަހެއް ހިޝާމް ބިން ޢަބްދުލް މަލިކުގެ ދަރިކަލަކަށް(ފަޤީރުކަމުގެ ސަބަބުން) ލިބިވަޑައިގަންނަވާތަން ދުށީމެވެ.”\nއިމާމު އިބުނު ޖަޢުޒީ ރަޙިމަހުﷲގެ ބަސްކޮޅު ނިމުނީ\n(1) މަޞްދަރު: سيرة عمر بن عبد العزيز (رحمه الله) لابن الجوزي رحمه الله.\n(2) ބޮޑަށް ބުރަވެވެނީ އައްބާސީ ޚިލާފަތުގެ ފުރަތަމަ ޚަލީފާކަމަށެވެ. . އެކަލޭގެފާނު ޚަލީފާކަމަށް އިސްކުރެވުނީ 136ހ ގައެވެ.\n(3) މީއެކަލޭގެފާނު ދޫކުރެއްވި މުދަލުގެ އަގެވެ. ދޫކުރެއްވި ފައިސާގެ އަދަދެއްނޫނެވެ. އެކަލޭގެފާނު ވެރިކަންކުރެއްވީ 99ހ އިން 101ހ އަށެވެ.\n(4)ދިރުހަމަކީ 2.975 ގުރާމް ރިއްސެވެ. އަދި ދީނާރަކީ 4.25 ގުރާމް ރަނެވެ.\n(5) އުމަވީދައުލަތުގެ ވެރިކަންކުރެއްވި ބޭކަލެއް. އެކަލޭގެފާނު ވެރިކަންކުރެއްވި 105ހ އިން 125 ހ އަށް. އެކަލޭގެފާނާ ޢުމަރުބިން ޢަބްދުލްއަޒީޒާ ދޭތެރޭގައި ވެރިކަން ކުރެއްވީ ޔަޒީދު ބިން އަބްދުލްމަލިކު4އަހަރު.\nوالحمد لله رب العالمين، و صلي الله على سيدنا محمد خاتم النبيين إلى يوم الدين، و حسبنا الله و نعم الوكيل، نعم المولى و نعم النصير.


Raees Ekuveni Synthetic Track ballavaalavvaifi | Jazeera\tރައީސް ސޯލިހު އެކުވެނި ސިންތެޓިކް ޓްރެކް ބައްލަވާލައްވައިފި - Jazeera\nރައީސް ސޯލިހު އެކުވެނި ސިންތެޓިކް ޓްރެކް ބައްލަވާލައްވައިފި\nސާއިފް ޝިޔާދު January 10, 2021 117 views0\nރައީސުލްޖުމްހޫރިއްޔާ އިބްރާޙީމް މުހައްމަދު ސޯލިހު އެކުވެނި ސިންތެޓިކް ޓްރެކް ބައްލަވާލައްވައިފިއެވެ.\nއެމަނިކުފާނު އަލަށް ތަރައްގީ ކުރެވުނު ސިންތެޓިކް ޓްރެކް ބައްލަވާލެއްވީ ރޭގެ ވަގުތެއްގައެވެ. އެމަނިކުފާނާއެކު ޓްރެކް ބައްލަވާލެއްވުމަށް މިނިސްޓަރ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓް އަހްމަދު މަހްލޫފާއި، އެ މިނިސްޓްރީގެ އިސްވެރިންނާއި، އެތުލެޓިކްސް އެސޯސިއޭޝަންގެ އިސްވެރިންގެ އިތުރުން ގައުމީ އެތުލެޓިކްސް ޓީމުގެ ކުރީގެ އެތުލީޓުންނާއި ދެކުނު އޭޝިއާގެ އެންމެ ބާރު ދުވުންތެރިޔާ ކަމަށް ހަސަން ސާއިދު ވެސް ބައިވެރިވެފައިވެއެވެ.\nއެކުވެނި ސިންތެޓިކް ޓްރެކް މި ހަފްތާގެ ތެރޭގައި ހުޅުވިގެންދާއިރު މިއީ މި ފެންވަރަށް ރާއްޖޭގައި ތަރައްގީ ކުރެވުނު ފުރަތަމަ ސިންތެޓިކް ޓްރެކެވެ. އާއްމުންނަށް ބޭނުންކުރެވޭ ގޮތަށް ވަރަށް އަވަހަށް ޓްރެކް ހުޅުވާލާއިރު އުސޫލުތަކެއް އާއްމުކުރުމަށް ހަމަޖެހިފައިވާ ކަމަށް ސްޕޯޓްސް މިނިސްޓްރީއިން ވަނީ ބުނެފައެވެ. އެއީ މިއީ އެތުލެޓިކްސް އެެސޯސިއޭޝަނާއި ކްރިކެޓް ބޯޑުން ވެސް ފަރިތަކުރުންތައް ކުރިޔަށްގެންދާ ބިން ކަމަށް ވެފައި އާއްމުންގެ ތެރެއިން ވެސް ގިނަ ބަޔަކު ބޭނުންކުރާ ތަނަކަށް ވުމުންނެވެ. އެހެން ނަމަވެސް ކުރިޔެކޭ ވެސް އެއްގޮތަށް އެއްވެސް ދަތިކަމެއް ނެތި އާއްމުންނަށް އެތަން ބޭނުންކުރެވޭނެ ކަމަށް ސްޕޯޓްސް މިނިސްޓްރީއިން މައުލޫމާތުދެއެވެ.\nމި ޓްރެކްގައި ސިންތެޓިކް އެޅުމުގެ މަސައްކަތް ފައްޓަވައި ދެއްވީ އިންޑިއާގެ ފޮރިން ސެކްރެޓަރީ ހަރްޝް ވަރްދަން ޝްރިންގްލާއެވެ. މި މަސައްކަތް ކުރިޔަށް ގެންގޮސްފައިވަނީ އިންޑިއާ ސަރުކާރުގެ ހިލޭ އެހީގެ ދަށުންނެވެ.\n1996 ވަނަ އަހަރު ގާއިމްކުރެވުނު ޓްރެކް އަލުން މަރާމާތުކޮށް ސިންތެޓިކް ޓްރެކަކަށް ބަދަލުކުރުމަށް މަސައްކަތް ފެށީ މިއަހަރުގެ ތެރޭގައެވެ. ސިންތެޓިކް އެޅުމުގެ މަސައްކަތް ކުރުމަށް ކޮންޓްރެކްޓް ކުރެވުނީ ޕޮލިސް ވެލްފެއަރ ކޯޕަރޭޝަން (ޕޮލްވެކް) އާއެވެ. ޖުމްލަ 12،543،231.75 ރުފިޔާ ހަރަދުކޮށްގެން ކުރިއަށްގެންދިޔަ މި މަޝްރޫއުގައި 9،200 ސްކޮޔަރ މީޓަރުގެ ސަރަހައްދެއްގައި ސިންތެޓިކް ޓްރެކް އަޅާފައިވެއެވެ.


Mi dhiya aharu Kulhudhuffushi ge maguthakah 6000 kodi meteruge veli elhi\nކުޅުދުއްފުށީ ޕަބުލިކް ވޯކްސްގެ މުވައްޒަފުންތަކެއް މަގުތަކަށް ވެލިއެޅުމުގެ މަސައްކަތުގައި ހަރަކާތްތެރިވަނީ--\nމިދިޔަ އަހަރު ކުޅުދުއްފުށީގެ މަގުތަކަށް 6000 ކޮޑިމީޓަރުގެ ވެލި އެޅި\nކުޅުދުއްފުށީގެ ވެލިމަގުތައް ހެދުމަށް މިދިޔަ އަހަރު 6476 ކޮޑިމީޓަރުގެ ވެލި އަޅައި ޖުމްލަ 2532290 އަކަފޫޓްގެ މަގު ހަދާފައިވާކަމަށް ކުޅުދުއްފުށީ ޕަބުލިކް ވޯކްސް ސާވިސްގެ ތަފާސް ހިސާބުތަކުން ދައްކައިފި އެވެ.\nޕަބުލިކް ވޯކްސްއިން ކޭއޯއާ ހިއްސާކުރި ލިޔެކިޔުންތަކަށް ބަލާއިރު މިދިޔަ އަހަރު އެޕްރީލްމަހުން ފެށިގެން މިއަހަރުގެ މި ހުސްވި ޑިސެމްބަރުމަހުގެ ނިޔަލަށް ޖުމްލަ 120 މަގު ހަދާފައިވެ އެވެ.\nމީގެ އިތުރުން މިދިޔަ އަހަރު އެކި ދުވަސްވަރު ކުރި ވިއްސާރާގައި ރަށުތެރެއިން ފެން ހިންދުމުގެ ގިނަ މަސައްކަތްތަކެއްވެސް ޕަބުލިކް ވޯކްސްއިން ކޮށްފައިވެ އެވެ.\nއެގޮތުން ފިތުރު އީދު ދުވަހު ކުރި ވިއްސާރާގައި 300000 ލީޓަރުގެ ފެން ހިއްކާފައިވާއިރު 54 ގެޔަކަށް 61 ޓްރެކްޓަރުގެ ވެލި އަޅާދީފައިވެ އެވެ. އަދި ޑިސެމްބަރު އެއްވަނަ ދުވަހު ކުރި ވިއްސާރާގައި 210000 ލީޓަރުގެ ފެން ވަނީ ހިއްކާފަ އެވެ. އަދި ހަމަ އެދުވަހު 117500 ލީޓަރުގެ ފެންވެސް ރަށުތެރެއިން ހިއްކާފަ އެވެ.\nއަދި އެދުވަހު އަމިއްލަ ފަރުދުންގެ ގެޔަކަށް 21 ޓްރެކްޓަރާއި އަދި ދިހަ ލޮރީ ވެލި އެޅި އެވެ. އަދި މިއަހަރު ވަނީ ބައެއް ސްކޫލުތަކުގެ ގޯތިތެރެއަށް ވެލިވެސް އަޅާދީފަ އެވެ.\nމިދިޔަ އަހަރު ޕަބުލިކް ވޯކްސް އިން ބައެއް އެހެން މަސައްކަތްތަކަށް ބަލާއިރު މަގުމަތީގައި އަތުރާ ގައުވެސް ތިން ތަނަކަށް ހަދިޔާކޮށްފައިވެ އެވެ. އެއީ މަސްޖިދުލް ފިރުދައުސްގެ ކުރިމަތިމަގަށް 9393 ގަލާއި އަފީފުއްދީން ސްކޫލަށް 6000 ގާ އަދި ޖަލާލުއްދީން ސްކޫލަށް 6000 ގަލެވެ.\nމިދިޔަ އަހަރަކީ ޕަބުލިކް ވޯކްސްގެ މަސައްކަތްތައް ރިކޯޑް އަދަދަކަށް ކުރެވުނު އަހަރެކެވެ.